একুৰি এটা গল্প/সিদ্ধান্ত আৰু সমস্যা - ৱিকিউৎস\nএকুৰি এটা গল্প/সিদ্ধান্ত আৰু সমস্যা\nসিদ্ধান্ত আৰু সমস্যা\n47537একুৰি এটা গল্প — সিদ্ধান্ত আৰু সমস্যাপ্ৰণামিকা অধিকাৰী২০১০\nকালিৰে পৰা ঘৰখনত থমথমীয়া পৰিৱেশ এটাৰ সৃষ্টি হৈছে। আটায়ে যন্ত্ৰৱৎ নিজৰ নিজৰ কামবোৰ কৰি গৈছে। ব্যতিক্ৰম মাথোঁ জুলি। চাৰিবছৰীয়া জুলিৰ অকণমান মগজুটোৰে ঢুকিয়েই পোৱা নাই কথাবোৰ। কি হৈছে বাৰু? তাই তাইৰ পিৰপিৰীয়া কণ কণ চকুদুটাৰে এফালৰ পৰা ঘৰৰ সদস্যবোৰলৈ লক্ষ্য কৰি যাব ধৰিলে। আইতাকে কট কটকৈ খুন্দনাটোত তামোল খুন্দি খুন্দি মাজে মাজে আনমনা হৈ যায় আৰু পাছত দীঘলকৈ হুমুনিয়াহ এটা কাঢ়ি আকৌ তামোল খুন্দিবলৈ লয়। তাই মানুহৰ হাৱভাৱ বুজিব পৰা হোৱাৰে পৰাই আইতাকক কেৱল তামোলকে খুন্দি থকা দেখিছে। এখন খুন্দি মুখত সুমুৱাই আনখন খুন্দিবলৈ তেওঁ ওচৰত থকা বটাটোৰ পৰা পাণ-তামোল যোগাৰ কৰিবলৈ লয়। আলহী আহিলেতো কথাই নাই! মাকে মূঢ়া-চকী কিবা যোগাৰ কৰি দিবলৈ নৌপাওঁতেই আইতাকে হালি পৰা কঁকালেৰে হেঁকেৰ-পেঁকেৰকৈ খুন্দনা আৰু বটাটোৰ ওচৰলৈ গৈ সেইবোৰ চপাই আনি আলহীৰ ওচৰত বহেহি। ঘৰলৈ আলহী আহিলে তামোল খুওৱাৰ দায়িত্ব বোধহয় আইতাকৰ; যেনেদৰে চাহ-ভাত দিয়াৰ দায়িত্ব মাকৰ! তাই গৈ আইতাকৰ ওচৰত লাহেকৈ বহিলগৈ। অলপপৰ চুপচাপ হৈ বহি থকাৰ পাছত তাই লাহেকৈ বটাৰ পৰা কটাৰিখন তুলি ল'লে। আনদিনা হোৰাহ’লে আইতাকে তাইক জেজেকাই ধৰিলেহেঁতেন। আজি তেওঁ তাইৰ হাতখনত লাহেকৈ ধৰি— নুচুবি অ' আই, থ, কাটিব’ বুলি কৈ কটাৰিখন এৰুৱাই লৈ গ'ল। তাইৰ মনটো সেমেকি গ'ল। কি হ'ল বাৰু আইতাৰ? তাই কিছুপৰ তাতে থাকি গহীন গহীন খোজ পেলাই দেউতাকৰ ওচৰত ৰ'লগৈ। কালি তাই দেউতাকৰ যিটো খং দেখিছিল—সদায় ইংৰাজী-হিন্দী গানৰ কলি গুণগুণাই, সুহুৰিয়াই থকা দেউতাকে মাকক কালি যিটো ধমকি দিছিল মনত পৰাৰ লগে লগে তাই এবাৰ উচপ্ খাই। উঠিল। তাই দুখোজ পিছুৱাই আহিল। আহি ওলমি থকা দুৱাৰৰ পৰ্দাখনত ধৰি তাই এটা আঙুলি মুখত ভৰাই দেউতাকলৈ চাই ৰ'ল। বাৰাণ্ডাত কোলাত ৰেডিঅ’ এটা লৈ গহীন হৈ চকীত বহি থকা দেউতাকে তাই যোৱাৰ উমান পাই এবাৰ ঘূৰি চালে। অলপপৰ চাই তেওঁ অকণমান মিচিকিয়ালে। জুলিৰ সাহস বাঢ়ি গ'ল। তাই ওচৰ চাপি গৈ চকীখনৰ হেন্দেলডালত ধৰি ওলমি দিলে। হেন্দেলড়ালৰ তলেৰে হাত সুমুৱাই তাই দেউতাকৰ গেঞ্জিটো টানি (আনদিনা কৰাৰ দৰে) তেওঁৰ নাভিটোত আঙুলি এটা সুমুৱাই দিলেগৈ। আনদিনা দেউতাকে সুৰসুৰণি পোৱাৰ [ ১১৯ ] দৰে কৰি গাটো জোকাৰ মাৰি দি পাছত তাইক কোলাত তুলি বহুৱাই লয়। কিন্তু আজি একো নহ'ল। অকণমান সময়ৰ পাছত দেউতাকে তাইক ‘চাওঁ, আমনি নকৰিবা, ভিতৰলৈ গৈ খেলাগৈ যোৱা বুলি আঁতৰাই দিলে। যদিও দেউতাকে তাইক খঙত একো কোৱা নাছিল, তথাপি তাইৰ ভাল নালাগিল। তাইৰ কলৈ যাওঁ, কি কৰো যেন লাগিল। এইবাৰ তাই মাকৰ ওচৰলৈ খোজ আগবঢ়ালে। সন্তৰ্পণে তাই মাক ক'ত আছে লক্ষ্য কৰিলে। ঘৰৰ আনবোৰ মানুহ একোটা নিৰ্দিষ্ট সময়ত একোটা নিৰ্দিষ্ট ঠাইত থাকিলেও মাকৰ যেন কোনো নিৰ্দিষ্ট ঠাই নাই। কুঁৱাৰ পাৰৰ পৰা শাকনি বাৰী, গোহালিঘৰ, শোৱাঘৰ, পাকঘৰ সকলো ঠাইতে সকলো সময়তে মকব খদম্। তাই কুঁৱাৰ পাৰত হোৱা বাচনৰ জননি শুনি নিশ্চিত হ’ল যে মাক কুঁৱাৰ পাৰতে আছে। তাই গৈ তাত উপস্থিত হ'লগৈ। এনেয়ে খৰধৰকৈ কাম কৰাত অভ্যস্ত মানুহজনী যেন আজি আৰু খৰ হৈছে! খৰখেদাকৈ ইখনৰ পাছত সিখনকৈ বাচন ধুই থকা মাকৰ তাইলৈ চাবৰ যেন আহৰিয়েই নাই! এনেয়ে হলে তাইক তাত দেখিলে মাকে ইমান ৰ’দত কুঁৱাৰ পাৰত থিয় হৈ থকাৰ বাবে মিহিকৈ বকনি এটা জাৰিলেহেঁতেন। বাচনখিনি ধুই শেষ কৰি বান্টিটোত থকা অৱশিষ্ট পানীখিনি পেলাই মাকে বাচনবোৰ তুলি গঙ্গকৈ ভিতৰলৈ খোজ পেলালে। তায়ো পিছে পিছে আহি পাকঘৰ পালেহি। পাকঘৰৰ দুৱাৰদলিত ৰৈ তাই মাকলৈ চালে। গোলকৈ বগা মুখখন গৰমত গুলপীয়া হৈ উঠিছে। তথাপি তাইৰ ভাল নালাগিল। আনদিনাৰ দৰে ফৰকাল—এই হাঁহিব, এই হাঁহিব যেন লগা ভাবটো মুখখনত নাই। গোমোঠা মুখ এখন লৈ ইখনৰ পাছত সিখন কাম কৰি গৈছে। তাই মাকৰ মুখৰ পৰা মাত উলিয়াবলৈ কি কৰা যায় ভাবিলে। তাই পাকঘৰৰ দুৱাৰখনত তলা লগাবলৈ লগোৱা ৰিংটো ধৰি হাতেৰে সেইটোকে দুৱাৰখনত মাৰি খটং খটংকৈ শব্দ কৰিবলৈ ধৰিলে। ৰিংটো তাইৰ উচ্চতা অনুপাতে যথেষ্ট ওপৰত থকা বাবে হাতখন দাঙি দাঙি কিছুপৰ খটং খটংকৈ মৰাৰ পাছত তাইৰ হাতখন বিষাই গ'ল। তাই সেইটো এৰি দিলে। ইয়াৰ পাছত তাই কি কৰিব? উপায় এটা পালে। কাটিবলৈ উলিয়াই থোৱা ভাতকেৰেলাকেইটালৈ তাইৰ চকু গ'ল। এখোজ দুখোজকৈ ভিতৰলৈ গৈ তাই ভাতকেৰেলাকেইটাৰ দীঘল দীঘল ঠাৰিকেইডাল লগ লগালে। আঁৰ চকুৰে তাই এবাৰ মাকলৈ চালে। মাক মাছ ভজাত ব্যস্ত। এইবাৰ তাই কেৰেলাকেইটা ভেন্টিলেটৰত লগাই থোৱা ৰছিডালত বান্ধিবলৈ থিয় হ'ল। তাই ঢুকি নাপায়। ভেন্টিলেটৰখনৰ পৰা ওলমি থকা ৰছিদুডালৰ মূৰকেইটা তাইতকৈ বহু ওপৰত। তাই লাহেকৈ মূঢ়া এটা চোঁচোৰাই আনিলে। তাৰ ওপৰত উঠি তাই নিশ্চয় ঢুকি [ ১২০ ] পাব! কঁপা কঁপা ভৰিৰে তাইৰ ওপৰত উঠিবলৈ লওঁতেই মাকে তাইলৈ যেনেদৰে পোন্দোৱাকৈ চালে যে তাইৰ তালু ফুটি জীৱ ওলাই গল। হাতৰ কেৰেলা পকা মজিয়াত সৰি পৰি ইফালে সিফালে দৌৰিবলৈ ধৰিলে। কোনোমতে তাই খঞ্জপকৈ মূঢ়াটোৰ নামি দুপদুপাইলৰ মাৰি ওলাই গ'ল। ধেৎতেৰি!– তাই মনতে ভাবিলে— কিহৰ পৰা কি হ'লগৈ বাৰু? আগতে মাক-দেউতাকৰ কিবা কথাত খং উঠিলে সেইকেইদিন তাইৰ গুৰুত্ব বৃদ্ধিহে পায়। প্ৰতিটো কথাতে ইফালৰ পৰা মাকে, সিফালৰ পৰা দেউতাকে জুলি জুলিকৈ মাতি তাইৰ থৰকাছুটি হেৰুৱাই দিয়ে। সেইকেইটা দিন। তাই মাক বাপেকৰ মাজত তাঁতৰ মাকোটোৰ নিচিনাকৈ ইফালৰ খবৰ সিফালত দিবলগীয়া হয়। কিন্তু আজি কি হ'ল? আটাইৰে খং; তাতে আকৌ তাইকো নামাতে। তাইৰ অকণমান মগজুটোৱে ভাবিয়েই পোৱা নাই তাইক কোনেও কিয় নামাতে!\nশেষত কণমানি জুলিয়েই ঠিক কৰিলে— তায়ো ভেম পাতি গহীন হ’ব। ডাঙৰ মানুহৰ দৰে তাই গহীন ভাব এটা আনিবলৈ চেষ্টা কৰি দেউতাকে আনি দিয়া চকীখনত বহি ললে। নতুনকৈ স্কুলত নাম লগাব বুলি কেইদিনমানৰ পৰা তাইৰ মনত বৰ ফুৰ্তি আছিল। কত ধৰণৰ যে কিতাপ! নানা ৰঙৰ ছবি থকা কিতাপবোৰ তাইৰ বৰ ভাল লাগিছে। তাই কিতাপৰ দমটোৰ পৰা বাছি বাছি এখন কিতাপ উলিয়াই ল'লে। কিতাপখন কিছু পুৰণি হ’ল। হলেও এইখন তাইৰ বৰ ভাল লাগে। কবিতাবোৰযে ইমান মজাৰ! কিতাপখন মেলি লৈ তাই যদিও আখৰবোৰেই ভালদৰে চিনি উঠা নাই, তথাপি মাকে দুমাহমান আগৰে পৰা শিকাই শিকাই মুখস্থ কৰোৱা কবিতা এটাকে গাবলৈ ধৰিলে। প্ৰথমতে সৰু সৰুকৈ আৰু পাছত তাই ডাঙৰ মাতেৰে গাবলৈ ধৰিলে—\n“ঘড়ীটোৱে কয় শুনা\nটিক্ টিক্ টিক্।\nসময় গৈছে উৰি}}\nঠিক্ ঠিক্ ঠিক্॥”\n... আৰু কিবা গোৱাৰ আগতেই\nচাদৰৰ আঁচলত হাত মচি মচি জুলিৰ মাক উমা বেগেৰে সোমাই আহিল আৰু জুলিৰ আগৰ পৰা কিতাপখন আঁতৰাই দিলে। উমাই ক'লে— মাজনী, আজিৰ পৰা তুমি আৰু এই অসমীয়া কিতাপবোৰ পঢ়িব নালাগে; দেউতাৰাই যে আনি দিছে নতুন ধুনীয়া কিতাপবোৰ, সেইবোৰ পঢ়িব লাগিব। তোমাক ইংৰাজী স্কুলতে নাম লগাই দিব। গতিকে এ, বি, চি, ডি.......কেইটাকে শিকাচোন। কথাখিনি যদিও উম্মাহীন আছিল, তথাপি তাত যেন নিজৰ নিৰুপায় অক্ষমতাহে প্ৰকাশ পাইছিল! কণমানি জুলিৰ অন্তৰে মানি নল'লে— মা, ইমানদিনৰ পৰা [ ১২১ ] তুমিচোন আমি অসমীয়া, গতিকে আমি অসমীয়াহে পঢ়িব লাগে বুলি কৈ মোক এইবোৰ কিতাপ পঢ়ুৱাই আছিলা! এতিয়া মই এ, বি, চি, ডি পঢ়িব নোৱাৰো। সেইবোৰ মই বুজিকে নাপাওঁ মই অ-আ, ক-খহে পঢ়িম। অ’ মা, মই এয়াহে পঢ়িম। — উমা থৰ লাগি ৰ'ল। কি ক’ব তাই? কালি গৌতমে কোৱা কথাখিনি তাইৰ এতিয়াও হজম হোৱা নাই....।\nগৌতম আৰু উমাৰ জুলিয়েই একমাত্ৰ সন্তান। গৌতমে দূৰৰ চহৰ এখনত চাকৰি কৰে। মাহেকত সি চাৰি-পাঁচদিনৰ বাবে এবাৰ ঘৰলৈ আহে। বৃদ্ধা শাহুৱেকক অকলশৰীয়া নকৰো বুলিয়েই নিজৰ সকলো লাহ-বিলাহ ত্যাগ কৰি কেৱল নৈতিকতাৰ খাতিৰতে উমাই শাহুৱেকৰ লগত থাকিবলৈ লৈ নিজকে চাৰিবেৰৰ। মাজত আবদ্ধ কৰিছিল। উমাহঁতৰ ঘৰখন এখন সৰু চহৰত যদিও শাকনিবাৰীৰ পৰা পাৰ-কুকুৰা আৰু গৰু-গাইৰে এখন পূৰ্ণাংগ ঘৰৰ দায়িত্ব উমাইঅকলে মূৰপাতি লৈ গৌতমক সকলো ফালেৰে সন্তুষ্ট কৰি আহিছে। বিয়াৰ দুবছৰ পাছত জন্মা জুলিক তাই নিজৰ জীৱনত কৰিব নোৱৰা অথবা নোপোৱাখিনিৰে পূৰ্ণ কৰি তুলিব বিচাৰিছিল। ঘৰুৱা কামৰ ফাঁকে ফাঁকে সেয়ে তাই দুই-আঢ়ৈ বছৰমানৰ পৰাই। জুলিক শিক্ষাগ্ৰহী কৰি তুলিছিল। বাহিৰৰ জগতখনৰ লগত উমাৰ বৰ বেছিহলিগলি নাছিল। বাতৰি কাকত, ৰেডিঅ’, টিভি আৰু আলোচনীবোৰেই আছিল তাইৰ সংগী। স্কুলীয়া অৱস্থাৰ পৰাই ভাষা-সাহিত্যৰ প্ৰতি আকৃষ্ট উমাই বৰ ইচ্ছা কৰা সত্ত্বেও অসমীয়াত উচ্চশিক্ষা ল'ব নোৱাৰিলে। সেয়ে বোধহয় তাইৰ মনত তাইৰ অজানিতে এটা অসমীয়া প্ৰেমে বাহ লৈছিল। আজিকালিৰ সৰহভাগ ল'ৰা-ছোৱালীকে ইংৰাজী মাধ্যমত পটুওৱাৰ কথাটোৰ তাই সম্পূৰ্ণ পৰিপন্থী আছিল। আজিকালি বেছিভাগ অসমীয়া মানুহৰ লজ্জাজনক অসমীয়া ভাষাজ্ঞানৰ পৰা জাতিটোক উদ্ধাৰ কৰাৰ দায়িত্ব যেন তাইৰ নিজৰ। যিমানে বেয়া পৰিৱেশত নহওক লাগে, তাই তাইৰ জুলিক এই ৰঘুমলাডালৰ পৰা বচাই ৰাখি এক পূৰ্ণাংগ ৰূপ দিয়াৰ সিদ্ধান্ত লৈছিল। প্ৰতিমাহে চাৰি-পাঁচদিনৰ বাবে ঘৰলৈ অহা গৌতমক তাই মাহটোৰ খবৰবোৰ দিয়াৰ লগতে তাইৰ অন্তৰৰ এনেবোৰ ভাৱনা মুকলিকৈ কওঁতে কওঁতে তাইৰ কথাবোৰ লেথাৰি নিছিগা গুণগুণনিত পৰিণত হয়; আৰু সেয়ে চাগে তাই অনৰ্গলভাৱে কথাবোৰ কৈ থাকোতে মাজে মাজে গৌতমৰ চকুদুটা জাপ খাই আহে। উমাই অভিমানতে তাৰ গাটো জোকাৰি দি কয়— এই, মই কি কৈছো শুনিছানে নাই?\n—হুঁ! শুনিছো। তুমি যি ভাবিছা তাকেই কৰিবা বাৰু। মই এইবোৰত তোমাক বাধা নিদিওঁ।\nআৰু এতিয়া! এতিয়া গৌতমে তাইক তাইৰ গুৰুত্বপূৰ্ণ সিদ্ধান্তটোতে [ ১২২ ] প্ৰচণ্ডভাৱে বাধা দিছে। জুলিৰ স্কুলত নামভৰ্তি কৰাৰ কথা ওলাওঁতেই উমাই তাইক ওচৰৰ অসমীয়া প্ৰাইমেৰী স্কুলখনত নাম লগাই দিবলৈ কোৱাত গৌতমৰ গাটোত যেন বিছাহে বগালে। হাতত থকা বাতৰি কাকতখন মুঠি মাৰি ধৰি সি গিৰিস্কৰে উঠি সি সুধিলে কি ক’লা তুমি? অসমীয়া প্ৰাইমেৰী? জুলিক অসমীয়া প্ৰাইমেৰী স্কুলত নাম লগাই দিব লাগে? নাই, নহ'ব। চাধা মলি-মলি অথবা চকীত বহি টোপনিয়াই থকা মাষ্টৰকেইজনৰ হাতত মই তাইক তুলি দি ভূত কৰিব নোৱাৰো। সেইবোৰ স্কুলত দিলে জুলি অপৰিপক্ক জ্ঞানৰ পিণ্ড হ'ব। দৰ্কাৰ নাই। তাইক মই ইংৰাজী মাধ্যমত পঢ়ুৱাম। আৰু স্কুলখননো কিমান দূৰত? দুই কিলোমিটাৰ বাট। অহা-যোৱা কৰিবলৈ তাইক ৰিক্সা এখন বন্দৱস্ত কৰি দিলেই হ’ল’— এইবুলি কৈ সি ওচৰতে থকা জুলিক দুয়োহাতে ওপৰলৈ দাঙি ধৰি সুধিলে— নহয় মা, এ, বি, চি, ডি পঢ়ি আমাৰ জুলিমা এদিন মেজিষ্ট্ৰেট হ’ব। জুলিয়ে একো বুজি নাপালে। মাক-বাপেকৰ কথাবোৰ তাইৰ মগজুৱে ঢুকিয়েই নাপালে। আৰু বাপেকে যে ক'লে—'মেজিষ্ট্ৰেট!'– এইটোনো কি?\nউমাৰ মনটো টেঙাই গ'ল। অতদিনে পুহি ৰখা তাইৰ ইচ্ছাটো তেন্তে অথলে যাব। জুলিক তাই তাইৰ মতে গঢ় দিব নোৱাৰিব? কিন্তু কিয় নোৱাৰিব? জুলি তাইৰো সন্তান! গৌতমৰ লগতে জুলিৰ ওপৰত তাইৰো সমান অধিকাৰ আছে। আৰু জুলিক অসমীয়া স্কুলত দিলে তাইৰ কি ক্ষতি হ’বনো? তাই গৌতমক বুজাব খুজিলে। যুক্তি সহকাৰে অকণো উত্তেজিত নোহোৱাকৈ উমাই জুলিক অসমীয়া মাধ্যমত পঢ়ুৱাবলৈ খাটনি ধৰিলে। উমাৰ কথা হ'ল— তায়ো জুলিক ইংৰাজী ভাষা শিকোৱাৰ পক্ষপাতী। নিজে বি,এ, পাছ আৰু গৌতমো এম,এ, ডিগ্ৰীধাৰী এজন উচ্চপদস্থ চৰকাৰী চাকৰিয়াল। দুয়ো ইংৰাজী ভালকৈ জানে। গৌতমে সুন্দৰকৈ ইংৰাজী ক’বও পাৰে যদিও উমা এইক্ষেত্ৰত বৰ পাৰ্গত নহয়। তেনেস্থলত জুলিক অসমীয়া মাধ্যমত পঢ়ুৱাই নিজৰ মাতৃভাষাৰ লগতে ইংৰাজীও শিকাব পাৰিব। আৰু আজিলৈকে আমাৰ বিখ্যাত বিদ্বান লোকবোৰ জানো অসমীয়া মাধ্যমত পঢ়িয়েই শিক্ষিত হোৱা নাই? আমি আমাৰ নিজৰ ভাষাটোক আওহেলা কৰাটো আচলতে এটা অক্ষমনীয় অপৰাধ। আৰু আমাৰ নিজা স্কুলবোৰত থকা আসোঁৱাহবোৰ দূৰ কৰিবলৈ আমাৰ ল'ৰা-ছোৱালীবোৰ তাত দি আমিয়েই আগভাগ নল’লে আন কোননো আগবাঢ়ি আহিব? পিছৰ কথাখিনি উমাই স্বগতোক্তি কৰাৰ দৰে কলে যদিও এইখিনি কথা গৌতমৰ কাণত ভাষণ ভাষণ যেন হৈহে সোমাল। তাচ্ছিল্যৰ হাঁহি এটা মাৰি গৌতমে উমালৈ চাই ক'লে— তুমি কেতিয়াৰ পৰা ইমান দেশপ্ৰেমিক হ’লা উমাদেৱী? অসমীয়াক পতনৰ মুখৰ পৰা বচাবলৈ [ ১২৩ ] শংকৰদেৱৰ দ্বিতীয় অৱতাৰ নহয়তো? শুনা উমা, কেৱল তোমাৰ জুলিক অসমীয়া মাধ্যমত পঢ়িবলৈ দিলেই দেশৰ প্ৰতি এটা ডাঙৰ দায়িত্ব পালন কৰিলো বুলি ভাবিলে নহ'ব। আৱেগিক হৈলাভনাই। আমি আমাৰ সন্তানৰ ভৱিষ্যৎ চাম। এইবোৰ ফান্টু আদৰ্শৰ বাবে মইজুলিৰ ভৱিষ্যৎ অন্ধকাৰ কৰিব নোৱাৰো। তুমি নিজেই ৰিজাই চোৱা—আজিৰ অসমীয়া স্কুল আৰু ইংৰাজী স্কুল দুয়োটাকে। এটা যেন বিহ মেটেকাৰে পূৰ্ণ খাল আৰু আনটো পদুম পুখুৰী। মই আমাৰ জুলিক পদুম পুখুৰীত চৰিবলৈ দিম। আজিকালি অসমীয়া স্কুলৰ শিক্ষা কি? নাই পৰিপাটি, নাই পৰিষ্কাৰ-পৰিছন্নতা, নাই কোনো শিক্ষাৰ বাতাবৰণ। আৰু শিক্ষক মহাশয়বোৰ একো একোটা ফোঁপজহী ৰঙাই। এসোপামান টকা ভেটি দি প্ৰাৰ্থী নিৰ্বাচনৰ তালিকাত একেবাৰে শেহৰ ফালে নাম থকা কেইজনমানে চাকৰি পায়, যিবোৰে শিক্ষকতা কৰাতকৈ টকা ঘটাতহে মন দিয়ে বেছি। সেইবোৰে কি শিকাব আমাৰ জুলিহঁতক...? আৰু উমা, তুমি এইবোৰ বিষয়ত মাত নমতাই ভাল। যিহেতু বাহিৰৰ প্ৰেটিকেল জগতখনৰ বিষয়ে তুমি একো নাজানা, তেনেস্থলত এনেবোৰ গুৰুত্বপূৰ্ণ সিদ্ধান্তত তোমাৰ মত জাহিৰ কৰিবলৈ যোৱাটো তোমাৰ মূৰ্খামি। তুমি যিহেতু পাকঘৰ, গোহালিঘৰতে আৱদ্ধ, তোমাৰ জ্ঞানৰ টোপোলাটোও সিখিনিত ৰাখিলেই ভাল হ'ব।\nগৌতম ওলাই গ'ল। তাৰ কথাখিনি শুনাৰ পাছত উমা থৰ হৈ ৰ'ল। কি শুনিলে বাৰু তাই? যাৰ বাবে তাই তাইৰ বৈচিত্ৰতাপূৰ্ণ জগতখনৰ মায়া এৰি নিজকে চাৰিবেৰৰ মাজত আৱদ্ধ কৰি ৰাখিলে তাৰ মুখতে এনে কথা! তায়ো কি ইচ্ছা কৰা হ'লে মিছেছ বৰাহঁতৰ দৰে বৃদ্ধ মাক-বাপেকক অকলশৰে এৰি বাহিৰৰ ৰঙীন পৃথিৱীখনৰ লগত মিলি যাব নোৱাৰিলেহেঁতেন; য'ত গৌতমে কোৱা সংসাৰৰ ‘প্ৰেকটিকেল’খিনি আছে? পাকঘৰৰ চাৰিচুক আৰু গোহালিৰ গৰুবোৰক দিয়াৰ যোগ্যতাহে আছে নেকি তাইৰ জ্ঞানৰ? তাইৰ চিন্তাবোৰ ইমান লঘু নে যে তাৰ দ্বাৰা তাই একমাত্ৰ সন্তানটোৰো ভৱিষ্যৎ অন্ধকাৰ হৈ যাব! তাই বুজি নাপায়, কিয় গৌতমে পাহৰি গ'ল যে সিও ত্ৰিভুজাকৃতিৰ অসমীয়া আখৰবোৰ পঢ়িয়েই বিশ্ববিদ্যালয়ৰ শেষ ডিগ্ৰী লোৱাৰ উপৰিও এটা উচ্চ পদত নিয়োজিত হ’ব পাৰিছে! কিয় বাৰু সি পাহৰি গ'ল যে আনহে নালাগে স্বয়ং তাৰ দেউতাকেও প্ৰাইমেৰী। স্কুলৰ প্ৰধান শিক্ষক হৈ থাকি শিক্ষকতা আৰু পাণ্ডিত্য গুণৰ বাবে এতিয়াও এই অঞ্চলটোতে এক সুকীয়া সন্মান থৈ যাব পাৰিছে! ভাবি ভাবি তাইৰ দুচকু ভৰি আহিল। স্বভাৱতে শান্ত উমাই পৰিস্থিতি চম্ভালিবলৈ কিছু সময় ল'লে। কালিৰে পৰা আজি গোটেই দিনটো ভাবি ভাবি তাই ঠিক কৰিলে যে নিজৰ মতভেদ বাবে পাৰিবাৰিক অশান্তিৰ সৃষ্টি কৰি জুলিক এটা অসহনীয় পৰিৱেশ দিয়াতকৈ [ ১২৪ ] তাইক ইংৰাজী মাধ্যমৰ স্কুলতেই নাম লগাই দিয়া হওক। আজৰি সময়ত তাই জুলিক অসমীয়া শিকাব। শিকাবই। তাই জীয়াই থাকোতে জুলিক নিজৰ মাতৃভাষাটোকে জোটাই জোটাই পঢ়িব লগা কৰি নথয়। পাকঘৰৰ কাম সামৰি উমাই জুলিৰ ওচৰত বহি এটা এটাকৈ ইংৰাজীৰ বৰ্ণবোৰ শিকাই যাবলৈ ধৰিলে। তেনেতে গৌতম আহি অলপ দূৰত থিয় হ’ল। উমাই তাক দেখিও নেদেখাৰ ভাও জুৰি পঢ়ুৱাই যাবলৈ ধৰিলে। গৌতমৰ লাজ লাগিল। বৰ বেয়াধৰণে যেন উমাৰ ব্যক্তিত্বৰ ওচৰত সি আজি হাৰ মানিলে! নিয়মমতে উমাই আজি বিদ্ৰোহ কৰিব লাগিছিল। গৌতমে কৰা ককৰ্থনাৰ বাবে উমাই অদ্ভুত কিবা এটা আচৰণ। কৰাহ’লে চাগে সি বেয়া নাপালেহেঁতেন! তাৰ চিন্তাধাৰাক ভ্ৰান্ত বুলি প্ৰতিপন্ন কৰিবলৈ তাই আজি বিদ্ৰোহ কিয় নকৰিলে? সিতো সত্য নহয়। দেশৰ প্ৰতি, জাতিৰ প্ৰতি, প্ৰত্যেকৰে কৰ্তব্য আছে। তেনেস্থলত এটা ভুল পথ ধৰি আগবাঢ়ি যোৱাত উমাই তাক যুদ্ধ কৰি হ'লেও বাধা দিয়া নাই কিয়? সি ভুল কৰিছে। ৰঘুমলাৰ দৰে ছানি ধৰিব খোজা অপৰিপক্ক ইংৰাজী মাধ্যমৰ বিদ্যালয়বোৰে লাহে লাহে আমাৰ জাতিটো ধ্বংস কৰিব ধৰিছে। ৰাতিপুৱাৰে পৰা ভাবি ভাবি সি এতিয়া উপলব্ধি কৰিব পাৰিছে যে এই বিদ্যালয়বোৰ আচলতে একোটা বেপাৰৰ আহিলা। কিছু লোকে টকা ঘটাৰ বাবে গাঁৱে-চহৰে এনে কিছুমান অনুষ্ঠানৰ গঢ় দি আহিছে। উমাৰ কথাত সত্যতা আছে। যদিহে প্ৰতিজন অভিভাৱকে ইংৰাজী স্কুলত খৰচ কৰা টকাখিনি তেওঁলোকৰ ল'ৰা-ছোৱালীক অসমীয়া বিদ্যালয়ত দি তাৰ হকে খৰচ কৰে আৰু ইংৰাজী স্কুলৰ শিক্ষা পদ্ধতি বা আন বিষয়ত দেখুওৱা সচেতনতাখিনি অসমীয়া মাধ্যমৰ স্কুলত দেখুৱায়— কাৰ সাধ্য আছে অসমীয়া মাধ্যমৰ বিদ্যালয়বোৰক পিছ পেলাই ৰখাৰ? এৰা, উমাজনীয়ে বৰ সুন্দৰ কথা ক’ব পাৰে! আঁতৰৰ পৰা লক্ষ্য কৰি গৌতমে উমাৰ মুখত এক অৱক্ষয়হীন ব্যক্তিত্বৰ জ্যোতি দেখা পালে। এখোজ দুখোজকৈ আহি গৌতম উমাৰ পাছত ৰ’লহি। উমাই তেতিয়া পঢ়ুৱাই আছিল— A for Apple, B for Ball..। উমাৰ চকুদুটা পাছফালৰ পৰা আলফুলে ঢাকি ধৰি গৌতমে জুলিক ক'লে— এ ফৰ এপ্পল নহয় মা, আৰ পৰা আপেল....! দুচকুৰ পৰা গৌতমৰ হাতদুখন আঁতৰাই উমাই অবুজভাৱেৰে তাৰ মুখলৈ চালে। গৌতমে মিচিকিয়া হাঁহি এটাৰে লাহে লাহে মূৰটো দুপিয়াই কলে—ওঁ। কালিলৈ বুধবাৰ। মই তুমি কোৱা প্ৰাইমেৰী স্কুলখনৰ হেডমাষ্টৰক লগ ধৰিমগৈ জুলিৰ নামভৰ্ত্তিৰ বাবে। — জুলিয়ে দেখিলে, মাকৰ বগা গোল মুখখনলৈ এই হাঁহিব-এই হাঁহিব যেন লগা ভাবটো আকৌ ঘূৰি আহিছে। তাই আনন্দতে কিৰিলিয়াই হাত-চাপৰি বজাই দিলে।\n"https://as.wikisource.org/w/index.php?title=একুৰি_এটা_গল্প/সিদ্ধান্ত_আৰু_সমস্যা&oldid=109195"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৩০ নৱেম্বৰ ২০২০ তাৰিখে ১৩:৪৫ বজাত সলনি কৰা হৈছিল।


WhatsApp, ফেচবুক আৰু টুইটাৰৰ বাবে প্ৰয়োজন হ’ব নেকি আধাৰ? উত্তৰ বিচাৰিলে উচ্চতম ন্যায়ালয়ে– News18 Assam\n»WhatsApp, ফেচবুক আৰু টুইটাৰৰ বাবে প্ৰয়োজন হ’ব নেকি আধাৰ? উত্তৰ বিচাৰিলে উচ্চতম ন্যায়ালয়ে\nUpdated:August 20, 2019, 4:50 PM IST\nউচ্চতম ন্যায়ালয়ে ফেচবুকৰে আধাৰ সংযোগ সম্পৰ্কীয় গোচৰৰ শুনানি মাদ্ৰাছ হাইক’ৰ্টত অব্যাহত ৰখাৰ অনুমতি দিছে যদিও চূড়ান্ত সিদ্ধান্ত প্ৰদান নকৰিবলৈ কোৱা হৈছে।\nফেচবুক, টুইটাৰ আৰু WhatsAppৰ দৰে ছচিয়েল মিডিয়া ছাইটৰ একাউণ্টৰ বাবেও আধাৰ লিং কৰাটো প্ৰয়োজন নেকি? ইউজাৰ প্ৰফাইল আধাৰৰ সৈতে সংযোগ কৰাক লৈ ফেচবুকৰ আবেদনৰ শুনানিৰ বাবে সন্মত হৈছে উচ্চতম ন্যায়ালয়। এই আবেদনসমূহত বিভিন্ন হাইক’ৰ্টত স্থগিত হৈ থকা গোচৰ শীৰ্ষ আদালতলৈ স্থানান্তৰ কৰাৰ দাবী কৰা হৈছে। উল্লেখযোগ্য এই বিষয়টোক লৈ চাৰিখন আবেদন দাখিল কৰা হৈছিল। ইয়াৰ ভিতৰত দুখন মাদ্ৰাছৰ, এখন ওড়িশাৰ আৰু এখন মুম্বাইৰ।\nইউজাৰ প্ৰফাইলৰ সৈতে আধাৰ সংযোগৰ বিষয়টো স্থানান্তৰ কৰাৰ দাবীৰে ফেচবুকে কৰা আবেদনৰ ওপৰত উচ্চতম ন্যায়ালয়ে কেন্দ্ৰীয় চৰকাৰ, গুগল, টুইটাৰ আৰু আন ছচিয়েল নেটৱৰ্কিং ছাইটলৈ প্ৰেৰণ কৰিছে জাননী। ইফালে WhatsAppৰ ফালৰ পৰা কোৱা হৈছে যে পলিচী সম্পৰ্কীয় সিদ্ধান্ত হাইক’ৰ্টে কিদৰে ল’ব পাৰিব। এয়া সংসদৰ অধিকাৰৰ ভিতৰত পৰে। WhatsAppৰ ফালৰ পৰা কোৱা হৈছে যে সকলো বিষয় উচ্চতম ন্যায়ালয়লৈ স্থানান্তৰ কৰা হওক।\nফেচবুকৰ ফালৰ পৰাও দাবী কৰা হৈছে যে বিষয়টোৰ শুনানি উচ্চতম ন্যায়ালয়ত হওক। উচ্চতম ন্যায়ালয়ে ফেচবুকক প্ৰশ্ন কৰিছে যে মাদ্ৰাছ হাইক’ৰ্টত কিমানখন আবেদন স্থগিত হৈ আছে। ফেচবুকৰ ফালৰ পৰা দুখন আবেদনৰ বিষয়ে কোৱা হৈছে। ছচিয়েল মিডিয়াৰ ফালৰ পৰা কপিল ছিবালে কয় যে এই বিষয়টো উচ্চতম ন্যায়ালয়ে বিচাৰ কৰক আৰু নিৰ্দেশনা জাৰি কৰক। এয়া বৈশ্বিক বিষয় আৰু, সেয়েহে এনেকুৱা নহওক যে কোনো হাইক’ৰ্টে এটা নিৰ্দেশ দিয়ক আৰু আন আন হাইক’ৰ্টে আন এটা।\nচৰকাৰে এই সন্দৰ্ভত ফেচবুক, WhatsApp, গুগল, ইউটিউবৰ দৰে ছচিয়েল মিডিয়া প্লেটফৰ্মৰ লগতে সকলো আবেদনকাৰী আৰু চৰকাৰলৈ জাননী প্ৰেৰণ কৰিছে আৰু ২ ছেপ্টেম্বৰলৈ সময় দিয়া হৈছে। ১৩ ছেপ্টেম্বৰত হ’ব গোচৰটোৰ পৰৱৰ্তী শুনানি।\nFirst published: August 20, 2019, 4:50 PM IST


15.06.22 Morning Assame Murli Om Shanti BapDada Madhuban\n“মৰমৰ সন্তানসকল – এয়া তোমালোক সকলোৰে বানপ্ৰস্থ অৱস্থা, ঘৰলৈ উভতি যাব লাগে সেইকাৰণে পিতা আৰু ঘৰক স্মৰণ কৰা, পৱিত্ৰ হোৱা, সকলো হিচাপ সমাপ্ত কৰা”\nপিতাইহে সন্তানসকলক কোনটো ধৈৰ্য ধৰিবলৈ কয়?\nসন্তানসকল, এতিয়া এই ৰুদ্ৰ জ্ঞান যজ্ঞত অনেক প্ৰকাৰৰ বিঘিনি আহে, কিন্তু ধৈৰ্য ধৰা, যেতিয়া তোমালোকৰ প্ৰভাৱ বিস্তাৰ হ’ব, অনেক আহিবলৈ ধৰিব তেতিয়া সকলোৱে আহি তোমালোকৰ আগত মূৰ দোৱাব। বান্ধোনত থকাসকলৰ বন্ধন সমাপ্ত হৈ যাব। যিমানে তোমালোকে পিতাক স্মৰণ কৰিবা, বন্ধন ছিঙি গৈ থাকিব। তোমালোক বিকৰ্মাজিৎ হৈ যাবা।\nভোলেনাথ চে নিৰালা… (ভোলানাথতকৈ অনন্য…)\nভোলানাথ বুলি সদায় শিৱকে কোৱা হয়, শিৱ-শংকৰৰ পাৰ্থক্যতো ভালদৰে বুজিছাই। শিৱতো উচ্চতকৈও উচ্চ মূলবতনত থাকে। শংকৰতো হৈছে সূক্ষ্মবতনবাসী, তেওঁক ভগৱান বুলি কেনেকৈ ক’ব পাৰি। উচ্চতকৈও উচ্চত নিবাস কৰোঁতা হৈছে একমাত্ৰ পিতা। আকৌ দ্বিতীয় স্তৰত আছে3গৰাকী দেৱতা। তেওঁ হৈছে পিতা, উচ্চতকৈও উচ্চ নিৰাকাৰ। শংকৰতো আকাৰী হয়। শিৱ হৈছে ভোলানাথ, জ্ঞানৰ সাগৰ। শংকৰক জ্ঞানৰ সাগৰ বুলি ক’ব নোৱাৰি। তোমালোক সন্তানসকলে জানা শিৱবাবা ভোলানাথ আহি আমাৰ বুদ্ধিৰূপী জোলোঙা ভৰপূৰ কৰে। আদি, মধ্য, অন্তৰ ৰহস্য শুনাই আছে। ৰচয়িতা আৰু ৰচনাৰ ৰহস্য বহুত সৰল। ডাঙৰ ডাঙৰ ঋষি-মুনি আদিয়েও এই সহজ কথাটি জানিব নোৱাৰে। যেতিয়া সেই ৰজোগুণীসকলেই জনা নাছিল তেন্তে আকৌ তমোগুণীসকলে কেনেকৈ জানিব। গতিকে এতিয়া তোমালোক সন্তানসকল পিতাৰ সন্মুখত বহি আছা। পিতাই অমৰকথা শুনাই আছে। এইটোতো সন্তানসকলৰ নিশ্চয় জন্মিছে যথাযথ আমাৰ বাবাই (শিৱবাবাই) সঁচা অমৰকথা শুনাই আছে, ইয়াত কোনো সংশয় জন্মা উচিত নহয়। কোনো মনুষ্যই আমাক এয়া শুনাই থকা নাই। ভোলানাথ হৈছে শিৱবাবা, তেওঁ কয় - মোৰ নিজৰ শৰীৰ নাই। মই হৈছোঁ নিৰাকাৰ, পূজাও মোক নিৰাকাৰকেই কৰে। শিৱ জয়ন্তীও পালন কৰে, এতিয়া পিতাতো হৈছে জন্ম-মৃত্যু ৰহিত। তেওঁ হৈছে ভোলানাথ। নিশ্চয় আহি সকলোৰে জোলোঙা ভৰপূৰ কৰিব। কেনেকৈ ভৰপূৰ কৰিব, এয়া তোমালোক সন্তানসকলেহে বুজি পোৱা। অবিনাশী জ্ঞান ৰত্নৰে জোলোঙা ভৰপূৰ কৰে। এয়াই জ্ঞান, জ্ঞান সাগৰ আহি জ্ঞান দিয়ে। গীতাতো সেই এখনেই কিন্তু সংস্কৃত শ্লোকতো নাই। হোজা মাতাসকলে সংস্কৃত আদি কি জানে! তেওঁলোকৰ কাৰণেই ভোলানাথ বাবা আহে। এই বেচেৰী মাতাসকলতো ঘৰৰ কামতেই লাগি থাকে। এয়াতো এতিয়া ফেশ্বন হৈ গৈছে যে চাকৰি কৰে। গতিকে বাবাই এতিয়া সন্তানসকলক উচ্চতকৈও উচ্চ পাঠ পঢ়াই আছে, যিসকলে মুঠেই একোৱেই পঢ়া নাছিল তেওঁলোকৰ ওপৰত পোন প্ৰথমে পঢ়াৰ (জ্ঞানৰ) কলহ ৰাখে। এনেয়েতো ভক্ত, সীতা সকলো হয়। ৰাম আহিছে ৰাৱণৰ লংকাৰ পৰা মুক্ত কৰিবলৈ অৰ্থাৎ দুখৰ পৰা মুক্ত কৰিবলৈ। তাৰপাছততো পিতাৰ সৈতে ঘৰলৈকে যাব আৰু ক’লৈ যাব। স্মৰণো ঘৰকেই কৰে, আমি যাতে দুখৰ পৰা মুক্তি পাওঁ। সন্তানসকলে জানে মাজতে কোনেও মুক্তি পাব নোৱাৰে। সকলো তমোপ্ৰধান হ’বই লাগে। মুখ্য যি আধাৰ সেয়া জ্বলি যায়, সেই ধৰ্মটিয়েই প্ৰায় লোপ হৈ যায়। বাকী মাথো কিছু চিত্ৰ আদি থাকেগৈ। লক্ষ্মী-নাৰায়ণৰ চিত্ৰও যদি নাইকিয়া হৈ যায় তেন্তে স্মাৰক কেনেকৈ পাব? যথাযথ জানে দেৱী-দেৱতাসকলে ৰাজত্ব কৰিছিল। তেওঁলোকৰ চিত্ৰও এতিয়ালৈকে আছে। সন্তানসকলে ইয়াৰ ওপৰত বুজাব লাগে। তোমালোকে জানা লক্ষ্মী-নাৰায়ণ শৈশৱত ৰাজকুমাৰ-ৰাজকুমাৰী, ৰাধা-কৃষ্ণ আছিল। আকৌ মহাৰজা মহাৰাণী হ’ল। তেওঁলোক হয়েই সত্যযুগৰ মালিক। দেৱতাসকলে কেতিয়াও পতিত সৃষ্টিত পদাপৰ্ণ কৰিব নোৱাৰে। শ্ৰীকৃষ্ণতো হয়েই বৈকুণ্ঠৰ ৰাজকুমাৰ। তেওঁতো গীতা শুনাব নোৱাৰে। ভুলো কিমান ভীষণ কৰি দিলে। কৃষ্ণক ভগৱান বুলি ক’ব নোৱাৰি। তেওঁতো মনুষ্য হয়, দেৱী-দেৱতা ধৰ্মৰ হয়। বাস্তৱত দেৱতাসকল ব্ৰহ্মা, বিষ্ণু, শংকৰতো সূক্ষ্মবতনতহে থাকে, ইয়াত মনুষ্য থাকে। মনুষ্যক সূক্ষ্মবতনবাসী বুলি ক’ব নোৱাৰে, ব্ৰহ্মা দেৱতায়ে নমঃ, বিষ্ণু দেৱতায়ে নমঃ বুলি কৈ দিয়ে নহয় জানো। সেয়া হৈছে দেৱী-দেৱতা ধৰ্ম। শ্ৰী লক্ষ্মী দেৱী, শ্ৰী নাৰায়ণ দেৱতা। মনুষ্যইহে 84 জন্ম ল’বলগীয়া হয়। এতিয়া তোমালোক সন্তানসকলে জানা আচলতে আমি দেৱতা ধৰ্মৰ আছিলোঁ, সেই ধৰ্মটি বহুত সুখ দিওঁতা হয়। এনেকৈ কোনেও ক’ব নোৱাৰে যে তাত আমি কিয় নাই! এয়াতো জানা নহয় যে তাত এটাই আদি সনাতন দেৱী-দেৱতা ধৰ্ম আছিল বাকী অন্য ধৰ্মবোৰ ক্ৰমানুসৰি আহে। এয়া তোমালোক সন্তানসকলে বুজাব পাৰা। এইখন অনাদি পূৰ্ব ৰচিত খেল। তাত আকৌ সত্যযুগ হ’ব। ভাৰততেই হ’ব কিয়নো ভাৰতেই অবিনাশী খণ্ড। ইয়াৰ বিনাশ নহয়।\nএয়াও বুজাবলগীয়া হয়। পিতাৰ জন্মও ইয়াতেই হয়, তেওঁৰ হৈছে দিব্য জন্ম যিটো মনুষ্য সদৃশ নহয়। পিতা আহিছে উদ্ধাৰ কৰিবলৈ। এতিয়া তোমালোকে কেৱল পিতা আৰু ঘৰক (পৰমধামক) স্মৰণ কৰা। তেতিয়া তোমালোক ৰাজধানীত আহি যাবা। এয়াতো হৈছে আসুৰি ৰাজস্থান, পিতাই দৈৱী ৰাজস্থানলৈ লৈ যায়। অন্য কোনো কষ্ট নিদিয়ে কেৱল পিতা আৰু উত্তৰাধিকাৰক স্মৰণ কৰিব লাগে। এয়া হৈছে অজপাজপ… মুখেৰে একো উচ্চাৰণ কৰিব নালাগে। সূক্ষ্ম ৰূপতো একো ক’ব নালাগে। ঘৰত বহি মৌনতাত থাকি পিতাক স্মৰণ কৰিব লাগে। বান্ধোনত থকাসকলেও ঘৰত বহি শুনে। ছুটী নাপায়। কোনো কথা নাই ঘৰত বহি কেৱল পৱিত্ৰ হৈ থকাৰ চেষ্টা কৰা। কোৱা, মই সপোনত নিৰ্দেশনা পাইছোঁ যে পৱিত্ৰ হৈ থাকিব লাগে। এতিয়া মৃত্যু সন্মুখত থিয় হৈ আছে। তোমালোক এতিয়া বানপ্ৰস্থ অৱস্থাত আছা। বানপ্ৰস্থ অৱস্থাত জানো কেতিয়াবা বিকাৰৰ খেয়াল আহে। এতিয়া পিতাই গোটেই জগতৰ কাৰণে কয়, সকলোৰে বানপ্ৰস্থ অৱস্থা। সকলোৱে উভতি যাব লাগে গতিকে ঘৰক স্মৰণ কৰিব লাগে। আকৌ আহিবও ভাৰততেই লাগে। মুখতো ঘৰৰ ফালেই হ’ব নহয় জানো। সন্তানসকলক অন্য কোনো কষ্ট দিয়া নহয়, বহুত সহজ। ঘৰত বহি লাগিলে শিৱবাবাৰ স্মৃতিত ভোজন ৰান্ধা। ঘৰত ভোজন ৰান্ধিলে তেতিয়া পতি স্মৃতিত থাকে নহয়। পিতাই কয় - এওঁতো পতিসকলৰো পতি। তেওঁক স্মৰণ কৰা যাৰ পৰা 21 জন্মৰ বাবে উত্তৰাধিকাৰ পোৱা যায়। বাৰু, কোনো ছুটী নোপোৱা নহয়। তাত থাকিও পিতা আৰু উত্তৰাধিকাৰক স্মৰণ কৰা। নিজক মুক্ত কৰাৰ উপায় উলিয়াই লোৱা। পিতাৰ পৰা পূৰা উত্তৰাধিকাৰ ল’ব পাৰা। লাহে লাহেতো মুক্তি পাবাই। অৱশ্যে হয় ৰুদ্ৰ জ্ঞান যজ্ঞত বিঘিনিও নিশ্চয় আহে। অৱশেষত যেতিয়া তোমালোকৰ প্ৰভাৱ বিস্তাৰ হ’ব তেতিয়া তোমালোকৰ চৰণত মূৰ দোৱাই থাকিব। বিঘিনিতো আহিয়েই থাকিব। এই ক্ষেত্ৰত ধৈৰ্য ধৰিব লাগে, উত্ৰাৱল হ’ব নালাগে। ঘৰত বহি পতি, মিত্ৰ-সম্বন্ধীয় আদিক এটাই কথা বুজোৱা যে পিতাৰ আদেশ হৈছে মোক স্মৰণ কৰা, উত্তৰাধিকাৰ লোৱা। কৃষ্ণতো হ’ব নোৱাৰে যিয়ে এনেকৈ ক’ব। পিতাকেই স্মৰণ কৰিব লাগে। পিতাৰেই পৰিচয় দিব লাগে, যাতে সকলোৱে জানি যায় যে আমাৰ বাবা হৈছে শিৱবাবা। তেওঁলোকো (বান্ধোনত থকাসকল) এতিয়া ভালকৈ স্মৃতিত থাকিব পাৰে। অলপ সময়ৰ বাবে এই বন্ধন মাৰ-পিট আদি আছে। আগলৈ গৈ এই সকলোবোৰ বন্ধ হৈ যাব। কিছুমান বেমাৰ আছে যিবোৰ সোনকালে আৰোগ্য হৈ যায়। কিছুমান এক-দুই বছৰলৈকেও চলে। ইয়াতো উপায় এইটোৱেই, বাবাক স্মৰণ কৰোঁতে কৰোঁতে বন্ধন ছিঙি যাব সেইকাৰণে প্ৰতিটো কথাত ধৈৰ্য ধৰিব লাগে। পিতাই কয় - যিমান তোমালোকে স্মৰণ কৰিবা সিমানে বিকৰ্ম বিনাশ হ’ব। (বন্ধনৰ পৰা) বুদ্ধি ছিগি গৈ থাকিব। এয়া বিকৰ্মৰো বন্ধন আছে। বিকাৰকে এক নম্বৰ বিকৰ্ম বুলি কোৱা হয়।\nএতিয়া তোমালোক বিকৰ্মাজিৎ হ’বা। বিকৰ্মাজিৎ স্মৃতিৰেহে হোৱা যায়। সকলো হিচাপ সমাপ্ত হৈ যাব, আকৌ সুখৰ হিচাপ আৰম্ভ হ’ব। বেপাৰীসকলৰ বাবেতো অতি সহজ। ভাবে যে পুৰণা হিচাপ সমাপ্ত কৰি পুনৰ নতুনকৈ আৰম্ভ কৰিব লাগে। স্মৰণ কৰি থাকিলে জমা হৈ গৈ থাকিব। স্মৰণ নকৰিলে জমা কেনেকৈ হ’ব? এয়াও বেপাৰ নহয় জানো। পিতাইতো কোনো কষ্ট নিদিয়ে। ঠেলা-গঁতা আদি একোৱেই খাব নালাগে। সেয়াতো জন্ম-জন্মান্তৰ খায়েই আহিছা। এতিয়া সত্য পিতাই কিমান ভালদৰে বুজায়। ঈশ্বৰেহে সত্য শুনায়। বাকীতো সকলো হৈছে মিছা। পাৰ্থক্য চোৱা – বাবাই কি বুজায় আৰু মনুষ্যই কি বুজায়। এয়া হৈছে ড্ৰামা। পুনৰ এনেকুৱাই হ’ব। এতিয়া তোমালোকে জানা আমি শ্ৰীমতত চলিলে সৎগতি পাওঁ। নহ’লেতো ইমান উচ্চ পদ নাপাওঁ। তোমালোক স্বৰ্গলৈ যোৱাৰ বাবে নিমিত্ত হৈছা, তাত কোনো বিকৰ্ম নহয়। ইয়াত বিকৰ্ম হয় গতিকে শাস্তিও ভুগিবলগীয়া হয়। যিসকল শ্ৰীমতত নচলে তেওঁলোকক কি বুলি কোৱা হ’ব? নাস্তিক। যদিওবা জানে যে বাবাই আস্তিক কৰি তোলে। কিন্তু তথাপিও যদি তেওঁৰ মতত নচলে তেন্তে নাস্তিক নহ’ল জানো। জানেও যে শিৱবাবাৰ শ্ৰীমতত চলিব লাগে, কিন্তু জানিও যদি নচলে তেন্তে তেওঁক কি বুলি কোৱা হ’ব! শ্ৰীমত হৈছে শ্ৰেষ্ঠ হ’বৰ বাবে। সকলোতকৈ উচ্চতকৈও উচ্চ হৈছে সেই সৎগুৰু। পিতাই বহি সন্তানসকলক সন্মুখত বুজায়। কল্পই কল্পই বুজাইছিল। বাকী শাস্ত্ৰতো সকলোবোৰ হৈছে ভক্তি মাৰ্গৰ। অনেক শাস্ত্ৰ আছে। শাস্ত্ৰবোৰকো বহুত মান দিয়ে। যেনেদৰে শাস্ত্ৰ পৰিক্ৰমা লগায়, তেনেদৰে চিত্ৰৰো পৰিক্ৰমা লগায়। এতিয়া বাবাই কয় - এই সকলোবোৰ পাহৰি যোৱা। একদম বিন্দু (জিৰ’) হৈ যোৱা। বিন্দু লগাই দিয়া, অন্য কোনো কথা নুশুনিবা। বেয়া নুশুনিবা, বেয়া নাচাবা, বেয়া নক’বা। একমাত্ৰ পিতাৰ বাহিৰে অন্য কাৰো কথা নুশুনিবা। অশৰীৰী হৈ যোৱা, বাকী সকলোবোৰ পাহৰি যোৱা। তোমালোক আত্মাসকলে শৰীৰত থাকি শুনা। পিতা আহি ব্ৰহ্মাৰ দ্বাৰা বুজায়। সন্তানসকলক সৎগতিৰ মাৰ্গ দেখুৱায়। যদিওবা আগতেও বহুত প্ৰযত্ন কৰিলে, কিন্তু মুক্তি জীৱনমুক্তি কোনেও পাব নোৱাৰিলে। কল্পৰ আয়ুসেই দীঘলীয়া কৰি দিলে। যাৰ ভাগ্যত আছে তেন্তে শুনিব। যদি ভাগ্যত নাই তেন্তে আহিব নোৱাৰে। এয়াও ভাগ্যৰ কথা। পিতাই বুজায় কিমান সহজ, কোনোবাই কয় মোৰ মুখ নোখোলে। হেৰৌ ইমান সহজ কথা পিতা আৰু উত্তৰাধিকাৰক স্মৰণ কৰা। তাকেই সংস্কৃতত কয় – ‘মনমনাভৱ’। শিৱবাবা হৈছে সকলো আত্মাৰ পিতা। কৃষ্ণক পিতা বুলি ক’ব নোৱাৰে। ব্ৰহ্মাও পিতা হয় গোটেই প্ৰজাৰ। আত্মাৰ পিতা জ্যেষ্ঠ নে প্ৰজাৰ পিতা জ্যেষ্ঠ? জ্যেষ্ঠ বাবাক স্মৰণ কৰিলে প্ৰালব্ধ; স্বৰ্গৰ উত্তৰাধিকাৰ পাবা। আগলৈ তোমালোকৰ ওচৰলৈ বহুত আহিব। যাব ক’লৈ? আহি থাকিব। য’ত বহুত লোক যায় তেতিয়া ইজনে সিজনক দেখি বহুত আহি যায়। তোমালোকৰো বৃদ্ধি পাই থাকিব। বিঘিনি যিমানেই নাহক, সেই ঘাত-প্ৰতিঘাত অতিক্ৰম কৰি নিজৰ ৰাজধানীতো স্থাপনা কৰিবই লাগিব। ৰামৰাজ্য স্থাপনা কৰি আছে। ৰামৰাজ্য হৈছে নতুন সৃষ্টি।\nতোমালোকে জানা আমি শ্ৰীমতত নিজৰেই তন-মন-ধনেৰে ভাৰতক স্বৰ্গ কৰি গঢ়ি আছোঁ। কাৰোবাক তোমালোকে প্ৰথমে এইটো সোধা যে পৰমপিতা পৰমাত্মাৰ সৈতে আপোনাৰ সম্বন্ধ কি? প্ৰজাপিতা ব্ৰহ্মাৰ সৈতে আপোনাৰ সম্বন্ধ কি? এয়া হৈছে বেহদৰ পিতা। তাৰপাছত হৈছে বংশাৱলী। এজনৰ পৰাই ওলাইছে নহয় জানো। পৰমপিতা পৰমাত্মাই প্ৰজাপিতা ব্ৰহ্মাৰ দ্বাৰা সৃষ্টি ৰচনা কৰিছে অৰ্থাৎ পতিতৰ পৰা পাৱন কৰি তুলিছে। জগতে একোৱেই নাজানে আমিয়েই পূজ্য, আমিয়েই পূজাৰী… গায়ন কৰে কিন্তু তেওঁলোকে আকৌ ভগৱানৰ কাৰণে কৈ দিয়ে। যদি ভগৱানেই পূজাৰী হয় তেন্তে আকৌ কোনে পূজ্য কৰি তুলিব… এয়া সুধিব লাগে। সন্তানসকলক “আমিয়েই সেয়া”ৰ অৰ্থ বুজাইছে। আমিয়েই শূদ্ৰ আছিলোঁ, এতিয়া আমিয়েই দেৱতা হৈ আছোঁ। চক্ৰকতো স্মৰণ কৰিব পাৰা নহয়! গায়নো কৰা হয় - পিতাই পুত্ৰক প্ৰত্যক্ষ কৰায়, আকৌ পুত্ৰই পিতাক প্ৰত্যক্ষ কৰায়। ভাল বাৰু!\n(1) বুদ্ধিমান বেপাৰী হৈ পুৰণা সকলো হিচাপ সমাপ্ত কৰি সুখৰ হিচাপ আৰম্ভ কৰিব লাগে। স্মৃতিত থাকি বিকৰ্মৰ বন্ধন ছিঙিব লাগে। ধৈৰ্য ধৰিব লাগে, উত্ৰাৱল হ’ব নালাগে।\n(2) ঘৰত বহি ভোজন ৰান্ধোতে, প্ৰতিটো কৰ্ম কৰোতে পিতাৰ স্মৃতিত থাকিব লাগে। পিতাই যি অবিনাশী জ্ঞান ৰত্ন দিয়ে তাৰে নিজৰ বুদ্ধিৰূপী জোলোঙা ভৰপূৰ কৰি আনক দান দিব লাগে।\nসাক্ষী হৈ মায়াৰ খেলক মনোৰঞ্জন বুলি বুজি প্ৰত্যক্ষ কৰোঁতা মাষ্টৰ ৰচয়িতা হোৱা\nমায়াই যিমানেই ৰং নেদেখুওৱাক, মই মায়াপতি হওঁ, মায়া ৰচনা হয়, মই মাষ্টৰ ৰচয়িতা হওঁ - এইটো স্মৃতিৰে মায়াৰ খেল চোৱা, খেলত পৰাজিত নহ’বা। সাক্ষী হৈ মনোৰঞ্জন বুজি বুজি প্ৰত্যক্ষ কৰি থাকা তেতিয়া প্ৰথম নম্বৰত আহি যাবা। তেওঁলোকৰ বাবে মায়াৰ কোনো সমস্যা, সমস্যা যেন নালাগিব। কোনো প্ৰশ্ন উদয় নহ’ব। সদায় সাক্ষী আৰু সদায় পিতাৰ সংগৰ স্মৃতিৰে বিজয়ী হৈ যাব।\nমনক শীতল, বুদ্ধিক দয়াশীল আৰু মুখক (বাণী) মৃদু (মধুৰ) কৰি তোলা।


Home তথ্য ব্ৰহ্মপুত্ৰ নদী আৰু ইয়াৰ উপনৈ সমূহ\nঅসমৰ সমাজেৰে বৈ যোৱা ব্ৰহ্মপুত্ৰ নদী অসমৰ সৰ্বোত্তম নদী, যাৰ লগত তুলনা কৰিবলৈ অসমৰ আন বেলেগ নদী একো নাই। আজিৰ বিষয়ত অসমৰ ব্ৰহ্মপুত্ৰ আৰু ইয়াৰ উপনৈ সমূহ লগতে, এই নদীৰ ভৌগোলিক অৱস্থিতি সম্পৰ্কে জনাম। আমি ব্ৰহ্মপুত্ৰ নদীৰ বিষয়ে সকলোৱে জানো কিন্তু ইয়াৰ যে কিমান উপনৈ আছে সেই বিষয়ে বহু মানুহে নাজানে। যি জনাত দৰকাৰ কাৰণ আমি যিখন ৰাজ্যৰ নাগৰিক সেই ৰাজ্যৰ সকলো কথা জনাৰ লগতে ভৌগোলিক বিষয়েও জনা প্ৰয়োজন। এতিয়া পলম নকৰি আৰম্ভ কৰা যাওক\nঅসমৰ মাজেৰে পূৱ দিশৰ পৰা পশ্চিমলৈ বৈ যোৱা ব্ৰহ্মপুত্ৰ নদী হিমালয়ৰ মানস সৰোবৰৰ পূৱ ফালে থকা ‘টামচুক থমবাব ‘ (প্ৰায় 31 ডিগ্ৰী উত্তৰ অক্ষাংশ আৰু 42 ডিগ্ৰী পূৱ দ্ৰঘিমাংশ) নামৰ এটা হিমবাহৰ পৰা উৎপত্তি হৈছে আৰু বিভিন্ন নাম লৈ এই নদ অসমৰ মাজেৰে বৈ আহি বঙ্গোপসাগৰত পৰিছে। এই নদী দীঘল প্ৰায় 2700 কিলোমিটাৰ অংশ অসমত পৰিছে।\nব্ৰহ্মপুত্ৰৰ উপনৈ সমূহ:\nব্ৰহ্মপুত্ৰৰ উপনৈ সৰু বৰ বহু আছে, মই যিবিলাক উপনৈ ৰ কথা কম সেইবোৰ প্ৰধান নৈ বোৰৰ কথা, ব্ৰহ্মপুত্ৰ নদীৰ উপনৈ সমূহক দুটা ভাগেৰে ভাগ কৰিব পাৰি, সেইদুটা হল…\n1. উত্তৰ বাহিনী বা দক্ষিণ পাৰৰ উপনৈ অৰ্থাৎ যিবিলাক নদী দক্ষিণৰ পৰা বৈ আহি ব্ৰহ্মপুত্ৰত পৰিছে।\n2. দক্ষিণ বাহিনী বা উত্তৰ পাৰৰ উপনৈ অৰ্থাৎ যিবিলাক নদী উত্তৰ দিশৰ পৰা বৈ আহি ব্ৰহ্মপুত্ৰত পৰিছে।\nউত্তৰ বাহিনী বা দক্ষিণ পাৰৰ উপনৈ:\nনদিহিং এইবোৰে প্ৰধান ব্ৰহ্মপুত্ৰৰ উত্তৰ বাহিনী উপনৈ।\nব্ৰহ্মপুত্ৰৰ দক্ষিণ বাহিনী উপনৈ:\nদিবাং আদি এইবোৰে উত্তৰৰ পৰা বৈ গৈ ব্ৰহ্মপুত্ৰত মিলিত হৈছে।\nইয়াৰ উপৰি ব্ৰহ্মপুত্ৰ নদীৰ মাজতে বিশ্বৰ আটাইতকৈ ডাঙৰ নদীদ্বীপ মাজুলী আৰু আটাইতকৈ সৰুদ্বীপ উমানন্দ অৱস্থিত।\nআজিৰ এই বিষয়টো বিশেষকৈ ছাত্ৰ ছাত্ৰী সকলৰ উপযোগী হব, ভূগোল বিষয়ত নিতান্তই জনিবলগীয়া কথা, কাৰণ পৰীক্ষাত প্ৰায় আহি থাকে ব্ৰহ্মপুত্ৰৰ উপনৈ সমূহৰ নাম চাৰিটা বা পাঁচটা। আশা কৰোঁ যেন বিষয়টো উপযোগী হয় আৰু অসমৰ ব্ৰহ্মপুত্ৰৰ নদীৰ উপনৈ বোৰৰ নাম সকলোৱে জানে।\nব্ৰহ্মপুত্ৰ নদীৰ উপনৈ সমূহ\nPrevious articleল’ৰাৰ পৰা ছোৱালী কেনেকৈ?\nNext articleমোবাইলৰ নিচা fACEBOOK, wHATS App, Youtube etc…\nBiju Das July 1, 2021 At 7:07 pm\nEducation, Career and Job notification related portal Click Here visit site


শ্ৰীলংকা ভ্ৰমণলৈ নাযায় ভাৰতৰ দুই মুখ্য বেটিং স্তম্ভ বিৰাট কোহলী আৰু ৰোহিত শৰ্মা!– News18 Assam\nশ্ৰীলংকা ভ্ৰমণলৈ নাযায় ভাৰতৰ দুই মুখ্য বেটিং স্তম্ভ বিৰাট কোহলী আৰু ৰোহিত শৰ্মা!\n»শ্ৰীলংকা ভ্ৰমণলৈ নাযায় ভাৰতৰ দুই মুখ্য বেটিং স্তম্ভ বিৰাট কোহলী আৰু ৰোহিত শৰ্মা!\nUpdated:May 10, 2021, 8:49 AM IST\nভাৰতীয় দলটোৱে শীৰ্ষ খেলুৱৈ অবিহনে জুলাইত সীমিত অভাৰৰ শৃংখলাৰ বাবে শ্ৰীলংকা ভ্ৰমণ কৰিব। অধিনায়ক বিৰাট কোহলী আৰু ৰোহিত শৰ্মাৰ দৰে ডাঙৰ খেলুৱৈসকল এই ভ্ৰমণৰ অংশ নহ'ব : সৌৰভ গাংগুলী\nLast Updated: May 10, 2021, 8:49 AM IST\nভাৰতীয় ক্ৰিকেট ব'ৰ্ডৰ অধ্যক্ষ সৌৰভ গাংগুলীয়ে দেওবাৰে কয় যে ভাৰতীয় দলটোৱে শীৰ্ষ খেলুৱৈ অবিহনে জুলাইত সীমিত অভাৰৰ শৃংখলাৰ বাবে শ্ৰীলংকা ভ্ৰমণ কৰিব। অধিনায়ক বিৰাট কোহলী আৰু ৰোহিত শৰ্মাৰ দৰে ডাঙৰ খেলুৱৈসকল এই ভ্ৰমণৰ অংশ নহ'ব কিয়নো তেওঁলোকে বৰ্তমান ইংলেণ্ডৰ বিৰুদ্ধে পাঁচখন খেলৰ টেষ্ট শৃংখলাৰ বাবে প্ৰস্তুতি চলাই আছে। এই শৃংখলাৰ সৈতে, বিচিচিআইয়ে বাকী থকা আই পি এল খেলৰ আগতে খেলুৱৈসকলক সাজু ৰাখিব বিচাৰে।\n'আমি জুলাই মাহত জ্যেষ্ঠ পুৰুষ দলৰ বাবে এটা সীমিত অভাৰৰ শৃংখলাৰ পৰিকল্পনা কৰিছো, য'ত তেওঁলোকে শ্ৰীলংকাত টি-২০ আৰু এদিনীয়া খেল খেলিব,' সৌৰভ গাংগুলীয়ে কয়। দুটা পৃথক ভাৰতীয় দলৰ বিষয়ে সোধাত প্ৰাক্তন অধিনায়কজনে কয় যে সীমিত অভাৰৰ শৃংখলাত অংশগ্ৰহণ কৰা দলটো ইংলেণ্ড ভ্ৰমণ কৰা দলতকৈ পৃথক হ'ব। তেওঁ ক'লে, 'এয়া বগা বল বিশেষজ্ঞৰ এটা দল হ'ব। এই দলটো ইংলেণ্ডলৈ যোৱা দলতকৈ বেলেগ হ'ব।\nFirst published: May 10, 2021, 8:48 AM IST\nজন্মদিনৰ দিনা পত্নীৰ চকুত 'হিৰো' সেহৱাগ\nFacebook, Google আৰু এপলৰ দৰে কোম্পানীৰ পৰা উপাৰ্জন কৰক !\nNCBয়ে বলীউদ অভিনেত্ৰী Ananya Pandayৰ ঘৰৰ পৰা জব্দ কৰিলে এইবোৰ সামগ্ৰী, 'মন্নত'লৈও গ'ল টিম\nবাংলাদেশত হিন্দুৰ নিৰাপত্তা সুনিশ্চিত কৰাৰ দাবীত হোজাইত বিশাল প্ৰতিবাদী সমদল\nকাৰ্বি আংলঙত পুনৰ জব্দ বৃহৎ পৰিমাণৰ হেৰ’ইন, গ্ৰেপ্তাৰ দুই সৰবৰাহকাৰী\nShah Rukh Khan meets with Aryan Khan: পুত্ৰ আৰিয়ানক দেখা কৰিবলৈ আৰ্থাৰ ৰোড জে’লত শ্বাহৰুখ খান\nNCBয়ে বলীউদ অভিনেত্ৰী Ananya Pandayৰ ঘৰৰ পৰা জব্দ কৰিলে এইবোৰ সামগ্ৰী\nবাংলাদেশৰ ঘটনাক লৈ হোজাইত বিশাল প্ৰতিবাদী সমদল\nকাৰ্বি আংলঙত পুনৰ জব্দ বৃহৎ পৰিমাণৰ হেৰ’ইন\nপুত্ৰ আৰিয়ানক দেখা কৰিবলৈ আৰ্থাৰ ৰোড জে’লত শ্বাহৰুখ খান


কুইজ - ১ - সন্ধান\nYou are at:Home»কুইজ»কুইজ – ১\nBy দীপজ্যোতি ডেকা on July 15, 2012 কুইজ\nআৰু কেইদিনমানৰ পিছতেই লণ্ডনত আৰম্ভ হ’ব অলিম্পিক ২০১২ ৷ প্ৰতি চাৰি বছৰৰ মূৰে মূৰে অনুষ্ঠিত হোৱা এই প্ৰতিযোগিতা আয়োজন কৰে ইন্টাৰনেচনেল অলিম্পিক এচোচিয়েচনে ৷ IOC-ৰ মুখ্য কাৰ্য্যালয় আছে ছুইজাৰলেণ্ডৰ লাউচেন (Lausanne) চহৰত ৷ ১৮৯৬ চনৰ ২৩ জুনত আৰম্ভ হোৱা IOC-ৰ ম’ট’ হ’ল “Citius, Altius, Fortius” ৷ জেক ৰ’গ (Jacques Rogge) হ’ল বৰ্তমান এই সংস্হাৰ সভাপতি ৷ আহক এতিয়া এই সংখ্যাৰ প্ৰশ্নৰ সোৱাল লওঁ :\n১) ১৮৯৬ চনৰ এথেন্স অলিম্পিকত কোনো ভাৰতীয় প্ৰতিযোগীয়ে যোগদান কৰা নাছিল ৷ কিন্তু ১৯০০ চনৰ পেৰিছ অলিম্পিকত কলিকতাৰ এগৰাকী এংলো ইণ্ডিয়ানে পুৰুষৰ ২০০ মিটাৰ আৰু ২০০ মিটাৰ বাধা দৌৰ উভয়তে দ্বিতীয় স্হান লাভ কৰিবলৈ সক্ষম হৈছিল ৷ তেওঁৰ নামটো কি?\n২) কাৰ সমাধিত এনেদৰে লিখা আছে , “He lies somewhere here” ?\n৩) এই শব্দ/বাক্যাংশ প্ৰথমবাৰলৈ প্ৰকাশ পাইছিল Argosy নামৰ আলোচনীখনত ভিনচেন্ট এইচ. গাড্ডিছে লিখা এটা প্ৰৱন্ধত ৷ ডব্লিউ স্পেনচাৰ লিম্বুই ইয়াৰ ওপৰত লিখা কিতাপখন বেষ্টচেলাৰ হ’বলৈ সক্ষম হৈছিল ৷ কি বাৰু এই বাক্যাংশ?\n৪) কেৰালাৰ মালাপ্পুৰম জিলাৰ চমৰাভট্টম গাওঁখনৰ বিশেষত্ব কি বাৰু?\n৫) পৃথিৱীৰ কোনখন দেশৰ নামটোৰ অৰ্থ হৈছে “The Land of Thunderbolt”?\n৬) ৰাজকুমাৰ ডাক্কাৰ বুন্দেলখণ্ডৰ ৰজাৰ পু্ত্ৰ আৰু টিপু চুলতানৰ ভতিজা আছিল ৷ চিপাহী বিদ্ৰোহৰ পিছৰ পৰা তেওঁ বৈজ্ঞানিক গৱেষণাত ব্ৰতী হয় ৷ প্ৰশ্নটো হ’ল ৰাজকুমাৰ ডাক্কাৰৰ চিনাকী নামটো কি?\n৭) ১৯৪৮ চনত অলিম্পিকত ভাৰতীয় ফুটবল দলৰ অধিনায়ক আছিল এইজন ব্যক্তি ৷ কোনবাৰু ?\n৮) চিত্ৰত থকা এই লিখকজন কোন বাৰু?\n৯) প্ৰথমতে ইয়াক কোৱা হৈছিল Boneshaker, Draisine, Velocipede, Penny Farthing আৰু Hobby Horse বুলি ৷ এতিয়া কি বুলি কয়?\n১০) আগতে এই অঞ্চলটোত মহীশাসুৰৰ ৰাজত্ব আছিল বুলি বিশ্বাস কৰা হয় ৷ মহীশাসুৰক দেৱী চামুণ্ডেশ্বৰীয়ে বধ কৰিছিল ৷ চহৰখনৰ বৰ্তমান নামটো আহিছে মহিশাসুৰৰ নামৰ পৰাই ৷ কোনখন চহৰ?\n১) নৰ্মান প্ৰিটচাৰ্ড ২) ৱাৰ্ণাৰ হাইজেনবাৰ্গ ৩) বাৰ্মুডা ত্ৰিভূজ ৪) প্ৰথম খন ১০০% কম্পিউটাৰ সাক্ষৰ গাওঁ ৫) ভূটান ৬) কেপ্টেইন নেমো ৭) ডা: টি আও ৮) ষ্টিফেন কিং ৯) বাইচাইকেল ১০) মাইশোৰ\n– দীপজ্যোতি ডেকা\nকুইজ: ২য় বৰ্ষ, 8য় সংখ্যা\nPrevious Articleবাতৰি কাকতৰ শক্তি\nNext Article মানুহ হোৱাৰ পথত আমি হেৰুৱালো কি\nHAker on January 19, 2013 1:20 am


পৃষ্ঠা:নগা কোঁৱৰ.djvu/১২১ - ৱিকিউৎস\nসঙ্গিনী তুমি,—তোমাৰ কোমল প্ৰাণত আঘাতদি চাও কি সাধ্যে স্থিৰহৈ থাকিব—কি সাধ্যে বিচলিত নহৈ থাকিব!\nমূলা—নাথ! বীৰ আপুনি—সমৰক্ষেত্ৰত আপোনাৰ কৰ্ত্তব্য কৰিব, বীৰপত্নী মই—আপোনাৰ গাৰ আঁৰে আঁৰে ছাঁৰ দৰে মই মোৰ কৰ্ত্তব্য কৰি যাম। আপোনাৰ কাৰ্য্যত বাধা নিদিওঁ নাথ।\nচাও—কোৱা প্ৰিয়তমে, মানুহৰ হাড় মূৰ লৈ শগুণ, কাউৰী শিয়ালে উন্মত্তহৈ ক্ৰীড়া কৰা, সেই ভীষণ শ্মশানভূমিত কি তোমাৰ কৰ্ত্তব্য? কি তোমাৰ কৰ্ত্তব্য সেই উন্মত্ত পিশাচৰ লীলাভূমি য’ত মানুহে মানুহৰ ৰক্ত পান কৰিবলৈ উন্মত্ত।\nমূলা—যত পুৰুষৰ কৰ্ত্তব্য আছে, ত'ত নাৰীৰৰ কৰ্ত্তব্য আছে নাথ। কৰ্ত্তব্য মোৰ সেৱা কৰা নাথ। নাৰী জীৱনৰ চৰম কৰ্ত্তব্যই সেৱা কৰা। সেই সেৱাধৰ্ম্ম আচৰণৰ যি বিমল শান্তি তাৰ পৰা আপোনাৰ মূলাক বঞ্চিত কৰিবৰ চেষ্টা নকৰিব নাথ! মুমূৰ্ষৰ মুখত এটোপা পানী দি—আহত পীড়িতক এষাৰ মুখৰ মাত দি যি গৌৰব নাৰীয়ে অনুভব কৰে তেনে গৌৰব একোখন ৰাজ্য জয় কৰিও বীৰে অনুভব কৰিব নোৱাৰে নাথ।\nচাও—মূল! মূলা! প্ৰিয়তমে, কোন নন্দন বনৰ পুষ্প পাৰিজাত তুমি স্বৰ্গচ্যুতা হৈ মোৰ কণ্ঠত বিৰাজ কৰিছাহি। মই যে ভাবিব নোৱাৰোঁ প্ৰিয়তমে কোন প্ৰাণে চিত্ৰলেখাৰ শ্ৰেষ্ঠতম দুলিকাৰে অঁকা মোৰ এই সোণৰ প্ৰতিমাটিক ভূলুষ্ঠিত দেখি স্থিৰ থাকিম। কেনেকৈ মই মোৰ কৰ্ত্তব্যলৈ\n"https://as.wikisource.org/w/index.php?title=পৃষ্ঠা:নগা_কোঁৱৰ.djvu/১২১&oldid=63731"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১০ মে' ২০২০ তাৰিখে ২০:১১ বজাত সলনি কৰা হৈছিল।


নিৰ্বাচনৰ পূৰ্বে লওক চাকৰি : এফ চি আইত খালী হৈ আছে ৪০১৩টা পদ\nগুৱাহাটী , March 1, 2019 9:24 am\nলোকসভা নিৰ্বাচনৰ আগে আগে অসমৰ নিবনুৱা যুৱক-যুৱতীৰ বাবে চাকৰিৰ সুযোগ লৈ আহিছে ভাৰতীয় খাদ্য নিগম চমুকৈ এফ চি আয়ে। কেন্দ্ৰীয় চৰকাৰৰ অধীনৰ এই বিভাগটোত খালী হৈ থকা ৪০১৩টা পদৰ বাবে ইতিমধ্যে ২৮ ফেব্ৰুৱাৰি অৰ্থাৎ বৃহস্পতিবাৰৰ পৰাই আৰম্ভ হৈছে আবেদন প্ৰক্ৰিয়া।\nজুনিয়ৰ ইঞ্জিনিয়াৰ, ষ্টেন’গ্ৰাফাৰ, টাইপিষ্ট, এচিষ্টেণ্ট গ্ৰেড II আৰু গ্ৰেড ।।।ৰ বাবে খালী হৈ থকা পদসমূহৰ সবিশেষ এফ চি আইৰ ৱেব ছাইটৰ জৰিয়তে জানিব পাৰিব।\nইয়াৰ উপৰি সবিশেষ জানিবলৈ আমাৰ নিয়োগ সম্বন্ধীয় ৱেব ছাইটত প্ৰকাশ পোৱা বাতৰিটোও চাব পাৰে – FCI Recruitment 2019- 4,103 Various Posts (Apply Online)\nআবেদনকাৰী সকলে ৩০ মাৰ্চৰ ভিতৰত এফ চি আইৰ অফিচিয়েল ৱেব ছাইটৰ জৰিয়তে অনলাইন আবেদন কৰিব লাগিব।\nখালী হৈ থকা পদ সমূহৰ বাবে আপুনি কেনেদৰে আবেদন কৰিব সেয়া তলত উল্লেখ কৰা হ’ল\n১. ইয়াৰ বাবে প্ৰথমে আপুনি এফ চি আইৰ অফিচিয়েল ৱেব ছাইটলৈ যাওক\n২. দ্বিতীয়তে, আপুনি আবেদন কৰিব বিচৰা পদটোত ক্লিক কৰক\n৩. ইয়াৰ পাছত আপুনি খালী হৈ থকা পদসমূহৰ পঞ্জীয়ন আৰু আবেদন প্ৰক্ৰিয়াৰ সবিশেষ ভালদৰে পঢ়ি লওক আৰু আবেদন দাখিল কৰক।\n৪. আবেদন প্ৰক্ৰিয়া শেষ হোৱাৰ পাছত আপুনি আবেদনখন প্ৰিণ্ট আউট কৰি ল’ব।\nউল্লেখ্য যে এফ চি আইত খালী হৈ থকা উক্ত পদ সমূহৰ বাবে কেনেধৰণৰ অৰ্হতাৰ প্ৰয়োজন, সংৰক্ষণ, পৰীক্ষাৰ নিয়মাবলী, পৰীক্ষা কেন্দ্ৰৰ উপৰি আবেদন প্ৰক্ৰিয়াৰ সকলো তথ্য এফ চি আইৰ ৱেবছাইটত বিস্তাৰিত ৰূপত উল্লেখ কৰা হৈছে।


নিখিল ৰঞ্জনৰ “মৰমৰ শিকলি” - Hourly Times\nনিখিল ৰঞ্জনৰ “মৰমৰ শিকলি”\nOctober 17, 2019000 1 min2yrs 53\nসেমেকে চঁ‌কুলোৰে সৈতে,\nশৰতৰ এই সেমেকা নিশাত,\nদুগালে তোমাৰ মৰম স্মৃতিৰ ঢল\nনামি আহিছে সোণ;\nউফফঃ বহুত কেইটা নিদ্ৰাহীন ৰাতিৰ অন্তত,\nআকৌ তুমি অবিহনেই খিড়িকীৰ ফাঁ‌কেৰে,\nসৌৱা…; বিষাদ, বিষাদসিক্ত জোনালীলৈ চাইছো সোণ;\nতোমাক আকৌ বিচাৰি চাইছো সোণ !\nঅহহঃ মোৰ মনত আছে নহয়।\nএনে এটি ৰাতিতেই আমাৰ ফুলশয্য নিশাত তুমি মোক কৈছিলা নহয়,\n” জোনালী সৌৱা চুৱা, মই যদি কাহানীবা তোমাৰ কাষৰ পৰা আঁ‌তৰি যাওঁ, তেতিয়া সৌ জোনালীৰ দেশত মোক বিচাৰি চাবা, মই সদায়… থাকিম তাত, আনৰ বাবে নহলেও, তোমাৰ বাবে আমাৰ মৰমৰ বাবে”।\nকিন্তু, আজি তুমাৰ অভাৱ অনুভৱে মোক জুৰুলা কৰিছে সোণ;\nবিষাদবিহীন ঠাই এগছিও বিচাৰি পোৱা কঠিন হৈ পৰিছে সোণ।\nতোমি নাই বাবেই মোৰ মন বাগিছা, বিষাদ ফুলনি হৈছে,\nবহুত প্ৰতিশ্ৰুতি আৰু এআকাশ বাস্তৱবিহীন সপোন মোৰ অবিহনেই আমাৰ সপোনক কিয় নিষ্ঠুৰ চিতা খনত জ্বলাই দিলা সোণ;\nকিয়, আজি তুমাৰ সকলো প্ৰতিশ্ৰুতি বোবা হ’ল ?\nবিষাদৰ শিকলিৰে মোৰ শৰীৰ তেজাল কৰিলা সোণ ।\nআজি অকলশৰে তুমিবিহীন পৃথিৱীত জীয়াই আছো।\nতুমি নিষ্ঠুৰ, বহুত নিষ্ঠুৰ আছিলা।\nকিন্তু, মই আজিও তুমাক বিচাৰি চাও, এৰি অহা বুকুৰ উকা পৃষ্ঠা বোৰৰ ভাজত,\nআকৌ, কেতিয়াবা মাজ ৰাতি তিতি থকা গাৰুৰ উমাল কঁ‌পাহৰ উন্মাদ সাঁ‌হ বোৰৰ ভাজত তোমাক বিচাৰি বুকুৱে হাহাকাৰ কৰি উঠে সোণ।\nআজি চুন ৰাতিও বৰ গভীৰ হৈ পৰিছে।\nআৰু জিলিটোৱেও চুন বৰকৈ কান্দি আছে অ’ অবিৰত !\nদূৰৈত শিয়ালিৰ ফেঁ‌কুৰনী যেন চিঞৰ !\nআসঃ আজি চুন শৰীৰটো বিষাদ বোৰে বৰকৈ চেপি ধৰা যেন অনুভৱ হৈছে অ’ সোণ…;\nসোণ; এবাৰ চাই যাবাহি মোক তুমি বিহীন পৃথিৱী খনত তোমাৰ অবিহনে কেনেদৰে বিষাদ আৰু চঁ‌কুলোৰে সৈতে যুঁ‌জি জীয়াই আছো।\nআনৰ বাবে নহলেও আমাৰ মৰমৰ বাবে সোণ…!


বাপচি সিধৱা - অসমীয়া ৱিকিপিডিয়া\n২০০৮ চনৰ টেক্সাচ গ্ৰন্থ সন্মিলনত বাপচি সিধৱা\n১১ আগষ্ট, ১৯৩৮ (৮৩ বছৰ)\nকৰাছী, বম্বে প্ৰেচিডেন্সী, ব্ৰিটিছ ভাৰত\nমিন’চাৰ ভাণ্ডাৰা (ভাতৃ)\nইস্ফানয়াৰ এম ভাণ্ডাৰা (ভতিজা)\nবাপচি সিধৱা (উৰ্দু: بیپسی سدھوا; জন্ম: ১১ আগষ্ট, ১৯৩৮) গুজৰাটী পাৰ্চী জৰ’ৱাষ্ট্ৰিয়ান বংশোদ্ভৱ  এগৰাকী এমেৰিকান ঔপন্যাসিক, যি ইংৰাজী ভাষাত লিখে। তেওঁ আমেৰিকা নিবাসী।\nবাপচি ইণ্ডো-কানাডিয়ান চলচ্চিত্ৰ নিৰ্মাতা দীপা মেহতাৰ সৈতে তেওঁৰ সহযোগিতামূলক কামৰ বাবে সৰ্বাধিক জনাজাত। চিধৱাই ১৯৯১ চনত আইচ কেণ্ডি মেন উপন্যাসখন লিখিছিল যাৰ আধাৰত ১৯৯৮ চনত মেহতাৰ ‘আৰ্থ’ চলচ্চিত্ৰখন নিৰ্মাণ কৰা হৈছিল। সেইদৰে সিধৱাৰ ৱাটাৰ উপন্যাসৰ আধাৰত নিৰ্মিত হৈছিল মেহতাৰ ২০০৫ চনৰ চলচ্চিত্ৰ ‘ৱাটাৰ’। "বাপচি: চাইলেন্সচ অৱ মাই লাইফ" নামেৰে চিধৱাৰ জীৱনসম্পৰ্কীয় এখন তথ্যচিত্ৰ নিৰ্মিত হৈছে; তথ্যচিত্ৰখন বৰ্তমান প্ৰযোজনাত আছে আৰু ২০২১ চনতে মুক্তি পাব বুলি আশা কৰা হৈছে।\nসিধৱা পাৰ্চী জৰ’ৱাষ্ট্ৰিয়ান পিতৃ-মাতৃ পেশ্বোটান আৰু তেহমিনা ভাণ্ডাৰাৰ সন্তান। কৰাছী, বম্বে প্ৰেচিডেন্সীত তেওঁৰ জন্ম হয়। পিছত পৰিয়াল সহিতে তেওঁ লাহোৰ, পঞ্জাৱ প্ৰ'ভিন্সলৈ গুচি যায়।  মাত্ৰ দুবছৰ বয়সতে তেওঁৰ পলিঅ’ হৈছিল আৰু সেই যন্ত্ৰণাই গোটেই জীৱন তেওঁক পীড়া দিছিল। পলিঅ'ত আক্ৰান্ত হোৱাৰ বাবেই তেওঁ পোন্ধৰ বছৰ বয়সলৈকে ঘৰতে শিক্ষা গ্ৰহণ কৰিছিল আৰু বিস্তৃতভাৱে অধ্যয়ন কৰিছিল। । ১৯৪৭ চনৰ ভাৰত বিভাজনৰ সময়ত সিধৱা ন বছৰীয়া আছিল আৰু এই পৰিৱেশে পিছত সিধৱাৰ উপন্যাস ক্ৰেকিং ইণ্ডিয়াৰ লেনি নামৰ চৰিত্ৰটো আৰু ইয়াৰ পৃষ্ঠভূমিক ভাঁজ দিছিল।লাহোৰৰ কিন্নায়াৰ্ড মহিলা কলেজৰপৰা ১৯৫৭ চনত তেওঁ কলা শাখাত স্নাতক ডিগ্ৰী লাভ কৰিছিল। \n১৯ বছৰ বয়সত তেওঁৰ বিয়া হৈছিল আৰু বিবাহ-বিচ্ছেদৰ আগতে প্ৰায় পাঁচ বছৰ বম্বেত আছিল। তেওঁ বৰ্তমানৰ স্বামী নছিৰৰ সৈতে লাহোৰত পুনৰ বিবাহপাশত আৱদ্ধ হয়। নছিৰো এজন জৰ’ৱাষ্ট্ৰিয়ান। লেখক ৰূপে নিজৰ কৰ্মজীৱন আৰম্ভ কৰাৰ আগতেই সিধৱা তিনিটি সন্তানৰ মাতৃ হৈছিল। তেওঁৰ এজন সন্তানৰ নাম মহোৰ সিধৱা, যি এৰিজোনাৰ ৰাজ্যিক প্ৰতিনিধিৰ প্ৰাৰ্থী। \nসিধৱা বৰ্তমানে আমেৰিকা যুক্তৰাষ্ট্ৰৰ হিউষ্টনৰ বাসিন্দা। সিধৱাই নিজকে ‘পঞ্জাৱী-পাৰ্চী’ বুলি কয়। তেওঁৰ প্ৰথম ভাষা গুজৰাটী, দ্বিতীয় ভাষা উৰ্দু আৰু তৃতীয় ভাষা ইংৰাজী। তেওঁ ইংৰাজী ভাষাত বেছি ভালকৈ পঢ়া-শুনা আৰু লিখা-মেলা কৰিব পাৰে; কিন্তু কথা-বাৰ্তা পাতোঁতে গুজৰাটী আৰু উৰ্দু ব্যৱহাৰ কৰিবলৈ ভাল পায় আৰু প্ৰায়ে গুজৰাটী বা উৰ্দুৰপৰা ইংৰাজীলৈ আক্ষৰিক অনুবাদ কৰে।\nবপচি সিধৱাই আগতে হিউষ্টন বিশ্ববিদ্যালয়, ৰাইচ বিশ্ববিদ্যালয়, কলম্বিয়া বিশ্ববিদ্যালয়, মাউণ্ট হলিয়ক মহাবিদ্যালয় আৰু ব্ৰেণ্ডেইছ বিশ্ববিদ্যালয়ত অধ্যাপনা কৰিছিল।\nৰেডক্লিফ/হাভাৰ্ডত বাণ্টিং ফেলোশ্বিপ (১৯৮৬)\nইটালীৰ বেলাগিঅ'ৰ ‘ৰকফেলাৰ ফাউণ্ডেচন চেণ্টাৰ’ত ভিজিটিং স্কলাৰ ( ১৯৯১)\nসিতাৰা-ই-ইমটিয়াজ (১৯৯১, কলাক্ষেত্ৰত প্ৰদান কৰা পাকিস্তানৰ সৰ্বোচ্চ ৰাষ্ট্ৰীয় সন্মান)\nলিলা ৱেলেচ ৰিডাৰ্চ্ ডাইজেষ্ট ৰাইটাৰ্ছ এৱাৰ্ড (১৯৯৪)\nৱাটাৰ উপন্যাসৰ বাবে বিদেশী লেখকৰ মণ্ডেলো পুৰস্কাৰ (২০০৭)\nজৰ’ৱাষ্ট্ৰিয়ান হল অফ ফেমত অন্তৰ্ভুক্ত (২০০০)\nদেয়াৰ লেংগুৱেজ অৱ ল’ভ (২০১৩, পাকিস্তান)\nজাংগল ৱালা চাহিব (অনুবাদ, উৰ্দু, ২০১২, পাকিস্তান)\nচিটি অৱ চিন এণ্ড স্প্লেণ্ডাৰ(২০০৬, আমেৰিকা যুক্তৰাষ্ট্ৰ)\nৱাটাৰ (উপন্যাস, ২০০৬, আমেৰিকা যুক্তৰাষ্ট্ৰ আৰু কানাডা)\nবাপচি সিধৱা অম্নিবাচ (২০০১, পাকিস্তান))\nএন এমেৰিকান ব্ৰত (১৯৯৩, আমেৰিকা যুক্তৰাষ্ট্ৰ; ১৯৯৫, ভাৰত)\nক্ৰেকিং ইণ্ডিয়া (১৯৯১, আমেৰিকা যুক্তৰাষ্ট্ৰ.; ১৯৯২, ভাৰত; মূলত আইচ কেণ্ডি মেন ৰূপে প্ৰকাশিত, ১৯৮৮, ইংলেণ্ড)\nদ্যা ব্ৰাইড (১৯৮২, ইংলেণ্ড; ১৯৮৩; ১৯৮৪, ভাৰত; পাকিস্তানী ব্ৰাইড ৰূপে প্ৰকাশিত, ১৯৯০ আমেৰিকা যুক্তৰাষ্ট্ৰ আৰু ২০০৮ আমেৰিকা যুক্তৰাষ্ট্ৰ)\nদ্যা ক্ৰ ইটাৰচ্ (১৯৭৮, পাকিস্তান; ১৯৭৯ আৰু ১৯৮১, ভাৰত; ১৯৮০, ইংলেণ্ড; ১৯৮২, আমেৰিকা যুক্তৰাষ্ট্ৰ)\n↑ 1.0 1.1 "Bapsi Sidhwa". https://www.goodreads.com/. https://www.goodreads.com/author/show/22607.Bapsi_Sidhwa। আহৰণ কৰা হৈছে:5September 2021.\n↑ 2.0 2.1 2.2 2.3 2.4 2.5 2.6 Bio. Official website. http://www.bapsisidhwa.com/about.html। আহৰণ কৰা হৈছে: 2014-12-26.\n↑ Sharma, Pranay (June 2, 2014). "Those Nights In Nairobi". Outlook India. https://www.outlookindia.com/magazine/story/those-nights-in-nairobi/290794.\n↑ "Bapsi Sidhwa". https://www.exploretheirstories.org/project/bapsi-sidhwa/.\n↑ Explore Their Stories (২০১৯). "Bapsi: Silences of My Life". Explore Their Stories. https://vimeo.com/358574340। আহৰণ কৰা হৈছে: ৫ ছেপ্টেম্বৰ, ২০২১.\n↑ "Bapsi Sidhwa" (en ভাষাত). www.litencyc.com. http://www.litencyc.com/php/speople.php?rec=true&UID=5149। আহৰণ কৰা হৈছে: 2018-03-14.\n↑ Allen, Howard. "Worldly Lessons" (en ভাষাত). Tucson Weekly. https://www.tucsonweekly.com/tucson/worldly-lessons/Content?oid=1070209। আহৰণ কৰা হৈছে: 2018-03-14.\n↑ "Meet Our Candidates: Mohur Sidhwa for State Representative, LD 9" (en-US ভাষাত). Planned Parenthood Advocates of Arizona. 2012-07-11. http://blog.advocatesaz.org/2012/07/11/meet-our-candidates-mohur-sidhwa-for-state-representative-ld-9/.\n↑ 10.0 10.1 Jussawalla, Feroza F.; Dasenbrock, Reed Way (1992). Interviews with Writers of the Post-colonial World. University Press of Mississippi. পৃষ্ঠা. 214. ISBN 9780878055722. https://archive.org/details/interviewswithwr0000juss.\n↑ Deshmukh, Ajay Sahebrao (2014). Ethnic Angst: A Comparative Study of Bapsi Sidhwa & Rohinton Mistry. Partridge Publishing. পৃষ্ঠা. 247. ISBN 9781482841534. "Gujarati is the first language of Bapsi Sidhwa and most Parsis."\n↑ "Bapsi Sidhwa wins Italy's Premio Mondello". Milkweed Editions. http://www.milkweed.org/content/view/62/। আহৰণ কৰা হৈছে: 2007-09-03.\n"https://as.wikipedia.org/w/index.php?title=বাপচি_সিধৱা&oldid=294390"ৰ পৰা অনা হৈছে\nএই পৃষ্ঠাখন ০৫ ছেপ্টেম্বৰ, ২০২১ তাৰিখে ২৩:৪০ বজাত অন্তিম সংশোধন কৰা হৈছিল।


মুছলমান হৈ হিন্দুৰ পূজা কিয় উদ্বোধন কৰিব? ছাকিব অল-হাছানক ফেচবুক লাইভৰ জৰিয়তে দা লৈ হত্যা কৰাৰ ভাবুকি - Olympia Sports\nHomeNewsমুছলমান হৈ হিন্দুৰ পূজা কিয় উদ্বোধন কৰিব? ছাকিব অল-হাছানক ফেচবুক লাইভৰ জৰিয়তে...\nমুছলমান হৈ হিন্দুৰ পূজা কিয় উদ্বোধন কৰিব? ছাকিব অল-হাছানক ফেচবুক লাইভৰ জৰিয়তে দা লৈ হত্যা কৰাৰ ভাবুকি\nমুছলমান হৈ হিন্দুৰ পূজা কিয় উদ্বোধন কৰিব? একাংশ গোড়া ধৰ্মান্ধৰ বাবে এয়া মাৰাত্মক অপৰাধা।এই অপৰাধ কৰাৰ বাবেই বাংলাদেশৰ তাৰকা অলৰাউণ্ডাৰ ছাকিব অল-হাছানক মুকলিকৈ ফেচবুক লাইভৰ জৰিয়তে হাতত দা লৈ হত্যা কৰাৰ ভাবুকি প্ৰদান কৰিলে এজন যুৱকে। ইয়াৰ পিছতেই ছাকিব অল হাছানে ইউটিউবৰ এক ভিডিঅ’ৰ জৰিয়তে পূজা উদ্বোধন কৰাৰ বাবে ক্ষমাও বিচাৰে।\nপশ্চিমবংগৰ বিধায়ক পৰেশ পালে অনুষ্ঠিত কৰা কালি পূজা উদযাপন কৰিবলৈ পশ্চিমবংগ সীমান্তৰে ভাৰতত প্ৰবেশ কৰিছিল ছাকিব অল হাছানে। ইয়াৰ পিছত এটা ৰাতি কলকাতাত থাকি পিছদিনা পুনৰ বাংলাদেশলৈ উলটি যায় ক্ৰিকেটাৰগাৰাকী। ইয়াৰ পিছতে বাংলাদেশৰ ছিলেটৰ মহসিন তালুকদাৰ নামৰ যুৱক এজনে ছাকিবৰ এই কাৰ্যৰ বাবে তেওঁক হত্যাৰ ভাবুকি দিয়ে।\nফেচবুকত প্ৰকাণ্ড দা লৈ মুকলিকৈ ছাকিবক হত্যা কৰাৰ ভাবুকি প্ৰদান কৰা যুৱকজনক বিচাৰি ইয়াৰ পিছতে ছিলেটৰ স্থানীয় আৰক্ষীয়ে তদন্ত আৰম্ভ কৰিছে।\nউল্লেখ্য যে এই ঘটনাৰ পিছতে ছাকিব অল হাছানে এখ ইউটিউভ ভিডিঅৰ জৰিয়তে ক্ষমা বিচাৰিছে। তেওঁ কৈছে, মই পৰেশ পালৰ পূজা উদ্বোধন কৰা নাছিলো। মই গৈ পোৱাৰ আগতেই পূজা উদ্বোধন কৰিছিল। তথাপিও যদি মই কাৰোবাৰ মনত আঘাট দিছো তেনে মোক ক্ষমা কৰিব।\nPrevious articleপ্ৰথমবাৰৰ বাবে গুৱাহাটীয়ে লাভ কৰিলে বাইচাইকেল কাউঞ্চিলৰ, গঠন হ’ল গুৱাহাটী এক্টিভ মবিলিটি ফ’ৰাম\nNext articleসাত বছৰ পূৰ্বৰ এক বিশেষ উপহাৰঃ ৰোমাঞ্চিত হৈ পৰিল ক্ৰিকেটৰ ভগৱান\nশিশুৰ যৌন নিৰ্যাতনৰ অভিযোগত নিলম্বিত ছাই’ৰ প্ৰশিক্ষক\n২০১৬ ৰ টেষ্টৰ পুনৰাবৃত্তি হ’বনে চেন্নাই টেষ্টত


shopping-mall-offering-girl-friend-in-rent-during-shopping-time– News18 Assam\nভেলেণ্টাইন দ্যে অ’ফাৰ! ভাড়াত পোৱা যাব গাৰ্লফ্ৰেণ্ড, আজৱ অ’ফাৰ শ্বপিং মলৰ!\nUpdated:February 3, 2020, 4:14 PM IST\nনিঃসংগ, সংগীহীন যুৱকৰ বাবে গাৰ্লফ্ৰেণ্ড অ’ফাৰ দিছে এটা শ্বপিংমলে, কিন্তু বান্ধি দিছে বিশেষ চৰ্ত।\nLast Updated: February 3, 2020, 4:14 PM IST\n১৪ ফেব্ৰুৱাৰী পালেহিয়েই! আমাৰ প্ৰেমিক সকলে হয়তো প্ৰস্তুতি চলাইছেই!\nকোনে বা কি উপহাৰ দিব, তাকে লৈ যে ক’ত চিন্তা!\nভেলেণ্টাইন দ্যেৰ দিনা নিঃসংগ, সংগীহীন সকলৰ দুখ কোনে বুজিব! কিন্তু সেই দুখ বুজি এটা শ্বপিং মলে আগবঢ়াইছে আজৱ অ’ফাৰ! এক নোহোৱা নুবুজা ঘটনা! শ্বপিং মলত ভাড়াত দিছে গাৰ্লফ্ৰেণ্ড। সংবাদসংস্থাৰ ৰিপৰ্ট অনুযায়ী, গাৰ্লফ্ৰেণ্ড ভাড়াত লোৱাৰ বাবেদ প্ৰতি ২০ মিনিটত দিব লাগিব ১০ টকা। আৰু সেই ভাড়াত লোৱা গাৰ্ল ফ্ৰেণ্ডগৰাকীৰ লগত বজাৰ কৰাৰ লগতে,একেলগে লাঞ্চ, ডিনাৰ কৰাৰো সুবিধা দিছে শ্বপিং মলটোৱে।\nকিন্তু গাৰ্ল ফ্ৰেণ্ড ভাড়াত লোৱাৰ সময়ত মানিব লাগিব কেইটামান বিশেষ চৰ্ত। একেলগে সময় কটোৱাৰ সময়ত যুৱতীক স্পৰ্শ কৰিব নোৱাৰিব, আৰু শ্বপিং মলত চৌহদৰ বাহিৰত গাৰ্লফ্ৰেণ্ড লৈ যাব নোৱাৰিব। এই আজৱ শ্বপিং মলটো আছে চীনৰ গোয়াংজৌৰত।


Niketan Class 8 Science Chapter 10 কৈশোৰ প্ৰাপ্তি » Dev Library\nNiketan Class 8 Science Chapter 10 কৈশোৰ প্ৰাপ্তি is the answer to each chapter is provided in the list so that you can easily browse throughout different chapters Shankardev Shishu Niketan Class 8 Science Chapter 10 কৈশোৰ প্ৰাপ্তি and select need one.\nAlso, you can read the Assam Board book online in these sections Solutions by Expert Teachers as per SCERT (CBSE) Book guidelines. These solutions are part of Shankardev Sishu Niketan All Subject Solutions. Here we have given Assam Board Shankardev Vidya Niketan Class 8 Science Chapter 10 কৈশোৰ প্ৰাপ্তি Solutions for All Subjects, You can practice these here…\n১। দেহৰ পৰিবৰ্তনৰ সময়ত অন্তঃস্ৰাৱী গ্ৰন্থিবোৰৰ নিঃসৰণক কি বোলে ?\nউত্তৰ: দেহৰ পৰিবৰ্তনৰ সময়ত অন্তঃস্রাবী গ্রন্থিবোৰৰ নিঃসৰণক হ’ৰম’ন বোলে ৷\n২। কৈশোৰ প্ৰাপ্তিৰ সংজ্ঞা লিখা।\nউত্তৰ: কৈশোৰ প্ৰাপ্তিঃ মানুহৰ জীৱনৰ যিটোত দেহটোৰ পৰিবৰ্তন হৈ প্ৰজননক্ষম অৱস্থা আহৰণ কৰে তাক কৈশোৰ প্রাপ্তি বোলে।\n৩। ঋতুস্ৰাৱ কি ? বহলাই লিখা।\nউত্তৰঃ ঋতুস্ৰাৱ হৈছে কৈশোৰ প্ৰাপ্তিৰ সময়ৰ পৰা ছোৱালী মানুহৰ 28-30 দিনৰ মূৰে মূৰে হোৱা ৰক্তক্ষৰণ ৷\nমাইকী মানুহৰ প্ৰজননক্ষম দশা যৌৱনাৰম্ভ আৰম্ভ হয় 10-12 বছৰ বয়সত আৰু সাধাৰণতে 45-50 বছৰ বয়সলৈকে থাকে। যৌৱনাৰম্ভত ডিম্বাণু পৰিপক্ক হয়। প্রায় 28-30 দিনৰ ভিতৰত এটা ডিম্বাণু পৰিপক্ক হৈ এটা ডিম্বাশয়ৰ পৰা ওলাই আহে। এই সময়ত যদি ডিম্বাণুটো নিষেচিত হয় তেতিয়া জৰায়ুৰ বেৰখন ডাঠ হয় যাতে ডিম্বাণুটো জৰায়ুৰ অভ্যন্তৰত ৰাখিব পাৰে আৰু বিকাশ আৰম্ভ হ’ব পাৰে। ইয়াৰ ফলত গৰ্ভধাৰণ হয় ৷ যদি ডিম্বাণুটো নিষেচিত নহয় তেতিয়া ডিম্বাণুটো ৰক্তনলীসমূহ আৰু জৰায়ুত গঠন হোৱা ডাঠ ত্বকখনৰ সৈতে বাহিৰ ওলাই আহে ৷ ইয়াৰ বাবে মাইকী মানুহৰ ৰক্তক্ষৰণ হয়। আৰু যাক ঋতুস্ৰাৱ বোলে ৷ ঋতুস্ৰাৱ প্ৰায় 28-30 দিনৰ মূৰে মুৰে হয়। 45-50 বছৰ বয়সত মাহেকীয়া ঋতুস্ৰাৱ চক্র বন্ধ হয় ৷\n৪। যৌৱনাৰম্ভত হোৱা দেহৰ পৰিবৰ্তন সমূহৰ তালিকা প্ৰস্তুত কৰা ৷\nউত্তৰ: যৌৱনাৰম্ভত হোৱা পৰিৱৰ্তন সমূহৰ ভিতৰত উচ্চতা, দেহৰ আকৃতিৰ পৰিৱৰ্তন, যৌন লৈংগিক পৰিবৰ্তন আদিয়েই প্রধান।\nপৰিবৰ্তন সমূহৰ তালিকা তলত দিয়া হ’ল – শৰীৰৰ পৰিৱৰ্তন সমূহ\n(খ) দেহৰ আকৃতি পৰিৱৰ্তন\n(গ) গৌণলিংগৰ বিকাশ ছোৱালী প্ৰথম অৱস্থাত ল’ৰাবোৰতকৈ ছোৱালীবোৰ সোনকালে বাঢ়ে আৰু পিছলৈ বৃদ্ধি লাহে লাহে হয়।ছোৱালীৰ কঁকালৰ তলৰ অংশ বহল হ’বলৈ ধৰে ৷ ছোৱালীবোৰৰ স্তনৰ বিকাশ হয় । বাহুৰ তলত আৰু গুপ্তাংগ প্ৰদেশত নোম গজে। প্ৰথম অৱস্থাত ল’ৰাবোৰৰ উচ্চতা বৃদ্ধি লাহে লাহে হয় আৰু পিছলৈ সোণকালে বৃদ্ধি হয় কান্ধ আৰু বুকু ডাঙৰ আৰু বহল হয়। দেহৰ মাংস- পেশীবোৰ অধিক মোটা আৰু প্ৰকট হৈ পৰে। ল’ৰাৰ ডাঢ়ি-গোফঁ আদি গজিবলৈ লয়। বুকুত নোম গজে, বাহুৰ তলত আৰু গুপ্তাংগ প্ৰদেশত নোম গজে।\n৫। অন্তঃস্ৰাৱী গ্ৰন্থি আৰু সিহঁতে নিঃসৰণ কৰা হ’ৰমনৰ দুটা স্তম্ভ থকা এখন তালিকা প্ৰস্তুত কৰা।\nউত্তৰ: ক্রমিকনং অন্তঃস্রাবী গ্রন্থি পিটুইটাৰী গ্ৰন্থি থাইৰইড গ্ৰন্থি অগ্নাশয় গ্রন্থি এড্রিনেল গ্রন্থি নিঃসৰিত হৰম’ন ট্ৰেষ্ট’ষ্টেৰণ বা পুংহৰম’ন, ইষ্ট্ৰ’জেন বা স্ত্রী হৰম’ন আৰু বৃদ্ধি হ’ৰমন থাইৰক্সিন হৰম’ন! ইনচুলিন হৰম’ন। এড্রিনেলিন হৰম’ন ৷\nতালিকাঃঅন্তঃস্রারী গ্রন্থিসমূহ আৰু সিহঁতে নিঃসৰণ কৰা হ’ৰম’ন\n৬। লৈংগিক হৰম’ন কি ? সেইবোৰক কিয় এনেদৰে নামকৰণ কৰা হয় ? সিহঁতৰ কাৰ্য লিখা ৷\nউত্তৰঃ যিবোৰ হৰম’ন পুং আৰু স্ত্ৰী লৈংগিক চৰিত্ৰৰ বিকাশত জড়িত সেইবোৰ হৰম’নক লৈংগিক হৰম’ন বোলে।\nএই হ’ৰমনবোৰ হ’ল – টেষ্ট’ষ্টেৰণ বা পুং হৰম’ন আৰু ইষ্ট্ৰ’জেন বা স্ত্রী হৰম’ন । সিহঁতক এনেদৰে নামকৰণ কৰাৰ কাৰণ হ’ল – শুক্রাশয়ে পুং, লৈংগিক হ’ৰম’ন আৰু ডিম্বাশয়ে স্ত্রী লৈংগিক হৰম’ন নিঃসৰণ কৰে ৷\nএই হৰম’ন সমুহে ডিম্বাশয়ত ডিম্বাণু আৰু শুক্রাশয়ত শুক্রাণু পূৰঠ কৰে ।\n৭। শুদ্ধ উত্তৰ বাচি উলিওৱা।\n(ক) কিশোৰ কিশোৰী সকল খাদ্যৰ প্ৰতি সাৱধান হ’ব লাগে, কাৰণ\n(১) সঠিক আহাৰে মগজু বিকাশ ঘটায় ৷\n(২) দেহৰ দ্ৰুত গতিত বৃদ্ধিৰ বাবে সঠিক আহাৰৰ প্ৰয়োজন\n(৩) কিশোৰ-কিশোৰীৰ সোনকালে ভোক লাগে।\n(৪) কিশোৰ-কিশোৰীৰ স্বাদ বা দুবোৰ বিকশিত।\nউত্তৰঃ (২) দেহৰ দ্ৰুত গতিত বৃদ্ধিৰ বাবে সঠিক আহাৰৰ প্ৰয়োজন।\n(খ) স্ত্রীত প্রজনন কাল আৰম্ভ হয় যেতিয়া তেওঁলোকৰ\n(১) ঋতু চক্ৰ আৰম্ভ হয়।\n(২) স্তনৰ বিকাশ হয়।\n(৩) দেহৰ ওজন বাঢ়ে।\n(৪) উচ্চতা বাঢ়ে।\nউত্তৰ: (১) ঋতু চক্ৰ আৰম্ভ হয়।\n(গ) কিশোৰ-কিশোৰীৰ সঠিক আহাৰ হৈছে\n(১) চিপ্‌ছ, চাওমিন, কোকোকোলা।\n(২) ৰুটি, ডাইল, শাক-পাচলি।\n(৩) ভাত, চাওমিন, বাৰ্গাৰ।\n(৪) কাট্‌লেট, চিপ্‌ছ, আৰু নেমুৰ চৰবত ৷\nউত্তৰঃ (২) ৰুটি, ডাইল, শাক-পাচলি ৷\n৮। টোকা লিখা –\n(খ) গৌণ লৈংগিক বৈশিষ্ট্যসমূহ\n(গ) লিংগ নিৰ্দ্ধাৰণ।\nউত্তৰ : (ক) ঘটিকাঃ যৌৱনাৰম্ভৰ সময়ত ল’ৰাবোৰৰ স্বৰযন্ত্ৰৰ আকাৰ বৃদ্ধি হ’বলৈ ধৰে ৷ ছোৱালীবোৰৰ স্বৰযন্ত্ৰটো বাহিৰৰ পৰা দেখা নাযায় কাৰণ ইয়াৰ আকাৰ সৰু । ল’ৰাৰ বৰ্দ্ধিত স্বৰযন্ত্ৰ গ্ৰীবা অঞ্চলত বাহিৰলৈ বাঢ়ি অহা এটা অংশ হিচাপে দেখা যায়। এই অংশক ডিঙিৰ ঘটিকা বা কণ্ঠনলী বোলা হয়। কৈশোৰ প্ৰাপ্ত ল’ৰাৰ বাঢ়ি থকা স্বৰযন্ত্ৰৰ পেশী নিয়ন্ত্রণত নাথাকে আৰু তেতিয়া মাতবোৰ কৰ্কশ হয়।\n(খ) গৌণ লৈংগিক বৈশিষ্ট্য সমূহঃ আমি জানো যে শুক্রাশয় আৰু ডিম্বাশয় জনন অংগ। এই অংগসমূহে যথাক্রমে শুক্রাণু আৰু ডিম্বাণু নামৰ জনন কোষ উৎপন্ন কৰে ৷ যৌৱনাৰম্ভত ছোৱালীবোৰৰ স্তনৰ বিকাশ হয় আৰু ল’ৰাৰ মুখ মণ্ডলত ডাঢ়ি, গোঁফ আদি গজিবলৈ আৰম্ভ হয়। এই লক্ষণসমূহৰ দ্বাৰা ল’ৰা আৰু ছোৱালীৰ মাজত প্ৰাৰ্থক্য নিৰ্দ্ধাৰণ কৰিব পাৰি বাবে এই চৰিত্ৰ সমূহক গৌণ লৈংগিক বৈশিষ্ট্য বোলে। ল’ৰাবোৰৰ বুকু অংশত নোম গজে। ল’ৰা-ছোৱালী উভয়ৰে বাহুৰ তলত আৰু গুপ্তাংগ প্ৰদেশত নোম গজে।\n(গ) লিংগ নিৰ্দ্ধাৰণ : নিষিক্ত ডিম্বাণু যোজন কোষেই কেচুৱাটোৰ লিংগ কি হ’ব সেইটোৰ সংকেত দিয়ে। নিষিক্ত ডিম্বাণুৰ ভিতৰত থকা সূতাৰ নিচিনা আকৃতিযুক্ত গঠন, যাক ক্রমজম বোলা হয়, এই সংকেতবোৰ থাকে । তাতেই এই নিদের্শনাবোৰ দিয়া থাকে। প্রতিটো কোষৰ কোষকেন্দ্ৰত এই ক্ৰমজ’মবোৰ থাকে। সকলো মানুহৰে কোষৰ কোষ কেন্দ্ৰত 23 যোৰ ক্ৰমজম থাকে। ইয়াৰে দুডাল অর্থাৎ এযোৰ ক্ৰমজমক X আৰু Y বা লিংগ ক্রমজম বোলে। এগৰাকী মহিলাৰ দুডাল X ক্ৰমজ’ম থাকে।\nআনহাতে এজন পুৰুষৰ এডাল X আৰু এডাল Y ক্রমজ’ম থাকে। জনন কোষবোৰত ( ডিম্বাণু আৰু শুক্রাণু ) কেৱল এটা লিংগ ক্ৰমজ’ম থাকে। এটা অনিষেচিত ডিম্বাণুত সদায়েই এডাল X ক্রমজম থাকে। শুক্রাণুবোৰ আকৌ দুই প্রকাৰৰ, এক প্ৰকাৰত এডাল X ক্রমজ’ম আৰু আনটো প্ৰকাৰত এডাল Y ক্রমজম থাকে। যেতিয়া X ক্ৰমজ’ম থকা এটা শুক্রাণুৱে এটা ডিম্বাণু নিষিক্ত কৰে তেতিয়া যোজন কোষটোৰ দুডাল X ক্রমজ’ম (XX) থাকে। এইটো যোজন কোষৰ পৰা এটি ছোৱালী সন্তান বিকশিত হ’ব। যদি Y ক্ৰম’জ’ম থকা শুক্রাণুৱে এটা ডিম্বাণু নিষিক্ত কৰে তেতিয়া তাৰ পৰা নিষিক্ত হোৱা যোজনকোষটোৰ দুডাল ক্ৰমজ’ম X আৰু Y (XY) থাকে আৰু এইটো যোজন কোষৰ পৰা এটি ল’ৰা সস্তান বিকশিত হ’ব।\nগতিকে, ইয়াৰ পৰা এইটো জনা গ’ল যে দেউতাকৰ লিংগ ক্ৰমজ’মে সন্তানৰ লিংগ নিৰ্ধাৰণ কৰে।\n৯। খালী ঠাই পূৰ্ণ কৰা –\n(ক) মগজুৰ লগত সংলগ্ন অস্তস্রাবী গ্রন্থি —— গ্ৰন্থি।\nউত্তৰ: পিটুইটাৰী ।\n(খ) অগ্নাশয়ে নিঃসৰণ কৰা হৰম’নক —— বোলে।\nউত্তৰ: ইনচুলিন ।\n(গ) এঘাৰ বছৰৰ পৰা ঊনৈশ বছৰৰ ল’ৰা ছোৱালীক —— বোলে ৷\nউত্তৰ: কিশোৰ –কিশোৰী ।\n(ঘ) পলুৰ পৰা প্ৰাপ্ত বয়স্কলৈ হোৱা পৰিৱৰ্তনক —— বোলে।\nউত্তৰ: কায়াস্তৰণ ।\n(ঙ) থাইৰক্সিন হৰম’নৰ উৎপাদনৰ বাবে —— প্ৰয়োজন ৷\nউত্তৰ: আয়ডিনৰ ।\n১০। চমু টোকা লিখাঃ\nউত্তৰঃ (ক) ৰজোদৰ্শনঃ কৈশোৰ প্ৰাপ্তিৰ সময়ত ছোৱালীৰ প্ৰথমবাৰলৈ হোৱা ঋতুস্ৰাৱকৰ ৰজোদৰ্শন বোলে ৷ এই ৰজোদৰ্শন সাধাৰণতে 10-12 বছৰ বয়সত হয় আৰু সেই সময়ৰ পৰাই প্ৰজননক্ষম দশা আৰম্ভ হয়।\n(খ) ৰজোবন্ধ (Menopause) : ছোৱালী মানুহৰ প্ৰজননক্ষম দশা যৌৱনাৰম্ভ হয় 10-12 বছৰ বয়সত। এই সময়ৰ পৰাই মাহেকীয়া ঋতুচক্ৰ আৰম্ভ হয়। এই ঋতু চক্ৰত 28-30 দিনৰ মূৰে মূৰে ঋতুস্ৰাৱ হয়। 45 ৰ পৰা 50 বছৰ বয়সত মাহেকীয়া ঋতুস্ৰাৱ চক্র বন্ধ হয়। ঋতুস্ৰাৱ বন্ধ হোৱাকে ৰজোবদ্ধ বোলে। এই সময়ৰ পৰাই প্রজননক্ষমতা নোহোৱা হয়।\n(গ) যৌৱনাৰম্ভঃ ল’ৰা-ছোৱালীৰ কৈশোৰ প্ৰাপ্তিৰ সময়ত দেহত কেইবাটাও পৰিবৰ্তনে দেখা দিয়ে এই পৰিৱৰ্তনে যৌৱনাৰম্ভৰ সূত্ৰপাত কৰে ৷ এই সময়তে ল’ৰা-ছোৱালীবোৰ প্ৰজনন ক্ষম হয়। এই সময়ত উচ্চতাৰ বৃদ্ধি হয়, ল’ৰাৰ মাতৰ পৰিবৰ্তন হয়, ঘৰ্ম আৰু তৈল গ্ৰন্থিৰ ক্ৰিয়া বৃদ্ধি হয়। জনন অংগ সমুহৰ বিকাশ হয় ।\nকিশোৰ-কিশোৰী সকল আগতকৈ অধিক স্বাধীন আৰু আত্মসচেত নহয়। তেওঁলোকৰ বৌদ্ধিক বিকাশ হয়। যৌৱনাৰম্ভত গৌণ লৈংগিক বৈশিষ্ট্যসমূহ প্রকাশ পায়। ছোৱালীবোৰৰ স্তনৰ বিকাশ হয় আৰু ল’ৰাবোৰৰ ডাঢ়ি, গোফ আদি গজিবলৈ ধৰাৰ লগতে বুকুত নোম গজে। ল’ৰা-ছোৱালী উভয়ৰে বাৰ তলত আৰু গুপ্তাংগ প্ৰদেশত নোম গজে।\n১। পিটুইটাৰী গ্ৰন্থিৰ কাম কি আৰু ক’ত থাকে ? এইবিধ গ্রন্থিয়ে উৎপাদন নিয়ন্ত্ৰণ কৰা দুবিধ লৈংগিক হ’ৰম’নৰ নাম লিখা।\nউত্তৰঃ পিটুইটাৰী গ্ৰন্থিয়ে বৃদ্ধি হ’ৰ’মন নিঃসৰণ কৰে আৰু আন গ্ৰন্থিসমূহৰ যেনে – শুক্রাশয়, ডিম্বাশয়, থাইৰইড আৰু এড্ৰিনেল গ্ৰন্থিৰ হৰম’ন নিঃসৰণ নিয়ন্ত্ৰণ কৰা হৰম’নো নিঃসরণ কৰে। পিটুইটাৰী গন্থিৰ মস্তিস্কৰ লগত সংলগ্ন হৈ থাকে। এই বিধ গ্রন্থিয়ে উৎপাদন নিয়ন্ত্ৰণ কৰা পুং হ’ৰমন টেষ্ট’টেৰণ আৰু স্ত্ৰীলৈংগিক হৰম’ন এষ্ট্রজেন।\n২। মানুহৰ মধুমেহ ৰোগ কিহৰ বাবে হয়। .\nউত্তৰ: অগ্নাশয়ে যেতিয়া পর্যাপ্ত পৰিমাণে ইনচুলিন হৰম’ন নিঃসৰণ কৰিব নোৱাৰে তেতিয়া মানুহৰ মধুমেহ ৰোগ হয়।\n৩। গৰল ৰোগ কাক বোলে ? এই ৰোগ কিহৰ বাবে হয় ?\nউত্তৰঃ মানুহৰ গ্ৰীবাটো কেতিয়াবা টেমুনাৰ দৰে ফুলি উঠে। ইয়াকে গৰল ৰোগ বোলে ৷ যেতিয়া থাইৰইড গ্ৰন্থিয়ে থাইৰক্সিন হৰমন পর্যাপ্ত পৰিমাণে উৎপন্ন কৰিব নোৱাৰে তেতিয়া এইৰোগ বিধ হয় ৷\n৪। এড্রিনেল গ্রন্থিয়ে নিঃসৰণ কৰা হৰম’ন বিধৰ নাম কি আৰু এই হৰম’ন বিধৰ কাৰ্য কি ?\nউত্তৰঃ এড্রিনেল গ্রন্থিয়ে নিঃসৰণ কৰা হৰম’ন বিধৰ নাম হ’ল এড্রিনেলিন।\nএই হৰম’নে তেজৰ লৱণৰ সঠিক ভাৰসাম্য ৰক্ষা কৰে। যেতিয়া কাৰোবাৰ খুব খং উঠে, বিব্রত হয় বা চিন্তিত হয় তেতিয়া এই হৰম’নে মানসিক চাপৰ সমন্বয় ৰক্ষা কৰে ।\n৫। কেঁচুৱাৰ লিংগ কি দৰে নিৰ্দ্ধাৰিত হয় ব্যাখ্যা কৰা।\nউত্তৰঃ নিষেচনৰ ফলত নিষিক্ত হোৱা ডিম্বাণু বা যোজন কোষটোৰ ভিতৰত কেঁচুৱাৰ লিংগ নিৰ্দ্ধাৰণ সংকেত থাকে। নিষেচিত ডিম্বাণুটোত থকা সুতা সদৃশ গঠন, যাক ক্ৰম’জ’ম বোলা হয়, তাত এই সংকেত থাকে। সকলো মানুহৰে কোষৰ কোষকেন্দ্ৰত 23 যোৰ ক্ৰমজ’ম থাকে। ইয়াৰে দুডাল অর্থাৎ এযোৰ ক্ৰমজ’মক লিংগ ক্ৰমজ’ম বোলে আৰু সিহঁতক X আৰু হিচাপে নামকৰণ কৰা হয়। এগৰাকী মহিলাৰ দুডাল X ক্ৰমজম থাকে।\nআনহাতে এজন পুৰুষৰ এডাল X আৰু এডাল Y ক্রমজ’ম থাকে। জনন কোষবোৰত ( ডিম্বাণু আৰু শুক্রাণু ) কেৱল এটা লিংগ ক্ৰমজ’ম থাকে। এটা অনিষেচিত ডিম্বাণুত সদায়েই এডাল X ক্রমজ’ম থাকে। শুক্রাণুবোৰ আকৌ দুই প্ৰকাৰৰ এক প্ৰকাৰত এডাল X ক্ৰমজ’ম আৰু আনটো প্ৰকাৰত এডাল Y ক্রমজ’ম থাকে। যেতিয়া X ক্ৰমজ’ম থকা এটা শুক্রাণুৱে এটা ডিম্বাণু নিষিক্ত কৰে তেতিয়া যোজন কোষটোৰ দুডাল X ক্রমজ’ম (XX) থাকে। এইটো যোজন কোষৰ পৰা এটি ছোৱালী সন্তান বিকশিত হ’ব। যদি শুক্রাণুটোত Y ক্রম’জ’ম থাকে তেন্তে ডিম্বাণুটো নিষিক্ত হ’লে যোজন কোষৰ পৰা এটা ল’ৰা সন্তান বিকশিত হ’ব। অর্থাৎ দেউতাকৰ লিংগ ক্ৰম’জ’মে সস্তানৰ লিংগ নিৰ্দ্ধাৰণ কৰে ৷\n৬। প্রজনন কাৰ্যত হৰম’নৰ ভূমিকাৰ বিষয়ে ব্যাখ্যা কৰা ৷\nউত্তৰঃ অন্তঃস্রাৱী গ্রন্থিসমূহে দেহৰ এটা নির্দিষ্ট অংশলৈ বা লক্ষ্যস্থানলৈ তেজৰ প্রবাহত হ’ৰমনবোৰ পঠিয়াই দিয়ে। লক্ষ্য স্থানে হৰম’নৰ প্ৰতি সঁহাৰি জনায়। দেহত বহুতে অন্তঃস্রাৱী বা নলীহীন গ্রন্থি আছে। শুক্রাশয় আৰু ডিম্বাশয়ে লৈংগিক হৰম’ন নিঃসৰণ কৰে। এই হৰম’ন বোৰ পুং আৰু স্ত্রী লৈংগিক চৰিত্ৰৰ বাবে জগৰীয়া। তদুপৰি লৈংগিক হৰম’নবোৰ পিটুইটাৰী গ্ৰন্থিৰ হৰম’নৰ দ্বাৰা নিয়ন্ত্রিত। পিটুইটাৰী গ্ৰন্থিয়ে বহুত হৰম’ন নিঃসৰণ কৰে তাৰে এবিধে ডিম্বাশয়ত আৰু শুক্রাশয়ত ক্ৰমে ডিম্বাণু আৰু শুক্রাণু পূৰঠ কৰে।\nপিটুইটাৰী গ্ৰন্থিয়ে শুক্রাশয় আৰু ডিম্বাশয় উদ্দীপিত কৰি টেষ্টষ্টেৰণ (পুৰুষত) আৰু এন্ট্ৰজেন (স্ত্ৰীত) নিঃসৰণ কৰে ৷\nৰক্ত প্রবাহত এৰি দিয়ে আৰু দেহৰ অংশ (লক্ষ্য স্থান) পায় গৈ।\nযৌৱনাৰম্ভই দেহৰ পৰিবৰ্তন উদ্দীপিত কৰে।\nযৌৱনাৰম্ভ হৰম’নৰ দ্বাৰা নিয়ন্ত্রিত হয়।\n৭। মানুহৰ কোষৰ কোষকেন্দ্ৰত কিমান ক্রম’জ’ম থাকে।\nউত্তৰঃ মানুহৰ কোষৰ কোষকেন্দ্ৰত ২৩ যোৰ ক্ৰম’জ’ম থাকে আৰু ইয়াৰে এযোৰ লিংগ নিৰ্দ্ধাৰিত ক্ৰম’জ’ম।\n৮। এইচ আই ভি নামৰ ভাইৰাছ বিধে কি বেমাৰ সৃষ্টি কৰে ? এই ৰোগ বিধ কেনেধৰণে সংক্রমণ হয় ?\nউত্তৰঃ এইছ আই ভি (HIV) ভাইৰাছে এইড এচ (AIDS) নামৰ ৰোগৰ সৃষ্টি কৰে। এই ৰোগ বিধৰ সংক্ৰমণ –\n(ক) এই ভাইৰাছৰ দ্বাৰা আক্ৰান্ত ব্যক্তিয়ে ব্যৱহাৰ কৰা চিৰিঞ্জৰ দ্বাৰা দেহত মাদক দ্রব্য প্ৰয়োগ কৰিলে সুস্থ মানুহৰ দেহত এই ভাইৰাছে প্রৱেশ কৰে।\n(খ) সংক্রমিত মাকৰ গাখীৰ খালেও কেঁচুৱাৰ দেহত এই ৰোগ সংক্ৰমিত হ’ব পাৰে ৷\n(গ) এইচ আই ভিৰ দ্বাৰা আক্ৰান্ত ব্যক্তিৰ লগত যৌন সম্বন্ধ কৰিলেও এই ভাইৰাছ দেহত প্ৰৱেশ কৰিব পাৰে।\n৯। ব্যক্তিগত স্বাস্থ্য বিধি মানি চলিবলৈ আমি কি কি ব্যৱস্থা লোৱা উচিত।\nউত্তৰঃ ব্যক্তিগত স্বাস্থ্যবিধি মানি চলিবলৈ হলে আমি তলত দিয়া নিয়মবোৰ পালন কৰিব লাগে –\n(ক) প্রত্যেকেই কমেও এবাৰকৈ নিতৌ গা ধুব লাগে । কিশোৰ-কিশোৰীসকলৰ ঘৰ্মগ্ৰন্থিসমূহৰ অধিক ক্রিয়াকলাপৰ বাবে কেতিয়াবা গাৰ গোন্ধ ওলাব পাৰে। সেয়েহে দেহৰ সকলো অংশই প্রতিদিনে পৰিষ্কাৰ কৰিব লাগে। চাফ-চিকুণতা বজাই নাৰাখিলে বেক্টেৰিয়াৰ সংক্ৰমণ হ’ব পাৰে। ছোৱালীবোৰে ঋতুস্ৰাৱৰ সময়ত চাফ-চিকুণতাৰ বিশেষ যত্ন ল’ব লাগে।\n(খ) শাৰীৰিক ব্যায়াম : বিশুদ্ধ বায়ুত খোজ কঢ়া আৰু মুকলি ঠাইত খেলা – ধুলাই দেহটো সুস্থ সৱল কৰি ৰাখে। ইয়াৰ উপৰিও নিয়মিত ভাৱে ব্যায়াম কৰিব লাগে।\n১০। ভেকুলীৰ জীৱন বুৰঞ্জীত হৰম’নৰ ভূমিকাৰ বিষয়ে আলোচনা কৰা।\nউত্তৰ: ভেকুলীৰ জীৱন দশাত কণীৰ পৰা লালুকী আদি কেবাটাও দশাৰ মাজেৰে গৈ পূৰ্ণাংগ ভেকুলী হয় গৈ। লালুকীৰ পৰা প্ৰাপ্ত বয়স্কলৈ হোৱা এই পৰিৱৰ্তনক কায়ান্তৰণ বোলে। ভেকুলীৰ কায়াম্ভৰণ থাইৰইড গ্ৰন্থিয়ে নিঃসৰণ কৰা থাইৰক্সিন হৰম’নৰ দ্বাৰা হয়। থাইৰক্সিন উৎপাদনৰ বাবে পানীত আয়’ডিন থকাটো প্রয়োজন। লালুকী বৃদ্ধি হোৱা পানীত যদি প্রয়োজনীয় আয়’ডিন নাথাকে তেতিয়া লালুকীয়ে প্রাপ্ত বয়স্ক অৱস্থা পাব নোৱাৰে।


উদ্ভিদৰ পৰিপুষ্টি | বিজ্ঞানৰ পাঠ পৰিকল্পনা B.Ed. - Assam Bed Help\nএই Post টোত বি এড প্ৰশিক্ষাৰ্থী সকলৰ বাবে অসমীয়া মাধ্যমত বিজ্ঞানৰ পাঠ পৰিকল্পনা এটা দিয়া হৈছে। পাঠ পৰিকল্পনাটোৰ বিসয়বস্তু হৈছে – উদ্ভিদৰ পৰিপুষ্টি (অষ্টম শ্ৰেণী)। I have givenascience lesson plan which is in Assamese language for the B.Ed. pursuing trainee or students. The topic of this science lesson plan is Nutrition in Plants.\nNutrition in Plants Lesson Plan in Assamese for B.Ed. | উদ্ভিদৰ পৰিপুষ্টি পাঠ পৰিকল্পনা\nবিজ্ঞান পাঠ পৰিকল্পনা (উদ্ভিদৰ পৰিপুষ্টি) | Science Lesson Plan in Assamese\nগড় বয়সঃ ১২+ বছৰ\nবিষয়বস্তুঃ উদ্ভিদৰ পৰিপুষ্টি


সেন্দূৰ (চলচ্চিত্ৰ) - অসমীয়া ৱিকিপিডিয়া\nএই প্ৰবন্ধটো পুলক গগৈ পৰিচালিত অসমীয়া চলচ্চিত্ৰখনৰ বিষয়ে। একে নামৰ ৰঞ্জক পদাৰ্থবিধৰ বাবে সেন্দূৰ চাওক।\nসেন্দূৰ ছবিৰ এখন পোষ্টাৰ\nআবহ সঙ্গীত- নয়ন\n২ ঘণ্টা ৪০ মিনিট\nসেন্দূৰ (ইংৰাজী: Sendur) ১৯৮৪ চনত মুক্তি পোৱা প্ৰাগ ফিল্মচৰ বেনাৰত নিৰ্মিত, পুলক গগৈ পৰিচালিত এখন অসমীয়া ৰঙীন ড্ৰামা চলচ্চিত্ৰ। ছবিৰ মূল ভূমিকাত অভিনয় কৰিছে তপন দাস, ব্ৰজেন বৰা আৰু বিদ্যা ৰাৱে। ছবিখন চুপাৰ-ডুপাৰ হিট হৈছিল।\nঅশেষ কষ্টেৰে নিজহাতে প্ৰতিষ্ঠা কৰা হাইস্কুলখনৰ হেডমাষ্টৰ বৰুৱা। ককায়েকৰ সপোন সাকাৰ কৰিবলৈ তেওঁৰ মেধাৱী ভায়েক ৰাজীৱেও অন্য কতো চাকৰি-বাকৰি নিবিচাৰি সেই স্কুলখনতে শিক্ষকতাৰ কামত সোমায়। স্কুলৰ মাটিটুকুৰা দান দিছিল জগত ঠিকাদাৰৰ ককায়েকে। কিন্তু মাটিখিনিত শেনচকু জগত ঠিকাদাৰৰ। মাটিখিনি হস্তগত কৰি তেওঁ তাত ধানকল আৰু সৰিয়হ পেৰা কল স্থাপন কৰিব বিচাৰে। জগত ঠিকাদাৰে এটা চৰ্ত দিয়ে যে যদি তেওঁৰ জীয়েক ঊষাক ৰাজীৱে বিয়া কৰাবলৈ সন্মত হব, তেন্তে মাটিটুকুৰা স্কুলক এৰি দিয়াত আপত্তি নাই। হেডমাষ্টৰ সেই চৰ্তত সন্মত নহয়।\nৰাজীৱে ভাল পায় মালাক। মালাৰ মাকে হেডমাষ্টৰৰ ঘৰত লাচনি-পাচনি কৰি কোনোমতে টুকটাককৈ চলি আছে। হেডমাষ্টৰৰ পত্নী অৰ্থাৎ ৰাজীৱৰ বৌয়েকৰ প্ৰথমে সেইখন ঘৰলৈ মালাক বোৱাৰী কৰি নিয়াত আপত্তি নাছিল যদিও টুটুকীয়া মন্থৰা বুঢ়ীৰ কুমন্ত্ৰণাত মন ঘূৰিল। ৰাজীৱে বৌৱেকৰ অসন্মতি সত্ত্বেও মালাক বিয়া কৰাই ঘৰলৈ আনিলে। যুগ্মজীৱনৰ সাক্ষী স্বৰূপে তেওঁলোকৰ ল'ৰা এটাও উপজিল।\nজগত ঠিকাদাৰে হেডমাষ্টৰৰ কথাৰ পৰা গম পাইছিল যে স্কুলৰ মাটি দান কৰা চুক্তিত্ৰখন স্কুলৰ আলমাৰীত সংৰক্ষিত আছে। সেয়েহে চুক্তিপত্ৰখন নষ্ট কৰিবলৈ ঠিকাদাৰৰ মানুহে এদিন ৰাতি স্কুলঘৰটো জ্বলাই দিলে; যাতে পিছলৈ স্কুল কমিটি আদালতৰ কাষ চাপিব নোৱাৰে। দাওদাও জ্বলি উঠা স্কুলঘৰৰ আলমাৰীত থকা দানপত্ৰখন উদ্ধাৰ কৰিবলৈ গৈ ৰাজীৱ নিহত হ’ল। অকাল বৈধব্যক আকোৱালী লোৱা মালাৰ জীৱনত দুখ-যন্ত্ৰণাৰ অন্ত নোহোৱা হ’ল।\nজগত ঠিকাদাৰে কৰি থকা চৰকাৰী ঠিকাৰ কাম পৰিদৰ্শন কৰিবলৈ ৰাজীৱৰ বন্ধু ইঞ্জিনিয়াৰ সত্যজিৎ আহি হেডমাষ্টৰৰ ঘৰত কেইদিনমানৰ বাবে থকাৰ বন্দোৱস্ত কৰিলে। সত্যজিতে ঠিকাদাৰৰ কামত অসন্তুষ্ট হোৱাত বিভিন্ন উপায়ে তেওঁক প্ৰলোভিত কৰাৰ চেষ্টা কৰিলে। কিন্তু কোনো প্ৰকাৰে সৈমান কৰিব নোৱাৰি মালাৰ সৈতে তেওঁৰ অবৈধ সম্পৰ্ক থকা বুলি ঠিকাদাৰৰ পুতেক গৌতমে ৰাইজ গোটাই সত্যজিতক আক্ৰমণ কৰিলে। কপাল ফাটি তেজে তুমৰলি হ'ল। মিছা অপবাদৰ পৰা মালাক ৰক্ষা কৰিবলৈ তাইৰ শিৰত তেজৰ সেন্দূৰৰে ৰেঘা আঁকি দিবলৈ সত্যজিৎ আগবাঢ়ি আহিল। কিন্তু বাধা দিলে মালাই। স্কুলখন পুনৰ্নিমাণ কৰিবলৈ তাই অনুৰোধ জনালে। এই স্কুলখনৰ মাজতে চিৰদিন জীয়াই থাকিব তাইৰ স্বামী ৰাজীৱ।\nবিদ্যা ৰাও (মালা)\nতপন দাস (ৰাজীৱ)\nব্ৰজেন বৰা (সত্যজিৎ)\nবীণা গোস্বামী (ৰাজীৱৰ বৌয়েক)\nআব্দুল মজিদ (ঠিকাদাৰ জগত বৰুৱা)\nদীনেশ দাস (শ্ৰমিকৰ চৰ্দাৰ সোমনাথ)\nসাধন হাজৰিকা (হেডমাষ্টৰ বৰুৱা- ৰাজীৱৰ ককায়েক)\nমিৰেল কুদ্দুচ (ঠিকাদাৰৰ মহৰী)\nবিদ্যুৎ চক্ৰৱৰ্তী (ঠিকাদাৰ বৰুৱাৰ পুত্ৰ গৌতম)\nজীমণি চৌধুৰী (অঞ্জনা)\nইন্দ্ৰ বণিয়া (অতিথিশিল্পী)\nঅমিতাভ গগৈ (শিশুশিল্পী-মালাৰ ভায়েক দেউতি)\nবেবী লুনা (শিশুশিল্পী)\nৰূপসজ্জা- যোগেন দাস\nকলা- ফটিক বৰুৱা, যোগেন শীল\nচিত্ৰনাট্য, সংলাপ- হেমন্ত দত্ত\nসহকাৰী পৰিচালনা- সঞ্জীৱ হাজৰিকা, বিদ্যুৎ চক্ৰৱৰ্তী\nনৃত্য- গৰিমা হাজৰিকা\nশব্দগ্ৰহণ- যতীন শৰ্মা\nসেন্দূৰৰ সঙ্গীত পৰিচালনা কৰিছিল ভ্ৰাম্যমাণ থিয়েটাৰৰ আগশাৰীৰ সঙ্গীত পৰিচালক দশৰথ দাসে। আবহ সঙ্গীত ৰচনা কৰিছিল নয়নে।\n1. "এই বৃষ্টি ৰিমঝিম কঢ়িয়াই আনিলে ৰিমঝিম ৰিমঝিম ৰিমঝিম সুৰৰ মায়া" দশৰথ দাস দশৰথ দাস, মিনু শইকীয়া\n2. "আহে যেন চিৰ জনমলে’ এই সেন্দূৰীয়া দিন" দশৰথ দাস দশৰথ দাস, মিনু শইকীয়া\n3. "এই মৰম নদীৰ গাভৰু ঘাট মোৰ যৌৱনৰ নাও চপালো তাত" শ্ৰীনাথ দাস কুল বৰুৱা, মিনু শইকীয়া\n4. "আদৰে উতলা খেলাৰ এয়েনে পাতনি, বুজিও নুবুজা ভাবৰ অদেখা আমনি" হেমন্ত দত্ত দশৰথ দাস, সৰ্বাণী পুৰকায়স্থ\n5. "জয় জয় যাদৱ জলনিধিজাধৱ ধাতা, শ্ৰুতমাত্ৰাখিল ত্ৰাতা (বৰগীত)" শ্ৰীমন্ত শংকৰদেৱ মিনু শইকীয়া\n6. "হে বনমালী দয়াময় হৰি প্ৰণতি জনালোঁ মই, দেখা কিয় দিয়া নাই" মিনু শইকীয়া\n7. "ৰং ৰঙে ৰাঙলী হ’ল মন উৰণীয়া হ’ল, উৰি গ’ল নাচি নাচি, নাচি নাচি বাউলি হ’ল" দশৰথ দাস, মিনু শইকীয়া, সন্ধ্যা মেনন, তৃষাৰাণী শইকীয়া\n↑ 1.0 1.1 1.2 "Sendur". www.boxofficeassam.com/. http://www.boxofficeassam.com/movie/sendur/। আহৰণ কৰা হৈছে:2January 2021.\n↑ চন্দন কুমাৰ. "পুলক গগৈৰ সৈতে মুক্তচিন্তাৰ সাক্ষাৎকাৰ". http://muktosinta.org/. http://muktosinta.org/pulakgogoi/। আহৰণ কৰা হৈছে: 23 July 2020.\n↑ Sendur (1984): Assamese Movie. Youtube.\n↑ Babul Das (1985). অসমীয়া বোলছবিৰ গীতৰ সংকলন. Bani Mandir, Dibrugarh. পৃষ্ঠা. 423.\n"https://as.wikipedia.org/w/index.php?title=সেন্দূৰ_(চলচ্চিত্ৰ)&oldid=271565"ৰ পৰা অনা হৈছে\nএই পৃষ্ঠাখন ১৭ এপ্ৰিল, ২০২১ তাৰিখে ০৯:২২ বজাত অন্তিম সংশোধন কৰা হৈছিল।


ছিক্কিটেক্স আৰু ই-নৰ্থ ইষ্ট বঁটা বিতৰণী অনুষ্ঠানৰ অভিজ্ঞতা আৰু অনুভৱ (উদ্দীপ তালুকদাৰ ) - সাহিত্য ডট অৰ্গ\nছিক্কিটেক্স আৰু ই-নৰ্থ ইষ্ট বঁটা বিতৰণী অনুষ্ঠানৰ অভিজ্ঞতা আৰু অনুভৱ\nই-নৰ্থ ইষ্ট বঁটা প্ৰদানলৈ অনুষ্ঠানত ভাগ লোৱাৰ ইচ্ছা এটা আছিল। বঁটা পাম নে নাপাম, তাতকৈও মোৰ উৎসাহৰ কাৰণ আছিল এখন সম্পূৰ্ণ ৰূপে তথ্য-প্ৰযুক্তিৰ সন্মিলনীত ভাগ লোৱাৰহে। মই পোনেই কম্পিউটাৰৰ লগত জড়িত নহয়, কিন্তু পৰোক্ষ ভাৱে আমি সকলোৱেই তথ্য-প্ৰযুক্তিৰ জগতখনৰ অংশীদাৰ। কম্পিউটাৰ আৰু ইণ্টাৰনেটৰ বহুল ব্যৱহাৰে অনাগত পৃথিৱীৰ মানচিত্ৰ সলনি কৰি দিব পাৰে, এইটো মোৰ বিশ্বাস। সেয়ে এনে সন্মিলনত কি ধৰণৰ কি আলোচনা হয়, তাক চাবলৈ বৰকৈ মন আছিল।\nমূৰামূৰিকৈ যোৱাৰ বাবে আৰম্ভণি অনুষ্ঠান দেখাই নাপালোঁ। যিজন মানুহৰ লগত মই যোগাযোগ কৰি আছিলোঁ, সেইজনৰ ফোন নম্বৰটোত ফোন কৰিলে নম্বৰটো ভুল বুলি কোৱা আৰম্ভ হ’ল। চিধাই ‘অভ্যৰ্থনা’ কক্ষলৈ গ’লোঁ। প্ৰথমে ইংৰাজীতে ক’লোঁ, ‘মই দেৰিকৈ আহি পাইছোঁ। মই একো পাত্তাই পোৱা নাই।’ লগে লগে অভ্যৰ্থনা সমিতিত বহি থকা জনে ক’লে যে প্ৰথমে মই নামটো পঞ্জীয়ণ কৰি ল’ব লাগিব। পঞ্জীয়ণৰ বাবে নামটো দিয়াৰ লগে লগেই ল’ৰাজনৰ কথা-বতৰা অসমীয়া হৈ গ’ল। ‘অ আপুনিয়েই উদ্দীপ তালুকদাৰ নেকি ? সাহিত্য.অৰ্গৰ নহয় জানো। মই ইয়াৰে ছিক্কিম বিশ্ববিদ্যালয়ত পঢ়ি আছোঁ।’ ল’ৰাজনৰ নাম জয়ন্ত তামুলী। তেওঁ হেনো সাহিত্য নিয়মীয়াকৈ পঢ়ে। পঞ্জীয়ণৰ কামখিনি কৰি তেওঁ আকৌ ক’লে, ‘দাদা অলপ আজৰি হ’লে আমি কথা পাতিম।’ প্ৰথমখিনি শুনিয়েই বুকু ফুলি গ’ল। সাহিত্য.অৰ্গৰ এটা চিনাকি নাম!!\nইয়াৰ পাছত ইফালে-সিফালে ঘূৰি আছোঁ। আচলতে মই একো ধৰিব পৰা নাই। ক’ত কি হৈ আছে। পালাং-পুলুং কৰি থকা দেখি কোট-টাই পিন্ধা আদহীয়া মানুহ এজনে মাত লগালেহি। ‘ক’ৰপৰা আহিছোঁ ? কি অনুষ্ঠানৰ লগত জড়িত ? অনুষ্ঠান চাই কেনে পাইছোঁ ?’ মই বোলো মই একো দেখাই নাই এতিয়াও। ক’লৈ যাওঁ পাত্তাই পোৱা নাই। মানুহজনেই আন এজন চটফটীয়া ডেকাক মাতি মোক লগ ধৰাই দিলে। তেওঁ মোক বুজাই দিলে আমাৰ প্ৰেজেণ্টেছনৰ কাম ২ বজাৰ পৰাহে হ’ব, কনফাৰেন্স হ’লত। বৰ্তমান তাত আন এটা আলোচনা চলি আছে, আৰু মূল প্ৰেক্ষাগৃহতো আন এটা আলোচনা চলি আছে। এইখিনি সময় মই য’তে ইচ্ছা কটাব পাৰোঁ। তেওঁ ২:০০ বজাৰ আগতেই দুপৰীয়াৰ আহাৰ খাই ল’বলৈ ক’লে, লগতে আমাৰ পেন-ড্ৰাইভ আদিৰপৰা প্ৰেজেণ্টেছন ফাইলটোও আগতেই কোঠাটোতে থকা স্বেচ্ছাসেৱকৰ হতুৱাই তেওঁলোকৰ কম্পিউটাৰত সুমুৱাই থৈ লেঠাটো মাৰি থ’বলৈ ক’লে। মই গৈ প্ৰেক্ষাগৃহতে বহিলোঁ। যিটো আলোচনা চলি আছিল তাৰে একোকে বুজি নাপালোঁ। তেনেতে ফোন আহিল। য’ত আমাৰ প্ৰেজেণ্টেছন হ’ব, তালৈ গৈ নিজৰ উপস্থিতি জনাই থৈ আহিলে ভাল। তেতিয়া অনুষ্ঠানটো পৰিচালনা কৰিবলৈ সুবিধা হ’ব। গৈ জমা দি আহিলোঁ। তেতিয়াই ক’লে আমাৰ প্ৰেজেণ্টেছন হ’ব ২:৪৫ বজাতহে, কাৰণ জুৰীৰ দুজন সদস্য আনটো কোঠাত ব্যস্ত হৈ আছে, আৰু সেইটো আঢ়ৈ বজাৰ আগেয়ে শেষ কৰিব পৰা নাযাব। তেওঁ মোক খোৱা কামটোও শেষ কৰিবলৈ ক’লে। কাৰণ দীঘল ভিৰ হৈ আছে। ওলাই আহিলোঁ, আন এজন ল’ৰা লগ পালোঁ। অনুষ্ঠানস্থলীৰ বাহিৰৰ ষ্টল আদি চালোঁ।\nঅনুষ্ঠানটো আচলতে অকল ই-নৰ্থ ইষ্ট বঁটা প্ৰদানৰ অনুষ্ঠান নহয়। ছিক্কিম চৰকাৰে তথ্য-প্ৰযুক্তি বিষয়ক এখন সন্মিলনী বাৰ্ষিক ভাৱে পাতি আহিছে। ইয়াক Sikkitex বোলা হয়। এইবাৰ এই সন্মিলনীৰ চতুৰ্থ বৰ্ষ, আৰু একেলগেই তাত ই-নৰ্থ ইষ্ট বঁটা প্ৰদানৰ অনুষ্ঠানটোও পতা হৈছে। সমগ্ৰ আয়োজন ছিক্কিম চৰকাৰৰে।\nদীঘলীয়া শাৰীত থিয় হৈ দুপৰীয়াৰ আহাৰ খাই ললোঁ। এইবাৰ আহি বহিলোঁ য’ত আমাৰ প্ৰেজেণ্টেছন দিব লাগিব তাতে। তিনি বজাত অনুষ্ঠান আৰম্ভ হ’ল। অনুষ্ঠানটো আছিল ‘স্বাস্থ্য, পৰিবেশ, পৰ্যটন আৰু সংস্কৃতি’ বিষয়ত ই-নৰ্থ ইষ্ট আলোচনা। মুঠ এঘাৰটা অনুষ্ঠানে অংশগ্ৰহন কৰিবলগীয়া আছিল যদিও, কেইটামান প্ৰতিষ্ঠান অনুপস্থিত থাকিল। মই এনাজৰী.কম-ৰ হৈও প্ৰজেণ্টেছনটো দিব পাৰিম বুলি ক’লোঁ। অনুষ্ঠানটোত ছিক্কিম চৰকাৰৰ ফালৰপৰা হাতত লোৱা দুটা প্ৰকল্প আছিল। এটা চিকিৎসা বিষয়ক, য’ত ছিক্কিমৰ থলুৱা বাসিন্দা প্ৰতিজনৰে বুনিয়াদী স্বাস্থ্য পৰীক্ষা কৰি তাক ই-সঁজুলিৰ ব্যৱহাৰেৰে তথ্য-বদ্ধ কৰি তাৰ আধাৰত প্ৰয়োজনীয় আঁচনি তৈয়াৰ কৰাৰ প্ৰকল্প আছিল। তেওঁলোকৰ কামটোৰ আটাইতকৈ ভাল দিশ আছিল যে ইয়াৰ দ্বাৰা ছিক্কিমত বহুল ভাৱে বিয়পা ৰোগসমূহক নিৰ্ণয় কৰি তাৰ আধাৰত আঁচনি তৈয়াৰ কৰাৰ পদক্ষেপ, ইয়াৰ জৰিয়তে ৰাজকোষৰ ধনৰ ন্যূনতম ব্যয়ৰদ্বাৰা অধিকতম সুফলৰ আশা কৰিব পাৰি। ইয়াৰোপৰি প্ৰতিজন ব্যক্তিৰে স্বাস্থ্য সম্পৰ্কীয় খতিয়ান নখ দৰ্পণত থকাৰ বাবে আৰু বহুতো আঁচনি কাৰ্যকৰী কৰিব পৰা যায়। তেওঁলোকে ইতিমধ্যে এনে তথ্যৰ আধাৰত কিছুমান উপায় অৱলম্বন কৰিছে, যাৰ দ্বাৰা সুফল লাভ কৰাৰ তথ্যও তেওঁলোকে প্ৰদৰ্শন কৰে।\nছিক্কিম চৰকাৰৰে আন এটা প্ৰকল্প আছিল ‘জুৰি-ৰ পানীৰ ব্যৱস্থা’। এইটো মোৰ আটাইতকৈ ভাল লাগিল। ছিক্কিমৰ পাহাৰ অঞ্চলৰ জনসাধাৰণ দৈনিক ব্যৱহাৰ যোগ্য পানীৰ বাবে পাহাৰী জুৰি বা ঝৰ্ণাৰ ওপৰত নিৰ্ভৰশীল। জুৰিৰ পানী ওখ ঠাইত থকা প্ৰাকৃতিক বা কৃত্ৰিম পুখুৰীত ধৰি তাৰপৰা পাইপেৰে তললৈ বোৱাই আনি প্ৰতি ঘৰতে নলেৰে যোগান ধৰা হয়। কিন্তু এই যোৱা দশকৰ মাজৰপৰা এই ব্যৱস্থাত আহুকাল আহি পৰিছিল। তাৰ মূল কাৰণ আছিল জলবায়ুৰ পৰিৱৰ্তন। আগতে হেনো ছিক্কিম গোটেই বছৰ জুৰি ছেগা-চোৰোকা বৰষুণ থাকিছিল, গতিকে ঝৰ্ণা, জুৰি আদিত পানীৰ অভাৱ হোৱা নাছিল। কিন্তু যোৱা দশকৰ মধ্যভাগৰপৰা বৰষুণৰ মাত্ৰা আৰু কালত পৰিৱৰ্তন অহাৰ বাবে জাৰকালি এনে ঝৰ্ণাবোৰ শুকাই যায়, আৰু ঘৰলৈ পানী যোগান ব্যৱস্থা সম্পূৰ্ণ ব্যাহত হৈ পৰে। এই সমস্যাৰ সমাধান স্বৰূপে ছিক্কিম চৰকাৰে বৰ্ষাকালত হোৱা ধাৰাসাৰ বৰষুণৰ পানী নামি যোৱা পথবোৰৰ অধ্যয়ন কৰে ছেটেলাইট ছবিৰ জৰিয়তে। আৰু ইয়াৰ আধাৰত পানীৰ নামি অহা বাটবোৰ প্ৰাকৃতিক পুখুৰী লৈ কাটি দিয়া হয়। ইয়াৰ উপৰিও এনে পুখুৰীৰ স্থান আদি গুগল-মেপত নিৰ্দেশ কৰা থাকে। যাতে, ক’ৰবাত পানীৰ অভাৱ হ’লে সেই ঠাইলৈ এনে পুখুৰীৰপৰা পানী বোৱাই নিব পাৰি। বা সাধাৰণ ৰাইজকো প্ৰয়োজন অনুসৰি এনে পুখুৰীসমূহৰ স্থানৰ বিষয়ে আগতীয়াকৈ জনাব পাৰি। এনে ব্যৱস্থাৰ জৰিয়তে দ্ৰুত নামি অহা ভূ-গৰ্ভৰ পানীৰ স্তৰো উঠি অহা বুলি তাতে জনোৱা হয়। চাৰি বছৰ ধৰা এই প্ৰকল্পৰ শেহতীয়া খতিয়ান অনুসৰি আগতে কম পানী থকা ঠাইত ৭০%-ৰপৰা ৪০০%-লৈ পানীৰ পৰিমাণ বেছিকৈ পোৱা গৈছে। তথ্য-প্ৰযুক্তি আৰু ভূ-বিজ্ঞানৰ বাস্তৱিক প্ৰয়োগৰ এইটো সুন্দৰ উদাহৰণ।\nস্বাস্থ্য বিষয়ক আন দুটা প্ৰেজেণ্টেছনত স্বাস্থ্য পৰীক্ষা আৰু চিকিৎসাপ্ৰদানৰ দুটা নতুন প্ৰয়োগৰ বিষয়ে জনায় দুটা ব্যক্তিগত কোম্পানীয়ে। এটা কোম্পানীৰ নামটো মই পাহৰিলোঁ, আৰু এটা আমাৰ ইয়াতে চলি থকা 104 নং সেৱাৰ। প্ৰথমটোত স্বাস্থ্য পৰীক্ষাৰ বুনিয়াদী সুবিধা থকা, এটা ডবা (container) ৰাইজৰ মাজলৈ লৈ যোৱা হয়, য’ত বুনিয়াদী স্বাস্থ্য পৰীক্ষাৰ লগতে ই.চি.জি-ৰো ব্যৱস্থা থাকে। এই ৰিপোৰ্ট আদি মূল কেন্দ্ৰত থকা বিশেষজ্ঞ চিকিৎসকলৈ ‘বাস্তৱ সময়’ত প্ৰেৰণ কৰা হয়, প্ৰয়োজন অনুসৰি কেন্দ্ৰত থকা ডাক্তৰে টেলি-কনফাৰেন্সিং ব্যৱস্থাৰে ৰোগীৰ লগত কথা পতা বা ভিডিঅ; যোগে নিৰীক্ষণ কৰিবও পাৰে। আনহাতে 104 সেৱাৰ উদ্ভাৱন কৰা কোম্পানী হ’ল নিক’লাছ-পিৰামেল। তেওঁলোকে 104 ব্যৱস্থাৰ বিভিন্ন সুবিধা প্ৰদৰ্শন কৰে। অৱশ্যে এই দুয়োটা প্ৰেজেণ্টেছন-ৰে ব্যৱসায়িক ধৰণেহে আগবাঢ়িছে। এই দুয়োটা ব্যৱস্থাতে কিছুমান ন্যায়িক, আৰু নৈতিক (ethical) কথা আছে, যিখিনি মীমাংসা নোহোৱালৈকে কাৰ্যক্ষেত্ৰত ইয়াৰ বহুল প্ৰয়োগত মোৰ বোধেৰে কিছুমান অসুবিধা আছে।\nছি্কিম অভিযান্ত্ৰিক মহাবিদ্যালয়ৰপৰা এটা নতুন সংযোগৰ ব্যৱস্থা কোৱা হৈছে, য’ত তেওঁলোকে প্ৰতিটো ঘৰৰপৰাই জুই-লগা, গেছ লিক হোৱা, বা অন্যান্য যিকোনো জৰুৰীকালীন অৱস্থা উৎপন্ন হোৱাৰ লগেলগেই তাক সাহায্য কেন্দ্ৰলৈ স্বয়ংক্ৰিয় ভাৱে প্ৰেৰণ কৰাৰ উপায়ৰ এটা দিগ্-নিৰ্দেশ দাঙি ধৰে। ভাল কথাটো হ’ল, অনুষ্ঠানৰ পাছতেই এই বিষয়ে কথা পাতিবলৈ ছিক্কিম চৰকাৰৰ বিষয়ে এজনে আগ্ৰহ প্ৰকাশ কৰি, বিভাগীয় মন্ত্ৰীলৈ পত্ৰ-প্ৰেৰণ কৰি যোগাযোগ কৰাৰ আশ্বাস দিয়ে।\nনাগালেণ্ডৰপৰা স্বাস্থ্য সম্পৰ্কীয় আন এটা প্ৰেজেণ্টেছন দিয়া হৈছিল যদিও, এইটোৰ ঠিক আগতে মই আমাৰ প্ৰেজেণ্টেছন লৈ ব্যস্ত থাকিবলগীয়া হোৱা বাবে বিশেষ মন দিব নোৱাৰিলোঁ। আন এটা প্ৰকল্পত চিকিৎসকসকলক কিদৰে প্ৰয়োজনীয় গৱেষণা-পত্ৰ আদি যোগান ধৰিব পাৰি, কম খৰচত, তাৰ বাবে এটা আলোচনা আগবঢ়োৱা হয়। অৱশ্যে এইটো মূলত: বিভিন্ন পৰিসংখ্যান ভিত্তিক গৱেষণা পত্ৰ হিচাপে দাঙি ধৰা হয়, সেয়ে কোনো প্ৰকল্প আগবঢ়োৱা হোৱা নাই।\nইয়াৰ মাজতেই আমাৰ সাহিত্য.অৰ্গ-ৰ প্ৰেজেণ্টেছনটো আগবঢ়োৱা হয়। ব্যক্তিগত ভাৱে মই ভালকৈ ক’ব নোৱাৰিলোঁ। আত্মপক্ষ সমৰ্থনত মাথোঁ এইখিনিকে ক’ব পাৰোঁ যে, মই যেনেকৈ প্ৰস্তুতি কৰিছিলোঁ, তেনেকৈ ক’বলৈ নাপালোঁ, কাৰণ আগৰ বক্তা কেইজনে ইমানকৈ সময় ল’লে যে তেতিয়ালৈ সময় একেবাৰে কমি আহিল। আৰু সভাপতিয়ে মোক প্ৰথমেই অনুৰোধ কৰিলে যিমান পাৰি সংক্ষেপ কৰিবলৈ। আৰু সংক্ষেপ কৰিবলৈ গৈ মই যেনেকৈ ক’ম বুলি ভাবিছিলোঁ, তাৰ লাইন-চাইন নোহোৱা হৈ গ’ল। আৰু এনেকুৱা মিটিঙত টপটপাই কথা ক’বলৈ মোৰ অলপ অসুবিধাও হয়। তথাপি আমাৰ গোটৰ মূল কাৰ্যপন্থা, দৰ্শন আৰু বহুভাষিক কম্পিউটিং সম্বন্ধে অলপমান আগ্ৰহ জগাবলৈ সক্ষম হোৱা বুলিয়েই মোৰ ধাৰণা। অৱশ্যে প্ৰেজেণ্টেছনৰ পাছত সভাপতিয়ে মোক ‘বেছ ভাল’ হোৱা বুলিয়েই কৈছে। কিন্তু সেইটো বোধকৰোঁ মই নিৰ্ধাৰিত সময়-সীমাৰ ভিতৰত শেষ কৰাৰ লগতে, বেছি টেক্‌নিকেল কথা নকৈ অকল আমাৰ গোটৰ ধাৰণাখিনি কোৱাৰ বাবেহে কৈছে বুলি মোৰ ধাৰণা। অ’ আৰু মোৰ বোধেৰে আমাৰ শ্লাইড কেইখনেই কিজানি আটাইতকৈ চকুত-লগা আৰু একেবাৰে কম ‘খিচিৰ-মিচিৰ’ আছিল । দুগৰাকী বঙালী ভাষী অধ্যাপকে প্ৰেজেণ্টেছনৰ পাছত মোৰ লগত বিশেষ ভাৱে কথা পাতিছিল কাৰণ আমি ভাষাৰ অসুবিধাটো বিশেষ ভাৱে আঙুলিয়াইছিলোঁ। আমাৰ প্ৰেজেণ্টেছনৰ পাছতে আনকি আগৰ যিবোৰ প্ৰকল্পত ৰাইজৰ লগত এছ.এম.এছ আদিৰে যোগাযোগ কৰাৰ কথা কোৱা হৈছে, সেইবোৰত ইংৰাজী ভাষা প্ৰয়োগৰ ফলপ্ৰসূতা সম্বন্ধেও প্ৰশ্ন উত্থাপিত হৈছিল।\nসেইদিনাৰ অনুষ্ঠান শেষ কৰি হোটেললৈ আহি থাকোঁতে গুৱাহাটীৰে এজন ডেকা উদ্যোগী লগ পালোঁ। তেখেতে northeastmart নামে এক প্ৰতিষ্ঠান খুলি তাৰ জৰিয়তে স্থানীয় বিক্ৰেতা আৰু উৎপাদকক গোলকীয় ক্ৰেতাৰ লগত যোগাযোগ কৰাৰ এক অভিলাসী আঁচনিত হাত দিছে। তেখেতলৈ শুভকামনা থাকিল।\nপাছদিনাও এনে এক আলোচনা চক্ৰত ভাগ ল’লোঁ। যাৰ থীম আছিল ‘গ্ৰাম্য বিকাশ, দৈনন্দিন, ব্যৱসায় আৰু আৰ্থিক শিতান’। ইয়াতো কেবাজনো উদ্যমী ডেকাই অংশ লৈ নতুন নতুন ধাৰণা দাঙি ধৰে। নাগালেণ্ডৰ youthnet নামৰ প্ৰতিষ্ঠানে চাকৰী সম্বন্ধীয়া এক ৱেবছাইট চলাই থকাৰ লগতে, কৰ্মশালা হিচাপে বিভিন্ন প্ৰায়োগিক প্ৰশিক্ষণ দি আহিছে। তেনেদৰে মিজোৰামৰ tele taxi-য়ে মিজোৰামৰ টেক্সি-চালক সকলক এক কেন্দ্ৰীয় ডেটাবেছৰ লগত সংযোগ কৰি তাৰ জৰিয়তে যাত্ৰীৰ লগত যোগাযোগ কৰাই দি কম আয়ামতে বেছিকৈ যাত্ৰী লোৱাৰ সুবিধা কৰি দিছে। দেখাত এইটো প্ৰকল্প সিমান নতুন নহয় যদিও মিজোৰামৰ দৰে পথ-ঘাটৰ অসুচল অঞ্চলৰ বাবে এয়া এক অতি প্ৰত্যাহ্বানমূলক প্ৰকল্প। দৃষ্টি নামে অসমৰে এক প্ৰতিষ্ঠানে ষ্টেট বেংকৰ শাখাসমূহ ৰাইজৰ মাজলৈ নি ভিতৰুৱা অঞ্চলৰ ৰাইজক ৰাষ্ট্ৰীয়কৃত বেংকৰ সুবিধা প্ৰদান কৰিছে। মই এইটো প্ৰকল্প বিশেষ ভাৱে ভাল পালোঁ। অসমৰ ভিতৰুৱা অঞ্চলসমূহ বেংক ব্যৱস্থাই ভালদৰে ঢুকি নাপায় বাবে এনে অঞ্চলৰ ৰাইজে সঞ্চয়ৰ প্ৰতি আগ্ৰহী নহয়, বা বিভন্ন সময়ত এনে অঞ্চলৰ ৰাইজক সন্দেহজনক প্ৰতিষ্ঠান কিছুমান আভুৱা-ভাৰি টকা-পইচা লৈ পলাই যায়। এনে প্ৰতিষ্ঠানৰ বাতৰি কাকতে-পত্ৰে ওলায়েই থাকে। ৰাষ্ট্ৰীয়কৃত বেংক যদি গাঁৱলৈ যায়, তেন্তে এনে ভুৱা প্ৰতিষ্ঠানসমূহ সহজেই নিৰ্মূল হ’ব। northeastmartৰ কথা আগতেই ক’লো। ছি্ক্কিম চৰকাৰৰ আন এক প্ৰকল্পত mnrega আঁচনিৰ ধন আদায়ৰ বাবে আঙুলিৰ চাপেৰে প্ৰত্যায়িত কৰি সঠিক হিতাধিকাৰীক ধন আদায়ৰ এক প্ৰকল্প দাঙি ধৰে। এই প্ৰকল্প ইতিমধ্যেই চলি আছে। এনে প্ৰকল্পৰ দ্বাৰা বিভাগীয় স্বচ্ছতা, কাৰ্যক্ষমতা কিমান বাঢ়ি যাব সেয়া সহজেই অনুমেয়। ইয়াৰোপৰি অসম স্থিত সংগীতভিত্তিক আলোচনী eclectic vibes-এ নিজৰ ব্যৱসায়িক পৰিৱৰ্ধনৰ বাবে গোলকীয় প্লেটফৰ্মৰ লগত সংযোগ কৰি নিজৰ প্ৰকাশনক গোলকীয় স্তৰলৈ নিয়াৰ সফলতাৰ কাহিনী কয়। উল্লেখনীয় যে তেওঁলোকেই বিনোদন বিভাগৰ বিজয়ীৰ পদক অৰ্জন কৰে।\nআলোচনা চক্ৰৰ মাজৰ খালী সময়ত আগতে চিনাকি কৰি দিয়া জয়ন্ত তামুলীয়ে কথা পাতিবলৈ লগ ধৰিলে। আমাৰ গোটৰ বাবে সুখৰ কথা যে ছি্ক্কিম বিশ্ববিদ্যালয়ত ‘সংঘাত গৱেষণা’ (conflict studies) অধ্যয়নৰত এই ছাত্ৰজন আৰু তেখেতৰ আনজন বন্ধু দীপ গগৈ, দুয়োজনেই সাহিত্য.অৰ্গ বেছ মনোযোগ দি নিৰীক্ষণ কৰি আহিছে। আৰু গোটৰ কেবাজনো লেখকৰ লেখাৰ লগত ভালদৰেই পৰিচিত। তেওঁলোকে দুটামান কথা আঙুলিয়াই দিছে। সেইখিনি অলপ পাছত আলোচনা কৰি আছোঁ।\nইয়াৰ পাছতে আহিল বঁটা বিতৰণী অনুষ্ঠান। প্ৰথমে ছিক্কিটেক্স সম্পৰ্কীয় বঁটাসমূহ বিতৰণ কৰা হয়। বঁটা বিতৰণ কৰিবলৈ আহ্বান জনোৱা হ’ল ছিক্কিম চৰকাৰৰ তথ্য-প্ৰযুক্তি বিভাগৰ মন্ত্ৰী মহোদয়ক। তেখেতক দেখি মোৰ আচৰিত হোৱাৰ পাল। সেই যে প্ৰথম দিনা মোৰ কাষত থিয় দি থকা আদহীয়া মানুহজন আছিল, তেৱেই আছিল ছিক্কিমৰ তথ্য-প্ৰযুক্তি বিভাগৰ মন্ত্ৰী! বঁটা বিতৰণী অনুষ্ঠান আছিল একেবাৰে নিখুঁত। নিৰ্ধাৰিত ঠিক ৩:৩০ বজাত আৰম্ভ হোৱা সভাত মন্ত্ৰী মহোদয়ৰ পাঁচ মিনিটীয়া ভাষণত বাদে আন কাৰো ভাষণ প্ৰদানৰ অনুষ্ঠান নাছিল। মন্ত্ৰীৰ ভাষণতো তেখেতে সকলোকে ধন্যবাদ জনোৱাৰ লগতে ছিক্কিটেক্স-ৰদ্বাৰা কিদৰে চৰকাৰ লাভৱান হৈছে তাৰ উল্লেখ কৰে। যিবোৰ চৰকাৰী প্ৰকল্পৰ খতিয়ান এই অনুষ্ঠানত মই আগতে দি আহিছোঁ, সেইবোৰৰ বেছিভাগৰে আৰম্ভণি হেনো প্ৰথম আৰু দ্বিতীয় ছিক্কিটেক্সত হোৱা আলোচনা। আৰু এটা কথা, মই এটা কোঠাত হোৱা অনুষ্ঠানসমূহে চাইছোঁ, আন এটা কোঠাতো সমান্তৰাল ভাৱে আলোচনা-চক্ৰ অনুষ্ঠিত হৈ আছিল। সেইখিনি মই গমেই নাপালোঁ।\nপ্ৰতিটো বিজয়ী প্ৰতিষ্ঠানৰ বাবেই একোখন ১ মিনিটীয়া ছবি বঁটা প্ৰদানৰ আগে আগে দেখুওৱা হৈছিল। যিখিনি অনুষ্ঠান পৰিচালনা সমিতিয়ে জমা দিয়া শ্লাইডৰ আধাৰত নিৰ্মাণ কৰি ৰাইজক দেখুৱাইছিল। অস্কাৰৰ বঁটা লোৱাৰ দৰে লাগিছিল !! বঁটাৰ বাবে নিৰ্বাচন প্ৰক্ৰিয়াত জুৰীয়ে কিদৰে আগবাঢ়িছিল, তাকো এক চুটি চলচ্চিত্ৰৰ জৰিয়তে প্ৰদৰ্শন কৰা হয়। এই নিৰ্বাচনৰ বাবে সকলো জুৰীয়ে সমবেত হৈ কেবাটাও দিশ চালি-জাৰি চাইহে বঁটাৰ বাবে নিৰ্বাচন কৰিছিল। কোনে বঁটা লাভ কৰিব সেইটো আগতেই পঠিওৱা প্ৰেজেণ্টেছনৰ আধাৰতহে নিৰ্ধাৰণ কৰা হৈছিল। শেহ মুহূৰ্তত দিয়া প্ৰেজেণ্টেছনটোৰ লগত বঁটা নিৰ্ধাৰণ কৰা হোৱা নাই। বঁটা প্ৰদানৰ পাছত গোট ফটোত ভাগ লৈ ওলাই আহিছিলোঁ। নৈশ ভোজ তেতিয়াও বাকী আছিল। এইখিনি সময়ত জয়ন্ত আৰু দীপ গগৈৰ লগত আৰু দিঘলীয়াকৈ অলপ কথা পাতিলোঁ।\nসাহিত্য.অৰ্গ- সম্বন্ধে একেবাৰে নিষ্ঠাৰে মই দিবলৈ দিয়া মন্তব্যত দুয়োজনেই কৈছিল বানান সমূহ ঠিক কৰাৰ কথা। সেইটোৰ বাবে আমি লোৱা ব্যৱস্থাৰ বিষয়ে তেওঁলোকক মই জনাইছোঁ, আৰু এইবাৰৰপৰা বানান ভুলৰ মাত্ৰাও কমিব বুলি আশ্বাস দিছোঁ। কথাটো এই চেগতে আমাৰ ‘বানান-শুদ্ধি’ গোটৰ কাণ চোৱালোঁ। ইয়াৰ বাহিৰেও তেওঁলোকে কৈছিল কবিতাৰ মান-ৰ কথা। এইটো বিষয়ে মোৰ নিজাকৈ জ্ঞান কম বাবে, মই নিজাকৈ মন্তব্য দিয়া নাই। কিন্তু তেওঁলোকে কোৱা কথাখিনি হ’ল, কবিতাসমূহ ব্যক্তিগত প্ৰেম-ভালপোৱাৰপৰা স্থিতিৰপৰা ওলাব লাগে, আৰু বহল সমাজ-জীৱনক কথা ক’ব পাৰিব লাগে। অৱশ্যে দুয়োজনেই কয় যে বৰ্তমান কেইখনমান অসমীয়া আলোচনীত প্ৰকাশিত কবিতাতকৈ এই গোটৰ কবিতা নিশ্চয় উন্নত মানৰ। গদ্য সম্বন্ধে তেওঁলোকৰ মতামত হ’ল, আমি ঘাইকৈ স্ৰজনীমূলক সাহিত্য-হে প্ৰকাশ কৰি আছোঁ, কিন্তু তেওঁলোক বা তেওঁলোকৰ বন্ধুসকলে বিচাৰে গৱেষণা সমৃদ্ধ লেখা। স্ৰজনীমূলক সাহিত্য সম্পৰ্কে তেওঁলোকৰ আপত্তি নাই, কিন্তু তাৰ সমান্তৰাল ভাৱে তেওঁলোকে বিচাৰে ভাল ভাল প্ৰৱন্ধও প্ৰকাশ হওক। তেওঁলোকেই আৰু এটা খবৰ দিলে, সাহিত্য.অৰ্গত মৃণালজ্যোতি গোস্বামীৰ সম্পাদনাত প্ৰকাশিত নৰেন পাটগিৰীৰ বুঢ়ী আইৰ সাধুৰ আলোচনী সম্পৰ্কীয় লেখাটো তেওঁলোকৰ বিশ্ববিদ্যালয়ৰ এগৰাকী অধ্যাপিকাৰ গৱেষণাৰ কামত বিশেষ ভাৱে সহায়ক হৈছে। এই প্ৰৱন্ধটো প্ৰকাশ কৰাৰ বাবে মোৰ জৰিয়তেই তেওঁলোকে মৃণালজ্যোতি গোস্বামীলৈ ধন্যবাদ জনাইছে।\nছি্ক্কিমলৈ প্ৰথমবাৰ গৈছোঁ। তেনেকৈ ফুৰিবলৈ ক’লৈকো যোৱা নাই। গতিকে ক’বলৈ একো নাই। কিন্তু যিখিনি দেখিলোঁ ছিক্কিমখন ৰঙেৰে ভৰপূৰ। কেমেৰাটো নুলিয়াই নোৱাৰিলোঁ । আৰু ৰাস্তাই-ঘাটে লগ পোৱা ছি্ক্কিমৰ মানুহখিনিৰ মাত-কথা ভাল আৰু ভদ্ৰ। দিল্লীত থকাৰ অভিজ্ঞতা থকা সকলে ৰাস্তাৰ মানুহক কিবা এটা সুধিবলৈ অলপ ভয়েই লাগে। কিন্তু ছি্ক্কিমৰ মানুহে অন্তত: গেঙেৰি মাৰি নুঠে।\nসাহিত্য.অৰ্গৰ এই বঁটা লাভ মূলত: ইয়াৰ বুনিয়াদী ধাৰণাৰ বাবেহে। দুটা কথাত সাহিত্য.অৰ্গ এক অভিনৱ অনুষ্ঠান। প্ৰথম, ইয়াৰ যোগেদি ফেচবুকত থকা অসমীয়া ভাষা (আচলতে যিকোনো ভাষা, এটা ভাষাক ভাল পাই, আনটোক বেয়া পাব নোৱাৰি) ভাল পোৱা সকলে একগোট হৈছে,আৰু এই সদস্যসকলে মিলিত হৈ স্বেচ্ছামূলক অৱদানেৰে কৰোঁ বুলিলে বহুত কিবা-কিবি কৰিব পাৰে। অকব- সাহিত্য.অৰ্গৰ মেৰুদণ্ড । সাহিত্য.অৰ্গে লাভ কৰা বঁটাটো আচলতে আপোনালোক সকলো সদস্যই লাভ কৰা বঁটা। দ্বিতীয়তে, এই গোটে ভাৰতীয় ভাষাসমূহৰ এটা ভাষাক ইণ্টাৰনেটত প্ৰতিষ্ঠিত কৰিবলৈ যত্ন কৰিছে। আমাৰ এইখিনি কামে, তথ্য-প্ৰযুক্তিক তৃণমূল পৰ্যায়লৈ নিয়াৰ ক্ষেত্ৰত ভাষিক কম্পিউটিং-ৰ প্ৰয়োজনীয়তা আঙুলিয়াই দিব পাৰিছে।\nমই সমগ্ৰ ছিক্কিটেক্সৰ অভিজ্ঞতা অলপ বেছিকৈয়ে বহলাই লিখিলোঁ। কাৰণ ছিক্কিটেক্স-ত উপস্থিত থকা সময়খিনিত মই বহুতো কথা নতুনকৈ শিকিছোঁ। এইখিনিৰপৰা আমি সকলোৱে আৰু ভাল কাম কৰিবলৈ অনুপ্ৰেৰণা পাব পাৰোঁ।\n← শীতলৈ এখন চিঠি (মনোহৰ দত্ত)\nমাননি (টুৱাৰাম দত্ত) →


পণ্ডিতা ৰমাবাঈ - অসমীয়া ৱিকিপিডিয়া\nপণ্ডিতা ৰমাবাঈ সৰস্বতী\n২৩ এপ্ৰিল, ১৮৫৮\nকানাড়া জিলা, মাদ্ৰাজ প্ৰেচিডেন্সি, ব্ৰিটিছ ভাৰত\n৫ এপ্ৰিল, ১৯২২ (৬৩ বছৰ)\nবোম্বে প্ৰেচিডেন্সি, ব্ৰিটিছ ভাৰত\nপণ্ডিতা ৰমাবাঈ মুক্তি মিছন, কেদগাওঁ\nনিঃস্ব আৰু অনাথ ছোৱালীৰ মাজত সেৱা\n'দা হাই কাষ্ট হিন্দু ৱমেন'\nপণ্ডিতা ৰমাবাঈ সৰস্বতী (ইংৰাজী: Pandita Ramabai, ২৩ এপ্ৰিল ১৮৫৮ - ৫ এপ্ৰিল ১৯২২) এগৰাকী নাৰী অধিকাৰ আৰু শিক্ষা কৰ্মী। তেওঁ ভাৰতত মহিলাৰ শিক্ষা আৰু মুক্তিৰ অগ্ৰদূত আৰু সমাজ সংকাৰক আছিল। তেওঁ কলিকতা বিশ্ববিদ্যালয়ৰ দ্বাৰা 'পণ্ডিতা' আৰু 'সৰস্বতী' উপাধি লাভ কৰা প্ৰথম মহিলা আছিল। তেওঁ ১৮৮৯ চনৰ কংগ্ৰেছ অধিৱেশনত ১০ গৰাকী মহিলা প্ৰতিনিধিৰ ভিতৰত এগৰাকী আছিল। ১৮৯০ চনৰ শেষত তেওঁ পুনে চহৰৰ পৰা চল্লিশ মাইল পূৱত কেদগাঁও গাঁৱত মুক্তি মিছন স্থাপন কৰিছিল। এই অভিযানক পিছত পণ্ডিতা ৰমাবাঈ মুক্তি অভিযান নাম ৰখা হৈছিল।\n2 সামাজিক সক্ৰিতা\n১৮৫৮ চনৰ ২৩ এপ্ৰিলত মাৰাঠী ব্ৰাহ্মণ পৰিয়ালত পণ্ডিতা ৰমাবাঈ সৰস্বতীৰ ৰমা ডংৰে হিচাপে জন্ম হৈছিল কিন্তু পিছত তেওঁ ইংলেণ্ডত খ্ৰীষ্টান ধৰ্ম গ্ৰহণ কৰিছিল। তেওঁৰ পিতৃ অনন্ত শাস্ত্ৰী ডংৰে এজন সংস্কৃত পণ্ডিত আৰু আৰু তেওঁ ৰমাক ঘৰতে সংস্কৃত শিকাইছিল। ১৮৭৬-৭৮ চনৰ মহা দুৰ্ভিক্ষৰ সময়ত ১৬ বছৰ বয়সত অনাথ হৈ ডংৰে আৰু তেওঁৰ ভাতৃ শ্ৰীনিবাসে সংস্কৃত শাস্ত্ৰ পাঠ কৰি ভাৰত ভ্ৰমণ কৰিছিল। এজন প্ৰবক্তা হিচাপে ৰমাবাঈৰ খ্যাতি কলিকতালৈ বিয়পি পৰিছিল আৰু আৰু পণ্ডিতসকলে তেওঁক ব্যক্তব্য ৰাখিবলৈ আমন্ত্ৰণ কৰিছিল। ১৮৭৮ চনত কলিকতা বিশ্ববিদ্যালয়য়ে বিভিন্ন সংস্কৃত কৰ্মৰ জ্ঞানৰ স্বীকৃতিস্বৰূপে তেওঁক পণ্ডিতা আৰু সৰস্বতী উপাধি প্ৰদান কৰে। ঈশ্বৰবাদী সংকাৰক কেশৱ চন্দ্ৰ সেনে তেওঁক সকলো হিন্দু সাহিত্যৰ আটাইতকৈ পৱিত্ৰ বেদৰ প্ৰতিলিপি দিছিল আৰু তেওঁক সেইবোৰ পঢ়িবলৈ উৎসাহিত কৰিছিল। ১৮৮০ চনত শ্ৰীনিবাসৰ মৃত্যুৰ পিছত ৰমাবাঈ এজন বঙালী অধিবক্তা বিপিন বেহাৰী মেধৱীৰ সৈতে বিবাহপাশত আবদ্ধ হয়। তেওঁ এজন বঙালী কায়স্থ আছিল আৰু সেয়েহে তেওঁলোকৰ বিবাহ আন্তঃজাতি আৰু আন্তঃআঞ্চলিক বুলি গণ্য কৰা হৈছিল। এনে বিবাহ সেই সময়ৰ বাবে অনুপযুক্ত বুলি বিবেচনা কৰা হৈছিল। তেওঁলোক ১৮৮০ চনৰ ১৩ নৱেম্বৰত এক অসামৰিক অনুষ্ঠানত বিয়া হৈছিল। দম্পতীৰ এগৰাকী ছোৱালী আছিল যাক তেওঁলোকে মানৰমা নাম দিছিল। ১৮৮২ চনত মেধৱীৰ মৃত্যুৰ পিছত, মাত্ৰ ২৩ বছৰ বয়সত ৰমাবাঈ পুনেলৈ আহে আৰু মহিলা শিক্ষাৰ প্ৰচাৰৰ বাবে এটা সংগঠন স্থাপন কৰে।\nসামাজিক সক্ৰিতা[সম্পাদনা কৰক]\nমেধৱীৰ মৃত্যুৰ পিছত ৰমাবাঈ পুনেলৈ গৈছিল আৰু তেওঁ আৰ্য মহিলা সমাজ প্ৰতিষ্ঠা কৰিছিল। মহিলাৰ শিক্ষাৰ উপায় বৃদ্ধি কৰা আৰু বাল্য বিবাহৰ অত্যাচাৰৰ মুক্ত কৰা এই সমাজৰ মুখ্য উদ্দেশ্য আছিল। ১৮৮২ চনত ভাৰত চৰকাৰে শিক্ষাৰ বাবে এটা আয়োগ গঠন কৰিছিল আৰু ৰামাবাঈয়ে ইয়াৰ আগত নাৰী শিক্ষাৰ বাবে কিছুমান প্ৰমাণ দাখিল কৰিছিল। লৰ্ড ৰিপনৰ শিক্ষা আয়োগক সম্বোধন কৰি তেওঁ উৎসাহেৰে ঘোষণা কৰে,\n"এই দেশৰ এশজনৰ ভিতৰত নিৰানব্বৈটা ক্ষেত্ৰত শিক্ষিত পুৰুষসকল মহিলা শিক্ষা আৰু মহিলাৰ সঠিক স্থিতি বিৰোধী। যদি তেওঁলোকে সামান্যতম দোষো লক্ষ্য কৰে, তেন্তে তেওঁলোকে সৰিয়হৰ বীজক পৰ্বতৰ সমান ডাঙৰ কৰে আৰু এগৰাকী মহিলাৰ চৰিত্ৰ নষ্ট কৰিবলৈ চেষ্টা কৰে।"\nতেওঁ আয়োগক পৰামৰ্শ দিছিল যে শিক্ষকসকলক প্ৰশিক্ষণ দিব লাগে আৰু মহিলা বিদ্যালয় পৰিদৰ্শক নিয়োগ কৰিব লাগে। লগতে তেওঁ কয় যে মহিলাৰ পৰিস্থিতি এনে আছিল যে মহিলাসকলে কেৱল তেওঁলোকৰ চিকিৎসা কৰিব পাৰে আৰু ভাৰতীয় মহিলাসকলক চিকিৎসা মহাবিদ্যালয়ত নামভৰ্তি কৰিব দিব লাগে। ৰমাবাঈৰ প্ৰমাণে এক সংবেদনৰ সৃষ্টি কৰিছিল আৰু ৰাণী ভিক্টোৰিয়ালৈ তেওঁৰ ব্যক্তব্য প্ৰচাৰ হৈছিল। লৰ্ড ডাফাৰিনৰ দ্বাৰা মহিলা চিকিৎসা আন্দোলন আৰম্ভ কৰাৰ পিছত ই ফল লাভ কৰিছিল।\nতেওঁ ১৮৮৩ চনত চিকিৎসাৰ প্ৰশিক্ষণ আৰম্ভ কৰিবলৈ ব্ৰিটেইনলৈ গৈছিল। কিন্তু প্ৰগতিশীল বধিৰতাৰ বাবে তেওঁক চিকিৎসা কাৰ্যসূচীৰ পৰা অগ্ৰাহ্য কৰা হৈছিল। ইংলেণ্ডত থকা কালছোৱাত তেওঁ খ্ৰীষ্টান ধৰ্মলৈ লৈ ধৰ্মান্তৰিত হৈছিল। ব্ৰিটেইনৰ পৰা তেওঁ ১৮৮৬ চনত তেওঁৰ আত্মীয় প্ৰথম মহিলা ভাৰতীয় চিকিৎসক আনন্দীবাঈ যোশীৰ স্নাতক অনুষ্ঠানত উপস্থিত থাকিবলৈ আমেৰিকা ভ্ৰমণ কৰিছিল। এই সময়ত তেওঁ পাঠ্যপুথি অনুবাদ কৰিছিল আৰু সমগ্ৰ আমেৰিকা যুক্তৰাষ্ট্ৰ আৰু কানাডাত বক্তৃতা দিছিল। এই সময়তে তেওঁৰ আটাইতকৈ গুৰুত্বপূৰ্ণ গ্ৰন্থ 'দা হাই-কাষ্ট হিন্দু ৱমেন' প্ৰকাশিত হৈছিল। এইখন তেওঁৰ প্ৰথম ইংৰাজী ভাষাৰ কিতাপ। ৰমাবাঈৰ এই কিতাপখন আনন্দীবাঈ যোশীক উৎসৰ্গা কৰিছিল আৰু ইয়াৰ জৰিয়তে তেওঁ শিশু কইনা আৰু শিশু বিধবাকে ধৰি হিন্দু মহিলাসকলৰ জীৱনৰ আন্ধাৰ দিশবোৰ দেখুৱাইছিল। ইয়াৰ লগতে তেওঁ হিন্দু-আধিপত্য থকা ব্ৰিটিছ ভাৰতত মহিলাসকলৰ উৎপীড়ন প্ৰকাশ কৰিবলৈ বিচাৰিছিল।\nভাৰতত তেওঁৰ কামৰ বাবে সমৰ্থন বিচাৰিবলৈ আমেৰিকা যুক্তৰাজ্যত প্ৰেজেণ্টেচন দিয়াৰ সময়ত ৰমাবাঈয়ে ১৮৮৭ চনৰ জুলাই মাহত ফ্ৰান্সৰ ৱালাৰ্ডক লগ পাইছিল। ১৮৮৭ চনৰ নৱেম্বৰত ৰাষ্ট্ৰীয় মহিলা খ্ৰীষ্টান টেম্পাৰেন্স ইউনিয়ন সন্মিলনত ব্যক্তব্য ৰাখিবলৈ ৱালাৰ্ডে ৰমাবাঈক আমন্ত্ৰণ জনাইছিল। ইয়াত তেওঁ এই বৃহৎ মহিলা সংগঠনৰ সমৰ্থন লাভ কৰিছিল। তেওঁ ১৮৮৮ চনৰ জুন মাহত ডব্লিউচিটিইউৰ ৰাষ্ট্ৰীয় প্ৰবক্তা হিচাপে ভাৰতলৈ উভতি আহিছিল। ডব্লিউচিটিইউৰ প্ৰথম বিশ্ব মিছনাৰী মেৰী গ্ৰীণলিফ ক্লেমেণ্ট লেভিট ইতিমধ্যে ভাৰতত আছিল। ৰামাবাই অৱশ্যে ১৮৯৩ চনত আনুষ্ঠানিকভাৱে আৰম্ভ কৰাৰ পিছত ভাৰতৰ ডব্লিউচিটিইউৰ সৈতে তেওঁ কাম কৰিছিল।\n১৮৯৬ চনত তীব্ৰ দুৰ্ভিক্ষৰ সময়ত ৰমাবাঈ গৰুগাড়ীৰে মহাৰাষ্ট্ৰৰ গাওঁবোৰ ভ্ৰমণ কৰে আৰু হাজাৰ হাজাৰ শিশু, বিধবা, অনাথ আৰু অন্যান্য অৱহেলিত মহিলাক উদ্ধাৰ কৰে আৰু তেওঁলোকক সহায়ৰ বাবে শাৰদা সদনৰ আশ্ৰয়লৈ লৈ আহে। তেওঁ সাতটা ভাষা জানিছিল বাইবেলটো মূল হিব্ৰু আৰু গ্ৰীকৰ পৰা তেওঁৰ মাতৃভাষা মাৰাঠীলৈ অনুবাদ কৰিছিল।\n১৯০০ চনৰ ভিতৰত মুক্তি মিছনত ১,৫০০জন বাসিন্দা আৰু এশৰো অধিক গৰু আছিল আৰু তেওঁ মুক্তিত এটা গীৰ্জা স্থাপন কৰাৰ লগতো জড়িত আছিল। পণ্ডিতা ৰমাবাঈ মুক্তি মিছন বৰ্তমানেও সক্ৰিয় হৈ আছে আৰু বিধৱা, অনাথ আৰু অন্ধকে ধৰি বহুতো অভাৱী গোটৰ বাবে গৃহ, শিক্ষা, বৃত্তিমূলক প্ৰশিক্ষণ আদি প্ৰদান কৰি আহিছে।\nতেওঁ নিজকে সামাজিক সেৱাত ব্যস্ত ৰখাৰ বাবে ব্যক্তিগত জীৱনত কম সময় অতিবাহিত কৰিছিল। তেওঁৰ শৈশৱ দুখ-কষ্টেৰে ভৰা আছিল। তেওঁৰ মাক-দেউতাকক সোনকালে হেৰুৱাইছিল আৰু বিয়াৰ দুবছৰৰ ভিতৰতে তেওঁৰ স্বামীৰ মৃত্যু হৈছিল। একমাত্ৰ ছোৱালী মনোৰমাক তেওঁ শিক্ষিত কৰিছিল। মনোৰমায়ে বোম্বাই বিশ্ববিদ্যালয়ৰ পৰা বিএ সম্পূৰ্ণ কৰিছিল আৰু উচ্চ শিক্ষাৰ বাবে আমেৰিকা লৈ গৈছিল। ভাৰতলৈ উভতি আহি তেওঁ মুম্বাইৰ শাৰদা সদনৰ অধ্যক্ষ হিচাপে কাম কৰিছিল। ১৯১২ চনত তেওঁ দক্ষিণ ভাৰতৰ পিছপৰা জিলা গুলবাৰ্গাত (বৰ্তমান কৰ্ণাটকৰ) খ্ৰীষ্টান উচ্চ বিদ্যালয় স্থাপন কৰে আৰু তেওঁৰ ছোৱালী বিদ্যালয়ৰ অধ্যক্ষ আছিল। ১৯২০ চনত ৰমাবাঈ দুৰ্বল হবলৈ ধৰে আৰু তেওঁৰ ছোৱালীক মুক্তি মিছনৰ দায়িত্বভাৰ অৰ্পণ কৰে। অৱশ্যে ১৯২১ চনত মনোৰমাৰ মৃত্যু হৈছিল। কন্যাৰ মৃত্যুৰ ফলত তেওঁ মানসিক ভাৱে ভাঙি পৰে। ন মাহ পিছত চেপটিক ব্ৰংকাইটিছত ভুগি থকা ৰমাবাঈৰ ৬৪তম জন্মদিনৰ কেইসপ্তাহমান আগতে ১৯২২ চনৰ ৫ এপ্ৰিলত মৃত্যু হৈছিল।\n১৯৮৯ চনৰ ডাক টিকটত পণ্ডিতা ৰমাবাঈ\nকলিকতা বিশ্ববিদ্যালয়ৰ পৰা "পণ্ডিতা" আৰু "সৰস্বতী" উপাধি\n১৯১৯ চনত ভাৰত ব্ৰিটিছ ঔপনিবেশিক চৰকাৰৰ দ্বাৰা সমাজ সেৱাৰ বাবে কেশৰী-ই-হিন্দ পদক\nতেওঁক ৫ এপ্ৰিলত এপিকোপিকেল গীৰ্জাৰ (আমেৰিকা যুক্তৰাষ্ট্ৰ) লিটাৰ্জিকেল কেলেণ্ডাৰত ভোজ দিৱস আৰু ৩০ এপ্ৰিলত ইংলেণ্ডৰ গীৰ্জাৰ লিটাৰ্জিকেল কেলেণ্ডাৰত এক স্মৰণ দিৱসেৰে সন্মানিত কৰা হৈছে\n১৯৮৯ চনৰ ২৬ অক্টোবৰত ভাৰতীয় মহিলাসকলৰ উন্নতিত তেওঁৰ অৱদানৰ স্বীকৃতি হিচাপে ভাৰত চৰকাৰে ডাক টিকট জাৰি কৰে\nমুম্বাইৰ তেওঁৰ স্মৃতিত এটা পথৰ নামকৰণ কৰা হৈছে। গামদেৱী এলেকাৰ ওচৰৰ হিউজ ৰোডৰ পৰা নানা চকলৈ সংযোগ কৰা পথটোক পণ্ডিতা ৰমাবাঈ মাৰ্গ বুলি কোৱা হয়\n↑ "Women's History Month: Pandita Ramabai". Women's History Network. 11 March 2011. https://womenshistorynetwork.org/womens-history-month-pandita-ramabai/.\n↑ Kollanoor, Greger. Indian Christianity and National Movements. https://www.academia.edu/4481937.\n↑ "Short Biography of Ramabai". 25 May 2015. http://www.importantindia.com/15397/short-biography-of-pandita-ramabai/। আহৰণ কৰা হৈছে: 23 October 2016.\n↑ Ramabai Sarasvati (Pandita); Pandita Ramabai (2003). Pandita Ramabai's American Encounter: The Peoples of the United States (1889). Indiana University Press. পৃষ্ঠা. 29–30. ISBN 0-253-21571-4. https://books.google.com/books?id=oJGKf0efsRMC&pg=PP1.\n↑ Anne Feldhaus (29 January 1998). Images of Women in Maharashtrian Society. SUNY Press. পৃষ্ঠা. 205. ISBN 978-0-7914-3660-8. https://books.google.com/books?id=0FobxiflfVQC&pg=PA192.\n↑ 6.0 6.1 6.2 Khan, Aisha (14 November 2018). "Overlooked No More: Pandita Ramabai, Indian Scholar, Feminist and Educator". The New York Times. https://nyti.ms/2DnDI6P.\n↑ 8.0 8.1 "Intl' Christian Women's History Project & Hall of Fame". Icwhp.org. http://www.icwhp.org/cameo-pandita-ramabai-story.html। আহৰণ কৰা হৈছে: 15 May 2015.\n↑ 9.0 9.1 "Sarla R. Murgai". Utc.edu. http://www.utc.edu/Faculty/Sarla-Murgai/biography/freedomfighters.htm#Pandita। আহৰণ কৰা হৈছে: 15 May 2015.\n↑ 10.0 10.1 "Overlooked No More: Pandita Ramabai, Indian Scholar, Feminist and Educator" (en-US ভাষাত). The New York Times. 2018-11-14. ISSN 0362-4331. https://www.nytimes.com/2018/11/14/obituaries/pandita-ramabai-overlooked.html.\n↑ Jayawardena, Kumari (1995). The white woman's other burden: Western women and South Asia during British colonial rule. প্ৰকাশক New York: Routledge. পৃষ্ঠা. 56. ISBN 978-0-415-91104-7.\n↑ Osborne, Lori (2017). Waldschmidt-Nelson, Britta; Schuler, Anja. eds. "The World Woman's Christian Temperance Union: An Early Transnational Women's Organization and its Work in India, 1883-1900". Bulletin of the German Historical Institute Washington, Supplement খণ্ড 13: 129–142. https://legacy.ghi-dc.org/fileadmin/user_upload/GHI_Washington/Publications/Supplements/Supplement_13/129.pdf। আহৰণ কৰা হৈছে: 20 October 2020.\n↑ "Untold Tale of Revival: Pandita Ramabai | Grace Valley Christian Center". Gracevalley.org. http://www.gracevalley.org/teaching/2010/Untold_Tale_Revival_Pandita_Ramabai.html। আহৰণ কৰা হৈছে: 15 May 2015.\n↑ (PDF) A Great Cloud of Witnesses. Church Publishing. October 15, 2016. পৃষ্ঠা. 8. ISBN 9780898699661. https://extranet.generalconvention.org/staff/files/download/19349.\n↑ Atwell, Robert (2017-02-27). Celebrating the Saints: Daily spiritual readings for the calendars of the Church of England, the Church of Ireland, the Scottish Episcopal Church & the Church in Wales. Canterbury Press. পৃষ্ঠা. 152. ISBN 9781848258822. https://books.google.com/books?id=GbuXDgAAQBAJ&pg=PA152.\n↑ "Indian Postage Stamps 1947–2000". Department of Posts, Ministry of Communications, Government of India. http://postagestamps.gov.in/Stamps_List.aspx। আহৰণ কৰা হৈছে: 2019-04-09.\n↑ Thale, Siddharaj (2017-08-14). "Road in Mumbai named after woman who started Arya Mahila Samaj". The Indian Express. https://indianexpress.com/article/india/road-in-mumbai-named-after-woman-who-started-arya-mahila-samaj-4795565/.\nৱিকিমিডিয়া কমন্সত পণ্ডিতা ৰমাবাঈ সম্পৰ্কীয় মিডিয়া ফাইল আছে।\nপণ্ডিতা ৰমাবাঈৰ জীৱন\nপণ্ডিতা ৰমাবাঈৰ বিষয়ে তথ্য\nপণ্ডিতা ৰমাবাঈৰ কাহিনী\nমুক্তি মিছনৰ ইতিহাস\n"https://as.wikipedia.org/w/index.php?title=পণ্ডিতা_ৰমাবাঈ&oldid=301732"ৰ পৰা অনা হৈছে\nএই পৃষ্ঠাখন ২৮ ছেপ্টেম্বৰ, ২০২১ তাৰিখে ১৯:৫৮ বজাত অন্তিম সংশোধন কৰা হৈছিল।